… [[Govornik nije uključen]]
Samo malo, samo malo, dajte stanite, prvo, prvo ovako vas molim, kolege iz SDP-a, vas je 3 trenutno, a može biti 2. Dakle, molim vas da se držimo strogo pravila da ne narušavamo ono što smo se dogovorili. Molim vas iz službe straže da se pazi na to, to je prva stvar. Druga stvar, izvolite, ali ne znam kakve to ima veze sa ovom točkom dnevnog reda?
… [[Govornik nije uključen]]
Kolega Vucelić, još jednom ponavljam, ovo nema veze s točkom dnevnog reda, zloupotrebljavate Poslovnik, vratite se na točku dnevnog reda ili ću vam oduzeti riječ, izvolite.
… [[Govornik nije uključen]]
Kolega Vucelić, oduzimam vam riječ, izvolite sjesti i nećete dobiti stanku. Molim vas kolegice i kolege da se držimo Poslovnika, nemojte zloupotrebljavati ovu situaciju, držimo se reda. - Konačni prijedlog zakona o dopunama Zakona o elektroničkim komunikacijama, hitni postupak, prvo i drugo čitanje, P.Z. br. 881. Predlagatelj je Vlada na temelju Članka 85. Ustava RH i Članka 172. i 204. Poslovnika Hrvatskog sabora. Prigodom utvrđivanja dnevnog reda prihvatili smo prijedlog predlagatelja da se ovaj zakonski prijedlog raspravi sukladno odredbama Poslovnika koje se odnose na hitni postupak. Raspravu su proveli Odbor za zakonodavstvo, Odbor za pomorstvo, promet i infrastrukturu i Odbor za ljudska prava i prava nacionalnih manjina. Molio bih sada predstavnika predlagatelja da da dodatno obrazloženje, s nama je poštovani Tomislav Mihotić, državni tajnik u Ministarstvu mora, prometa i infrastrukture. Izvolite.
Poštovani predsjedniče Hrvatskog sabora, poštovani saborski zastupnici, ovim prijedlogom zakona dopunjuje se Zakon o elektroničkim komunikacijama člankom 104a. kako bi se iznimno dopustila obrada podataka po lokaciji bez predmetnih podataka u cilju zaštite nacionalne ili javne sigurnosti i to u precizno i jasno određenim slučajevima kada je Vlada RH proglasila prirodnu nepogodu ili katastrofu ili kada je ministar nadležan za zdravstvo proglasio epidemiju zarazne bolesti ili opasnost od epidemije zarazne bolesti u skladu s posebnim propisima, a pri čemu se zdravlje i životi građani bez obrade tih podataka ne bi mogli učinkovito zaštititi. Predviđena dodatna iznimna od opće zabrane obrade podataka o lokaciji bez prometnih podataka ograničena je na usko, jasno i precizno definirane situacije koje predstoje isključivo u skladu s posebnim propisima. I to samo kada se zdravlje i životi građana ne bi mogli učinkovito zaštiti na neki drugi način. Tako propisana dodatna iznimka u prijedlogu zakona udovoljava zahtjevu da ograničenja pojedinih osobnih prava moraju biti propisana normom zakonske razine te da se mogu propisati samo iznimno i ako su ona nužna radi zaštite sloboda i prava drugih ljudi te radi zaštite javnog zdravlja. Prijedlog zakona udovoljava i kriteriju razmjernosti jer se ocjenjuje da je obrada podataka koju označavaju samo zemljopisni položaji terminalne opreme korisnika javno dostupne elektroničke komunikacijske usluge bez prometnih podataka dakle bez bilo kakvih podataka o sadržaju komunikacije koja se prenosi elektroničnom komunikacijskom mrežom ili količini prenesenih podataka ili u svrhu obračuna i naplate troškova i sl. razmjerna potrebi zaštite zdravlja i života građana. To se osobito odnosi na situacije poput ove uzrokovane epidemijom bolesti Covid-19 kad je ugroza dosegnula takvu razinu da je ministar nadležan za zdravstvo proglasio epidemiju zarazne bolesti. Primjenom ove mjere omogućilo bi se primjerice nadzor možebitnog kršenja obveze samoizolacije zbog sumnje na zarazu ili zbog dokazane zaraze budući da su pokretne mreže u mogućnosti locirati mobilni uređaj s razmjerno velikom točnošću osobito u gradovima gdje je veća gustoća baznih postaja pokretne mreže. Na ovakav način moguće se pratiti na kojem se mjestu korisnik kreće odnosno koja mjesta posjećuje ali se neće i ne može pratiti koje podatke upotrebljava na internetu niti s kim razgovara ili razmjenjuje sms poruke. Treba naglasiti da se obrada navedenih podataka automatski već provodi u svrhu lociranja korisnika u slučaju poziva na jedinstveni europski broj za hitne službe 112 te na druge pozivne brojeve hitnih službi u RH. Nadalje, ovaj prijedlog zakona u skladu je i s odredbama opće uredbe o zaštiti podataka prema kojoj bi se obrada osobnih podataka trebala također smatrati zakonitom ako je potrebna za zaštitu interesa koji je neophodan za očuvanje života ispitanika ili druge fizičke osobe. Neke vrste obrade mogu poslužiti za važne potrebe javnog interesa i životno važne interesne, interese ispitanika kao npr. ako je obrada potrebna u humanitarne svrhe, među ostalim za praćenje epidemija i njihovog širenja ili u humanitarnim krizama, posebno u slučajevima prirodnih katastrofa i katastrofa uzrokovanih ljudskom djelatnošću. Donošenje ovog zakona dio je mjera kojima se nastoji omogućiti žurno i adekvatno postupanje svih nadležnih tijela u novonastalim posebnim okolnostima proglašene epidemije bolesti Covid-19, a u cilju zaštite života i zdravlja ljudi. Budući da ove posebne okolnosti zahtijevaju brzo postupanje predlaže se donošenje ovog zakona po hitnom postupku.
Zahvaljujem. Imamo 13 replika. E sad ovako, hoćemo li ići na to da se replike snimaju, onda se mora dolaziti ovdje? Dobro ili s mjesta. Mislim da nam je bolje, ajmo krenuti s mjesta s replikama, mi se čujemo, pa ćemo zamoliti službe da postave jedan jači možda mikrofon sa strane koji bi onda registrirao to da mogu naše službe koje vode zapisnik. Što, što? Ne, ne, ali imamo ovaj mikrofon pa nek nosi od čovjeka do čovjeka. Može tako? Da, da pa to sam mislio. Ne, ne, ne, nego na udaljenosti nek bude, nek bude na udaljenosti od metra, na udaljenosti od metra pa nemojte biti blizu. Jel može služba tehnička, jel to u redu? A isto vam je ljudi ako dolazite i ovdje. … [[Upadica se ne razumije.]] ajde onda priđite radije ovdje. Dobro, s tim da bi molio, samo malo još jedna intervencija sad to vidim, dakle jedan stolac ovdje za predstavnika Vlade, nemojte svi vikati u isti glas, dakle tamo se ide davat replika tako da se čuje … [[Upadica se ne razumije.]] oprosti ali napravi tri koraka više. Nemamo dva mikrofona nego ćete svi tamo ići govoriti, a stolac ovdje za predsjednika Vlade da ne morate svaki put dolazit nego da tu sjedite. Izvolite kolega Grbin.
Zahvaljujem. Poštovani gospodine predsjedniče, uvažene kolegice i kolege. Klub zastupnika SDP-a ima ozbiljne primjedbe na predloženu mjeru. Smatramo da mjera ovako kako je sročena i ovako kako ju je Vlada predložila zalazi toliko u ustavom zajamčena prava čovjeka i građanina da ako ćemo ju donijeti na ovaj način, a ako ćemo ju donijeti na ovaj način ona mora biti donijeta u skladu sa čl. 17. Ustava RH koji predviđa izvanredne ovlasti Sabora u slučaju ovakvih stanja, ustvari i onih stanja koje ste sami naveli u prijedlogu zakona. To istovremeno znači da ovu mjeru ako ju nećemo mijenjati moramo donijeti dvotrećinskom većinom. Poštovane kolegice i kolege, praćenje kuda se kreću građanke i građani RH je ograničavanje njihovih prava. Ta prava možda možemo ograničiti i trebamo ograničiti jer je potreba takva, ali onda to moramo učiniti u skladu sa Ustavom RH koju je ovakvu situaciju predvidio. Hvala.
Hvala. Želite odgovor? Ne. Onda idemo na drugu, kolega Orepić. Izvolite.
Poštovani predsjedavajući, gospodo iz ministarstva. Ovu mjeru koju predlažete ona se isključivo odnosi kao represivna mjera odnosno mjera koja bi trebala polučiti rezultat nekakav u tom smjeru za nadzor građana. Ona je toliko neracionalna da jednostavno ne može biti ni prihvatljiva. Neracionalna je samo iz čiste situacije, ako netko želi kršiti bilo šta on će ostaviti svoj mobitel doma. Pa nije valjda da očekujemo od nekoga tko će svjesno kršiti nešto što je propisano da će sa sobom nositi mobitel, a zna da je ovaj zakon na snazi. Znači toliko je neracionalno da jednostavno čak ovaj argument koji je puno jači u smislu što ulazi u slobode pojedinca ne treba uopće ni razmatrati jer ovo je neracionalna mjera. Molim vas uvažite to. Ima drugih tehničkih rješenja koje mogu i trebaju rješavati takve probleme. To su elektronske narukvice itd. u tom smjeru treba ići. A ovo je mislim toliko nelogično da ne mogu jednostavno shvatiti.
Hvala. Izvolite odgovor.
Dobro ovo je u svakom slučaju ono što za prvi korak možemo napraviti. Normalno da postoje i druge mjere, imali smo primjer Južne Koreje o kojim se ove dane govorilo u medijima, prema tome nije isključivo da se ove mjere i šire, ali ovo kao prva mjera sasvim sigurno može biti korisno. Hvala.
Kolega Beljak, izvolite.
Hvala lijepa. Poštovani gospodine. On ne da je prva samo prva mjera, to bi trebalo biti zadnja mjera, a ne prva. Dakle ovo je ograničavanje ljudskih sloboda, ovo nema nikakvog smisla i u potpunosti podržavam ovo što je rekao kolega Grbin i što je rekao gospodin kolega Orepić, ovo nema smisla, ovo je uvod u diktaturu. Nemojte to raditi na taj način. Postoje mnoge druge bolje, efikasnije tehničke mogućnosti da se ljudi koje treba „pratiti“ prate, ovako ćete pratiti sve. Dakle ovo je uvod u diktaturu, to ste prepisali od nekoga i ovo je kao da čitam 1984. od Orwella, dakle to je to. Nemojte to raditi molim vas, ako radite tražite dvotrećinsku većinu, ja sam uvjeren da je nećete dobit.
Hvala. Želite odgovor?
Nije cilj pratit sve nego samo one kojima su propisane mjere samoizolacije ili karantene.
Kolega Čuraj, izvolite.
Zahvaljujem poštovani predsjedniče. Poštovani državni tajniče. Prije svega, samo kratko uvodno mi danas imamo na snazi ograničavanja nečijih prava koja idu na uštrb drugih, pravo govora, temeljno osnovno pravo. Ne može danas i nije dozvoljeno tako da se može govoriti što god o komu god, to znamo, postoje instituti koji to brane. Mene ovdje zanimaju dvije stvari, ako već ograničavamo nečija prava na koji način. Ja bih volio na koji način se postupa s tim podacima točno protokoli tko će ih moći obrađivat i ja mislim da se to treba smatrati kao klasificirani podatak, dakle ne nešto što je dopušteno da vidi ko god je u tom Civilnom stožeru pa sada imate 50 ljudi pa sad 50 ljudi će to gledat ili ako da oni moraju to potpisati i znati točno što se radi to je apsolutno presudno. I ono još također što bi bilo dobro da ti ljudi svakako znaju da su pod mjerama, tako da to se svakako uvede u ovaj zakon. Zahvaljujem.
Želite? Ne. Onda idemo na kolegicu Mrak Taritaš.
Uvaženi državni tajniče. Dakle mi smo svjesni situacije u kojoj jesmo. U prošlu srijedu smo apsolutno jednoglasno u Saboru izglasali da Civilni stožer ima određene mogućnosti, svjesni situacije koja je, ali ulaženje u slobodu pojedinaca je izuzetno opasna situacija. Mi u klubu GLAS-a smo svjesni toga da se mora donijeti i niz mjera, ali ovo nije dobar prijedlog, ovo nije dobra poruka. Znate, ovo su vremena u kojima trebamo biti razumni u kojem trebamo donositi dobre odluke jer vremena su teška, nisu jednostavna, neće ni biti jednostavnija. Mi u Klubu GLAS-a smo između ostalog dali amandman kojim tražimo što mislimo da je minimum, a to je da se ograniči sa vremenom kad je, kad se donosi [[Upadica: Hvala]] i da onaj ko će biti nadziran o tome mora znati [[Upadica: Hvala vam]] Hvala.
Želite odgovor?
To ću na kraju objasnit koje su mogućnosti tehničke vezano za praćenje. A gospodin iz MUP-a koji je skupa sa mnom državni tajnik može na ovu tehniku praćenja i registriranja podataka kasnije dat odgovor.
Vi se možete javljati uvijek, poznadete između klubova i davati svoje komentare i mišljenje predlatatelju. Sada je na redu poštovani kolega Hrelja.
Poštovane kolegice i kolege, pa ja mislim da uvijek griješimo kad tražimo samo jednu alternativu za praćenje onih koje treba pratiti da budu u samoizolaciji ili da im se ograniči kretanje. Neki gradovi već imaju sustav ogrlica kod starijih odnosno narukvica, pardon, pardon, ispričavam se, narukvica kod starijih osoba kojima je potrebna tuđa pomoć i njega koje mogu u svakom trenutku pritisnuti i pozvati stručne, stručne službe. Možda je trebalo razmisliti o takvom sustavu. Ovdje mi svi mislimo da su nam prirasli mobiteli uz tijelo, ali nisu, neko ko oće izbjegavati takvu kontrolu će ga ostavit negdje i otići. Dakle, koja je sigurnost primjene? I treća stvar, nad ovakvim sustavima bi trebalo biti pojačani parlamentarni nadzor. Nemojmo zaboraviti da postoji parlamentarni nadzor, [[Upadica: Hvala]] a o tome baš nema puno govora.
Idemo dalje, poštovani kolega Mrsić, izvolite.
Poštovani državni tajniče, ovaj zakon je zakasnio i to je svima jasno. Dakle, faza smo, idemo prema fazi 4 epidemije i definitivno ovaj zakon je potpuno bespotreban. Ono što je problem ovog zakona gdje, u samom zakonu se ne ograničavaju mjere na određeni period nego one mogu trajati i dalje i sasvim sigurno obzirom da zadiru u ljudska prava, u čl. 27. Ustava, njega se mora donijeti sa dvotrećinskom većinom. Ovdje bi nas sve upozorio na to da ne budemo svjedoci povijesti jer ovdje smo raskinuli sve odnose sa državom koja je kontrolirala svoje građane i u nekim dijelovima im ograničavala kretanje. Nemojmo da u ovom prostoru donesemo isti takav zakon koji će zadirati u privatnost građana.
Odgovor izvolite.
Primjena će trajat koliko traje ugroza tj. ona odluka kojom je ministar zdravstva to proglasio.
Kolegice Pusić, izvolite.
Fala, fala lijepa.
Neću, neću više, neću više ništa reći…/Smijeh/…
Hvala lijepa. Dakle, primjedba na ovu vrstu zakona, situacija krize apsolutno kod ljudi budi autoritarne tendencije i uvjeti krize i sama kriza žrtve mogu biti ljudski životi, žrtva može biti gospodarstvo, ali žrtva može biti i sloboda. I ovaj način praćenja bez da ljudi koje se prate znaju da ih se prati, naravno sa svim ovim mogućnostima varanja sustava, ali mislim da je to čak manji problem, veći problem je da smo do sada imali racionalni pristup. Dakle, nije se divljalo sa autoritarnim mjerama i ljudi se ponašaju zbilja disciplinirano. Mislim da to treba honorirati i da je ovaj zakon samo izlazak na površinu jedne autoritarne mjere koja neće koristit zdravlju, a jako će štetiti [[Upadica: Hvala]] slobodi i demokraciji.
Idemo dalje, kolega Bilek, izvolite.
Hvala lijepo predsjedniče. g. Državni tajniče, mene zanima samo jedna stvar. U smislu usvajanja ovog zakona, da li se može stupiti u nadzor osoba koje su bile u kontaktu s tom osobom odnosno koji su bili u blizini u smislu nadzora kasnije ako se utvrdi da je osoba koja je trebala bit u samoizolaciji bila u kontaktu sa određenim osobama kako bi se i one mogle stavit u samoizolaciju, to je jedna stvar koja me zanima da li je to moguće. Druga stvar, naravno što se tiče ograničavanja ljudskih prava, ja bi samo podsjetio sve da nismo u redovnoj situaciji i da jedna osoba koja je zaražena koronavirusom u ovom slučaju može zaraziti niz drugih osoba, ali svakako ta osoba mora znati i mora ju se obavijestiti da ju se prati i mora se ograničiti isključivo trajanje takvog praćenja, isključivo na vrijeme pandemije. Hvala lijepo.
Hvala. Kolega Bulj, izvolite.
Poštovani tajniče, svjedoci smo i kolegice i kolege da koronavirus je uzrokovala tj. određene slobode ljudima koji mogu prenositi te bolesti, naravno oni koji su u samoizolaciji. Međutim, provoditi na ovaj perfidan način moguću diktaturu i kontrolu apsolutno svega je apsolutno neprihvatljivo. I ne znam kome je palo, tajniče, na pamet da ja sada ovaj mobitel, vidite ga ovdje, stavim ovdje, odem sad ća, ne znam, na drugi dio grada, da li ćete vi biti sigurni jel sam ja ovdje il tamo? Prema tome, ne smijemo ovu krizu dozvoliti da bude isključivo i samo apsolutna vlast, ovdje moramo na zajedništvu i kroz kontrole mehanizama policije i svih koji moraju pratit te ljude, moramo zaštititi zdravlje naših ljudi, a ne kroz krizu pokušati uvesti apsolutnu diktaturu. Bit ću protiv toga jel je ovo apsolutno sulud prijedlog [[Upadica: Hvala vam]] Hvala.
Idemo na iduću repliku, kolega Grmoja izvolite.
Hvala poštovani tajniče, ovaj ma mislim rekli su kolege sve tako da mi je uopće glupo ponavljati. Ja sam dao izjavu prije ovoga novinarima i rekao sam da će MOST biti protiv ovog prijedloga jer je neracionalan, jer ugrožava ljudske slobode, a to je temeljna odrednica našeg programa znači zaštiti uopće ljudske slobode, slobodu govora, slobodu mišljenja. Uostalom pravo da nekakvi podaci koji su samo naši ostanu naši. Ovim prijedlogom se ne pomaže zdravstvenoj zaštiti našeg stanovništva, a krše se te ljudske slobode. I evo ja mogu ovdje samo jer pitanje kad ću doći na raspravu, mogu izraziti svoj stav, mi smo protiv ovoga, bojao sam se da ćemo biti usamljeni, ali vidim da je većina oporbe na tom tragu i bilo bi dobro, evo pozivam i poštovanog predsjednika da se konzultira ovaj Klub HDZ-a i da se ovaj zakon povuče ih procedure.
Dobro. Kolega Panenić, izvolite.
Prije nego što uopće utvrdimo da idemo nekoga pratiti, ja vas pitam na koji način vi planirate utvrditi da nekome nešto pripada, jer ćete provesti obavještajnu istragu nad nekom dal taj koristi taj mobitel, na čijem je imenu, da li je na osobnom imenu, da li je na imenu imamo ovdje gradonačelnika, načelnika, na imenu firme, da li ćete privatne firme ispitivati i zvati tamo, pitati tko je korisnik toga broja, kako ćemo pristupiti kad su maloljetne osobe, da li ćete tražiti dozvolu od njihovih roditelja, otvaramo puno pitanja puno prije toga nego da pitamo dal onaj mobitel moj na stolici je tamo, a ja ovdje, jesmo mi zajedno il nismo, mislim da ne možemo jednoznačno identificirati osobu, vlasništvo mobilnoga uređaja i ovo što vi planirate napraviti i smatram da ima puno elementa gdje samo pokazuje, evo i kroz ove evo što su imali kolege rasprave da jednostavno niti će biti učinkovito, a degradirate zapravo i stožere koji [[Upadica: Hvala vam.]] bi trebali prvenstveno brinuti o kretanju.
I zadnja replika, kolege Zekanović, izvolite.
Dakle, nakon uvođenja stožera civilne zaštite koji ima apsolutnu moć sad idemo sa novim mjerama ograničavanja sloboda. Ako se želi spriječiti da ljudi koji su u samoizolaciji izlaze iz kuća to mora obaviti policija. Znači, policijski službenici će jako jednostavnom obići svako svoje naravno ljude koji su u izolaciji i provjeriti jesu li tamo ili nisu. U onom trenutku kad se ustanovi da netko nije u izolaciji, e onda ga kazni, kazni ga se kaznom zatvora, novčanom kaznom i to strogo. I onda za primjer drugima se to obznani u medijima i onda nema probleme o kojima vi govorite. Znači, jednostavnom sankcijom, strogom sankcijom se taj problem riješi u kratko vrijeme. Što se tiče mobitela, kolege su lijepo rekle, ta priča zapravo i nije ni provediva i ovdje je smisao cijele priče je jedan drugi smisao, jedan superkontrola nad cijelom populacijom, rekli ste u slučaju karantene, a šta ako bude karantena za cijelu Hrvatsku, hoćemo li svi biti kontrolirani onda.
Hvala. Gotovi smo s replikama. Izvješće radnih tijela primili ste elektroničkim putem, vidim kolegu Bačića. Izvolite. Kolega Grbin, pretpostavljam isto stanka. Kolega Grmoja.
Poštovani gospodine predsjedniče u ime Kluba zastupnika HDZ-a tražim stanku od 5 minuta kako bi se konzultirali oko ovog zakona. Ono što želim reći prije svega, da je ovaj zakon pripremljen i Vlada ga je uputila u proceduru prošli tjedan. Tada smo još uvijek razmišljali o potrebi donošenja odluke iz Članka 17. Ustava RH koji propisuje da u slučaju prirodnih nepogoda mogu se 2/3 odlukom Hrvatskog sabora suspendirati određena prava, ustavna prava građana RH i pri tome ne treba voditi računa o testu razmjernosti nego prije svega o testu razumnosti. Mi držimo da je s obzirom na širenje epidemije korona virusa u Hrvatskoj došlo vrijeme da Hrvatski sabor donese odluku 2/3 većinom kako bi se omogućilo državnim tijelima da postupaju sukladno toj odluci i suspendirali određena prava koja će Ustavom odnosno odlukom Hrvatskog sabora biti propisana kao i ona ustavna prava koja se u nikakvim okolnostima ne mogu suspendirati. Prema tome, mene čudi da kolege zastupnici u ovom trenutku kada nam prijeti pandemija korona virusa dvoje oko mjera koje bi utvrđivali poštuju li građani kojima je određena samoizolacija tu istu mjeru. Ovo je jedna od mjera kako i na koji način i može li se kontrolirati, nadzirati i pratiti da li pojedini građani RH doista tu mjeru samoizolacije koriste. Ja bi rekao gospodi zastupnicima da ne brinu o načinu provjere i putem mobilnih telefona da li je doista pojedini, pojedina osoba koja je u samoizolaciji da li se na taj način i ponaša. Zato se može doskočiti na vrlo jednostavan način, o tome ovdje sada nema potrebe ni govoriti. U svakom slučaju mi ćemo u klubu zastupnika ovo podržati i naglasiti da Vlada priprema odluku koja će se donijeti u Hrvatskom saboru kojom bi se propisale ljudska prava koja su propisana Ustavom, a koja bi Hrvatski sabor zbog potrebe zaustavljanja širenja [[Upadica: Hvala.]] pandemije suspendirao.
Zahvaljujem, stanka će biti odobrena. Kolega Grbin izvolite.
Zahvaljujem poštovani gospodine i Klub zastupnika SDP-a traži stanku kako bi se dodatno konzultirali vezano uz ovaj zakon, ali isto tako i vezano uz najavu koju je sada rekao kolega Bačić jer ovu informaciju do sada nismo imali, a to je da Vlada razmatra aktiviranje Članka 17. Ustava RH, a za one koji nas prate da pojasnim radi se o odredbi Ustava RH koja predviđa svojevrsnog izvanrednog stanja, u kojem se 2/3 većinskom mogu ograničavati pojedine slobode i prava čovjeka i građanina. Podsjetit ću, Klub zastupnika SDP-a još je proteklog četvrtka tražio da se navedena odredba aktivira i naravno da protiv toga nećemo imati nikakve primjedbe, smatramo da je to nužno, smatramo da je to trebalo biti učinjeno ranije, ali isto tako smatramo da su pojedine odluke koje je donosio stožer, odluke koje su trebale biti donijete upravo na taj način dvotrećinskom većinom u Hrvatskom saboru. Međutim, što se tiče ovog konkretnog zakona, da poštovani kolega Bačić i u izvanrednim situacijama moramo voditi brigu o testu razmjernosti i u izvanrednim situacijama, a na to nam direktno ukazuje Ustav RH moramo voditi brigu o tome da mjere koje i tada donosimo budu razmjerne ugrozi. Kada je ugroza veća test razmjernosti dopušta i veća ograničenja, ali ne možemo pobjeći od toga da u svakom trenutku koju god mjeru donosimo moramo paziti da ne bude prekomjerna i ne bude otegotna za naše građane, tako i sa ovom mjerom. Mjera kako ju je predvidjelo ministarstvo odnosno predložila Vlada RH je pretjerano otegotna, pretjerano ograničavajuća. Klub zastupnika SDP-a je zbog podnio amandman na predloženi zakon, tražimo da se ograniči na koga se primjenjuje mjera, koje je trajanje te mjere da se mora obavijestiti osobu na koju se mjera odnosi, ali isto tako predviđamo što će biti s podacima nakon isteka mjera kao i tražimo uvođenje parlamentarnog nadzora. Ukoliko to prihvatite, ukoliko prihvatite dvotrećinsku većinu za donošenje ovog zakona, mi ćemo vas podržati jer smatramo da će onda ovo biti dobar korak u smjeru koji ste najavili, a to je borba protiv epidemije. Hvala.
Sada je na redu poštovani kolega Grmoja. Izvolite. Stanka će naravno biti odobrena.
Tražim stanku u ime kluba MOST-a kako bismo se kolega Bulj i ja i kolega Sladoljev koji čeka vani konzultirali oko ovog zakona, ali i oko ovoga što su rekle kolege iz SDP-a. Svjesni smo situacije u kojoj se nalazi naša domovina i cijeli svijet, kao oporba i kao oporbena politička opcija bili smo jako kooperativni, podržali smo i na Vladi one prijedloge koje smo smatrali razumnim u borbi protiv ove epidemije, ali isto tako u borbi za zdravlje u borbi za život moramo birati i kakav život želimo, kakav život za naše građane, kako će oni živjeti i hoćemo li sve ljudske slobode, sva ljudska prava riskirati u ovoj borbi. Ja mislim da to nije ispravan put, mislim da je ovaj prijedlog neracionalan. Uostalom i ostali zastupnici su to u svojim javljanjima ovdje rekli, ništa se sa ovom mjerom neće posebno postići. Postoje različite mogućnosti kako se može pratiti one ljude kojima je određena mjera samoizolacije, a ne da se prate mobiteli, da se prati kretanje svih građana i što je najopasnije da se ti podaci prikupljaju i koriste možda, a bili smo svjedoci na koji način se i društvene mreže i podaci s društvenih mreža mogu koristiti i u izbornim kampanjama i u drugim okolnostima. Dakle, sloboda je iznad svega i ne možemo dopustiti da se krše ljudska prava i slobode pod nekakvom maskom borbe protiv ovog korona virusa. Svjesni smo isto tako da su na čelu ovo stožera iz bivšeg režima, tu mislim na ministra Božinovića, da imaju taj nekakav totalitarni refleks, a mi to nećemo i ne smijemo dopustiti. Hvala.
Dobro. Idemo sada na obrazlaganje stanke, poštovana kolegica Anka Mrak Taritaš. Izvolite.
Poštovane kolegice i kolege. Tražim stanku u ime kluba GLAS-a. Dakle situacija nije jednostavna, situacija je izvanredna, ovim putem zaista još jedanput treba naglasiti svaki duboki naklon onim stručnjacima koji vode, koji govore o tome i trebamo slušati stručnjake. Sve dok je politika u ovoj situaciji slušala stručnjake išli smo u dobrom smjeru. Zašto se mi ovdje danas nalazimo? Nalazimo se zato što je uloga Hrvatskog sabora štititi demokraciju. Ovim zakonom to narušavate. I stoga ja ću iskoristiti priliku još jedanput nam svima pročitati odredbu čl. 17. Ustava o kojoj trebamo svi zajedno voditi računa jer nas su građani birali da štitimo demokraciju, da između ostalog štitimo ljudska prava i to nikada ne smijemo zaboraviti. A čl. 17. Ustava glasi „U doba ratnog stanja ili neposredne ugroženosti neovisnosti i jedinstvenosti države te velikih prirodnih nepogoda, pojedine slobode i prava zajamčena Ustavom mogu se ograničiti. O tome odlučuje Hrvatski sabor dvotrećinskom većinom svih zastupnika, ako se Hrvatski sabor ne može sastati na prijedlog Vlade i uz supotpis predsjednika Vlade, predsjednik Republike“. Mi se sastajemo, možemo se sastajati, možemo donositi odluke, dogovorili smo se kako ćemo ih i donijeti. Do sada sve odluke je politika donijela na način da smo slušali stručnjake. Sad je došlo vrijeme da se slušamo međusobno i ako svi upozoravamo na istu stvar zašto ne možemo doći do jednog prijedlog koji će biti zajednički, ali o kojem moramo uvijek voditi računa o slobodi pojedinca. Hvala.
Bit će odobrena stanka. Poštovani kolega Vlaho Orepić, izvolite.
Poštovani predsjedavajući. Tražim stanku u ime kluba HSU-a, SNAGA-e, nezavisnih i Nove politike da bi ponovno razmotrili ove predložene mjere. Naime, ovo što se predlaže je neprimjereno okolnostima s kojima se susrećemo. Ovo što je predloženo je nepotrebno i ovo što je predloženo je neracionalno, znači nema efekta niti može imati efekta, a ima ogromne posljedice. I čak se usuđujem reći da ovom mjerom doprinosite panici, doprinosite atmosferi panike koja i ovako se pomalo širi i ovu situaciju činite još težom jel ljudi će izgubiti i malo povjerenja u taj aparat koji imaju. Ponavljam, ako neko želi kršiti nešto on će svjesno ostaviti svoj mobitel jer zna i svjesno krši to što krši. Ne možete očekivat od kriminalca da će sa svojim mobitelom koji je registriran na njegovo ime, ide pljačkat banku. Ovo je po meni i nedopustiva mjera zato što će podaci o tome tko je bolestan i tko je u karanteni biti dostupni onima koji nisu dobili mandat za to da raspolažu s tim podacima. U tom duhu i na kraju konačno, onaj ko se spreman odreći slobode zbog malo sigurnosti, davno su to pametni ljudi rekli, on nije vrijedan ni slobode. Ljudi urazumimo se, donosimo razumne mjere s kojima ćemo postizati rezultate, s ovim nećemo postić ništa. Hvala lijepo.
Kolega Čuraj, izvolite.
Zahvaljujem poštovani predsjedniče, tražio bi stanku u ime Kluba HNS-a. Naime, da se još jednom konzultiramo i telefonskim…
Molim vas, kolege.
jer kako u ovome prijedlogu zakona imamo oprečnosti tako imamo i u svakodnevnom životu. Dvije slobode su ovdje u pitanju, sloboda kretanja naspram prava odnosno dva prava naspram prava na zdrav i siguran život. Kako njih pomiriti? Mislim da ovdje niko ne dvoji da se ljudi trebaju pridržavat i omogućit im to, a i osigurati onih uputa i mjera za sprječavanje širenja pandemije. Ovo je jedan od prijedloga koji ne može biti 100% učinkovit, ali može poslati poruku. Mi ovdje ne želimo ograničavati prava i slobode, ništa više nego što su ona recimo ograničena kod prava govora. Svako ima pravo govora po Ustavu, ali ne može pri tome vrijeđati druge. Svako ima pravo slobode kretanja i ne može pri tome ugrožavati druge. Mislim da je to svima jasno i da to se svi slažemo s time inače bi se bunili protiv same mjere izolacije. Na koji način ćemo mi to osigurati? Svakako da je ovo jedan od, čuo sam prijedloga da se neke narukvice stavljaju, što je još puno teže, faktički ćemo ljude tretirat kao kriminalce, nadam se da to neće nikom past, nikom past na pamet. Sud može jedino ograničit, mi sada to ne možemo i ne bi bilo učinkovito, trebamo osigurati da ove mjere ne budu zloupotrebljivane, da se poštuju njihova prava da ih se obavijesti i da se smatra da su ti podaci klasificirani da se točno zna na koji način se postupa s tim podacima. Ne može se to zloupotrebljavati, ali se nešto mora napravit za sigurnost sviju nas.
Idemo dalje. Mogu dobiti kratko … [[Govornik se ne razumije]] ? Sada je na redu poštovana kolegica Opačić.
Hvala g. predsjedniče, kolegice i kolege, u ime Stranke rada i solidarnosti i Kluba nezavisnih zastupnika tražim stanku zbog konzultacije oko ovog zakona. Naime, situacija je izvanredna, mi smo se već do sada odrekli jednog dijela slobode, od zabrane kretanje, od samoizolacije. Međutim, doista je situacija takva da, mislim da se ljudi koji u ovom trenutku vode Stožer civilne zaštite koji se brinu sa ovog zdravstvenog aspekta za cijelu naciju u stvari koriste sve moguće metode i doista nastoje da što manji broj ljudi oboli od koronavirusa i da nemamo scenarij koji gledamo u susjednoj Italiji ili nekim drugim zemljama. Utoliko mi se čini da u saboru uz one naravno koji su vječiti cirkusanti i takvi će ostati, postoji vrlo veliki broj ljudi koji su dobronamjerni i moj prijedlog je u stvari da se organizira jedna sjednica sa predsjednicima klubova kako bi se dogovorili oko svih amandmana koje ili treba napisati ili su već napisani, pa da se razmotri njihovo usvajanje da se ovakav zakon može donijeti, ali da se doista maksimalno kako s jedne strane zaštiti zdravlje građana, tako s druge strane da se zaštiti i minimum onih sloboda koje bi trebalo zaštitit ovim zakonom. Mislim da nije ništa, dakle mislim da se sve može doista staviti na stol i da se može zajednički donijeti odluka o tome kojim još amandmanima, kojim još odredbama nikome neće kruna s glave past ukoliko još neke stvari koje su ovdje kolege i klubovi predložili se zapišu u zakon, usvoje i na taj način dobijemo ipak neku garanciju da se ništa neće zloupotrijebiti od svih onih stvari koje su nam doista danas potrebne da imamo neku kontrolu, prvenstveno nad onima koji su neodgovorni, a ima ih. Kolegica Pusić je rekla, da većina građana se drži propisa, drži se samoizolacije i, i ostaju doma. Međutim, onaj jedan mali dio koji nas može ozbiljno ugroziti nažalost i dalje šeće RH. Hvala.
Zahvaljujem. Samo da vam kažem koliko je situacija ozbiljna. Dakle, na otvaranju sjednice rekao sam da je otprilike u svijetu 18 i nešto tisuća, sada novi podaci su već 19600. Dakle, samo u ova dva sata što smo mi ovdje imamo 800 novih umrlih od koronavirusa. Izvolite kolega Zekanović.
Poštovani predsjedniče sabora, tražim stanku u trajanju od dvije minute da bi se konzultirali, 5 minuta dobro, da bi se konzultirali unutar Kluba hrvatskih suverenista. Dakle, ovdje imamo jedan problem tehničke naravi. Nije moguće locirati čovjeka uz pomoć njegovog telefona, mobitela na kućnoj adresi. Bazne stanice su uglavnom tako razmještene i lociraju isključivo, mi isključivo znamo da je, da je mobitel unutar te bazne stanice. To može biti i nekoliko kilometara udaljenosti. Čemu onda svrha ovoga svega? Čemu svrha? Ja ne znam čemu svrha. Dakle, ako ćemo mi znati da je netko danas u tom gradiću, u tom selu, u tom kvartu, al nećemo znat jel on na svojoj kućnoj adresi. Što smo mi postigli? Možda je to malo točnije, pa nećemo znati jel je on u susjedstvu ili u svojoj kući. Dakle, ova priča zapravo nema uopće smisla. Znači nema smisla. I obrazložiti ovo brigom za zdravlje nacije ne može se obrazložiti. Ponovit ću, ako vam je stalo do zdravlja nacije danas stavite u zatvor 2-3 prekršitelja ove mjere i riješen problem i budite sigurni da više nitko neće mjeru kršiti, ako vam je stalo. Ako vam je stalo do kontrole nacije, a sami ste rekli ako se proglasi karantena da onda ovo vrijedi za cijelu državu, ja ne želim da netko, netko koga ćete vi delegirati sutra može kontrolirati apsolutno svakoga. Ili napravite probno, neka evo ga svi možemo vidjeti je u svakom trenutku bilo koji član Vlade, ajmo vidjeti gdje se naša Vlada kreće, ajmo njih pratiti jedan period, pa ćemo onda uvesti ovu mjeru ako to ima smisla. Dakle, u smislu sprječavanja samoizolacije ova mjera nema smisla. Prvo što je svatko može izigrati ostavljanjem telefona kući, s druge strane što bazne stanice ne lociraju točno mjesto od čovjeka nego sa velikom, velikom pogreškom od nekoliko 100-tina metara, a možda i puno više.
Stanka će biti odobrena i idemo na zadnji zahtjev za stankom, poštovani kolega Beljak. Izvolite.
Hvala lijepo. U ime Kluba saborskih zastupnika HSS-a i Demokrata tražim stanku u trajanju od 5 minuta kako bi se konzultirali oko ovog po meni suludog prijedloga zakona. Zašto suludog? Ja sam danas putujući na posao prošao kroz 2 policijske kontrole. Dakle, sheckpointa jer je zabrana kretanja u jednom dobranom obliku već na snazi. Nitko se nije bunio, nitko se nije žalio i mislim da je to u ovom trenutku sasvim dovoljno. Dakle, tako i tako se više ne može bez propusnica napuštati mjesto stanovanja odnosno prebivališta. Drugo, taj prijedlog zakona je uvreda za 99% stanovnika RH koji su svjesni odnosno odgovorni, koji se odgovorno ponašaju u ovim teškim vremenima krize. Dakle, to je uvreda njima, one koji ne poštuju samoizolaciju pa ja ne znam na koji način će to u slijedećim danima uopće biti moguće jer je sve zatvoreno, sve je stalo, njih treba drastično sankcionirati, a ne kažnjavati 99% građana, jer ovo je kazna njima, uvreda ne samo kazna, nego uvreda taj prijedlog zakona i nadam se da ćete vi to shvatiti i biti apsolutno protiv toga i povući uopće taj prijedlog koji nema apsolutno nikakvog smisla. Osim toga, ne mogu se načuditi čime se vi bavite u Vladi kao prioritetu, jel vi znate da u ovoj situaciji se može vrlo lako, potraje li ovo dogoditi da kroz mjesec dana, a možda i ranije u Hrvatskoj zavlada glad. Jeste li o tome razmišljali, jeste li razmišljali o tome kao djelatnik odnosno funkcioner, dužnosnik Ministarstva prometa i veza, da osigurate prehranu za sve stanovništvo, ne samo za one najsiromašnije, nego za sve, jer kad jednom stane dostava svega, kad dođemo u tu situaciju može se dogoditi da dođe do gladi, a kad dođe do gladi [[Upadica: Hvala vam.]] onda dođe do anarhije, onda više nitko neće pitati za koronu virus i za te opasnosti nego ćete imati anarhiju na cestama. Dakle, bavite se time.
Kolega Beljak, kolega Beljak hvala vam.
Nemojte se derat na mene.
Ne derem se, nego ne slušate.
Nemojte se derati na mene gospodine Jandrokoviću.
Kolega Beljak izvolite sjesti, imate vrijeme, pošteno smo odradili 2 minute i niste slušali i moram nekako upozoriti. Dobro, nećemo se naravno svađati, nije mjesto ni vrijeme. Sada ćemo dati stanku od 5 minuta, nakon toga nastavljamo raspravom klubova zastupnika. Prvi je na redu Klub zastupnika Živog zida i Promijenimo Hrvatsku, poštovani kolega Damijan Vucelić, a nastavit će predsjedati kolega Hajdaš Dončić. STANKA.
NASTAVAK NAKON STANKE Nastavljamo s: - Konačni prijedlog Zakona o dopuni Zakona o elektroničkim komunikacijama, hitni postupak, prvo i drugo čitanje, P.Z. br. 881 Nastavljamo s raspravom u ime klubova zastupnika. Prvi je kolega Damjan Vucelić ispred Kluba zastupnika Živog zida i Promijenimo Hrvatsku. Izvolite kolega Vucelić.
Predsjedavajući hvala vam. Državni tajniče. Ovim prijedlogom Zakona o elektroničkim medijima planirate pokušati u hrvatske zakone ubaciti da u slučaju prirodne nepogode ili katastrofe vlast može putem mobilnih uređaja nadzirati lokacije i kretanja svojih građana. Bojimo se da će zbog loše, namjerne ili ne namjerne terminologije omogućiti ovoj ali budućim vlastima totalitaristički nadzor svojih građana. Znate li koja je još država uvela praćenje mobilnih telefona? Izrael, država poznata po građanskim slobodama i pravima. I dok to nitko od naših medija nije prenio, ostatak svijeta ovo osuđuje kao kršenje ljudskih prava. Netko iz Vlade je ovo pročitao i odmah prenio Plenkoviću kao svoju ideju, a našim medijima tu nema ništa sporno. Živi zid je protiv bilo kakvog načina kontrole i nadzora svoga stanovništva. Razumijemo da su ljudi prestrašeni i da će u ovoj situaciji neki pozdraviti ograničenje kretanja potencijalno zaraženih. Ali nijedan razlog ne opravdava kršenja ustavnih prava i potencijalno neograničenu mogućnost zloupotrebe. I naravno da će Živi zid predati amandman na ovu dopunu zakona. A zašto? Zato jer ste namjerno ili ne namjerno u zakon stavili formulaciju prirodne nepogode, šta znači da u slučaju da Vlada proglasi prirodnu nepogodu poput mraza, tuče, suše, poplave ili potresa koji se sada u Zagrebu može u tom slučaju nadzirati kretanja svojih građana, političkih protivnika unutar svoje stranke ili oporbe, čak će pojedinci moći nadzirati kretanja svojih ljubavnica ili supruga kao što su to neki u ovom Saboru i radili do sada ilegalno. Mogućnosti zloupotrebe su neograničene i ustvari samo je pitanje vremena tko će mogućnosti te i zloupotrijebiti i to sasvim legalno i bez znanja javnosti. Tražimo brisanje iz zakona riječi prirodna nepogoda. Što znači za naše građane ukoliko HDZ ovaj zakon progura kroz Hrvatski sabor? Premijer nas je na sastanku predsjednika klubova stranaka obavijestio da MUP već ima softver u čijoj su bazi podataka građani u samoizolaciji i ljudi u tranzitu kroz zemlju i to je MUP napravio u jako kratkom vremenu, a trenutno se nadzire preko 10.000 ljudi. Popis građana koje je potrebno pratiti može se napraviti kroz najviše par dana. Npr. u slučaju suše ovo ljeto, Vlada bi mogla proglasiti prirodnu nepogodu i u tajnosti pratiti kretanja svih građana i upotrijebiti te podatke na način koji može biti i negativan, a sve pod krinkom sigurnosti i ugrožavanja zdravlja ili života. Ukoliko ova trgovačka većina ne prihvati naš amandman izmjene i dopune zakona i slučajno ovaj zakon i bude usvojen, ovim putem predlažemo našim građanima da u budućnosti mobilne uređaje ne iznose iz svojih kuća. Hvala vam.
Hvala. Nastavljamo s raspravom u ime klubova zastupnika. Sljedeći je kolega Ranko Ostojić. Izvolite kolega Ostojić.
Poštovani potpredsjedniče, štovane kolegice i kolege. Jasno da se ovdje radi zapravo o nečemu što je zakašnjela mjera. Vjerojatno ovaj zakon ne bi nikad došao na dnevni red da nije prije 7 dana bio predložen od strane Vlade, vjerojatno se ne bi sramotili sa ovakvom situacijom u trenutku kada nam je zapravo najavljeno da ćemo vrlo skoro odlučivat ovdje u Hrvatskom saboru o onome što je SDP već prije 7 dana najavio i tražio, a to je da se u krizi mora postupat temeljem Ustava RH i uvest ono stanje koje odgovara trenutnoj situaciji. Mi jesmo u izvanrednom stanju, mi jesmo u situaciji da smo u ozbiljnim problemima, a ovakvi zakoni ili slične odredbe koje služe samo za plašenje kao nekakva preventivna mjera nisu provedivi uopće. Znači, ostavite svoj mobitel kući, spremite ga i dobili ste savršen alibi za odlazak gdje god hoćete jer ako se prati ne prati se vas, nemate narukvicu na rukama, niste obavezni nositi taj mobitel sa sobom, prema tome ostavite ga aktiviranog kući, izađite vani gdje vas je god volja i imate potvrđeno sukladno zakonu da ste bili u izolaciji, a zapravo niste. Prema tome, tu nema nikakvih precizno određenih uvjeta. I ono što naravno bojeći se da i pametni savjeti nadam se i korektni i vrlo konstruktivni od strane opozicije sa namjerom da se pomogne u ovoj krizi kao što smo zadnji put kod donošenja Zakona o civilnoj zaštiti o izmjenama zakona bili vrlo konstruktivni i rekli ok, stanje je takvo kakvo je, lokalni stožeri su počeli raditi na svoju ruku, zainteresirani smo da se to centralizira i da se to napravi takvu mjeru smo podržali. Međutim, danas SDP će morat ići s amandmanom jer riskiramo, nismo sigurni hoće li ovo ipak doći na glasanje i tražimo da obrada podataka i st. 1. ovog članka bude dopuštena isključivo u odnosu na osobe koje su posebnom odlukom nadležnog tijela dobile zabranu kretanja, poput samoizolacije odnosno rješenje. Također, tražimo da operateri javnih komunikacijskih i javno dostupnih komunikacijskih usluga bez odgode obavijeste osobu putem tekstualne poruke ili na drugi odgovarajući način da se prema njemu poduzimaju takve mjere. Treće tražimo da ovo bude dopušteno samo u trajanju proglašenja prirodne nepogode, katastrofe, epidemije, zarazne bolesti, a po isteku prirodne nepogode da se definira da će se u roku od 30 dana pokrenuti odgovarajući postupak i uništiti prikupljene podatke. I isto tako tražimo da svaka dva tjedna obavještavate Odbor za unutarnju politiku i nacionalnu sigurnost Hrvatskog sabora o provedenim radnjama. Među predloženim dopunama ovo što je predloženo, smatramo da nisu osigurani adekvatni osigurači za kontrolu i sprječavanje zloupotrebe za prikupljene podatke i ovim amandmanom predviđamo da se ograniči krug osoba na koje bi se mogle primijeniti odredbe ovoga zakona, obaveznog njihovog obavještavanja, najdulje trajanje mjera, postupanja podacima nakon što je prirodna nepogoda, katastrofa ili epidemija ili zarazna bolest završila i da se može provesti nadzor nad provođenjem tih istih mjera. U situaciji naravno da ukoliko bude prihvatljiva ovakva varijanta onda se možemo složiti da je to jedna od mjera koje služe borbi protiv korona virusa. Međutim, ja ću navesti neke druge primjere koji govore o sličnoj varijanti, a to je da služe samo za plašenje. Pogledajte samo pitanje propusnice, opteretili smo policiju, lokalne stožere, ljude, pa nije valjda da u današnje vrijeme kad to može jedna mala firma iz Bakra valjda može i MUP i državni stožer riješiti on line izdavanje propusnica. Drugo, potrebno je riješiti normalne zone. Ne možete u situaciju u kojoj se Postrana nalazi par kilometara itd. doći do varijante da ljudi moraju tražiti pomoć iz grada da bi mogli dostaviti lijekove i da traže propusnicu. Treće, Zakon o prebivalištu, onaj koji se radi mostarine na Krku prijavio tamo u ovom trenutku traži propusnicu da bi otišao nazad posjetiti svoju kćer ili sina u Zagreb. Prema tome, potpuno druge mjere su potrebne i ovo što u ovom trenutku imamo je potpuni kaos, oko propusnica, oko ljudi koji bi u ovom trenutku trebali puno važnije poslove raditi. Prema tome, oni koji su na prvoj crti, naravno zahvala svima njima svim žurnim službama koje rade, ali pitanje varijanti u kojoj je moguće određene mjere provodit i koje jesu uskraćivanje prava i sloboda morate raditi na način da se zna zašto se to donosi, u kom roku, na koga se odnosi i šta kad bude gotovo. Da ne dođe do zlouporabe jer kao što su oni na prvoj crti obrane od virusa, tako i mi ovdje u saboru moramo biti na prvoj crti obrane demokracije, to je naša obaveza. Prije mjesec dana ovakva je bila izjava, nema panike, korona virus je malo jača gripa, to je bila izjava čovjeka kojega cijenim, koji se trudi, bori itd. Vilija Beroša. Danas, točno mjesec dana iza toga vidite gdje smo. U podrumu, u ovakvim uvjetima, udaljeni jedni od drugoga sa mjerama koje trebaju ne ograničiti slobodu, nego nas dovesti do situacije da gubimo jako puno onih stvari koje bi se možda mogle jednostavnije riješiti. Očekivao sam da će danas ovdje u saboru biti rasprava prije svega o tome kako spriječiti krizno profiterstvo, kako da maske više ne koštaju 30 maski 100 EUR-a, kako da se dogodi situacija šta da roditelj radi kad mora ići na posao, a da dijete mora ostati kod kuće. Očekivao sam druge mjere, da dobijemo izvješće robnih zaliha, rečeno je da ćemo sve imati, to znači da imamo, a nemaju ni policajci, ni vatrogasci, ni oni koji su na prvoj crti obrane. I nemojte ih zvati petokolonašima. Ti ljudi traže samo ono što je nedavno bila situacija i redovna stvar za svakog od nas. Do prije par dana maske su se mijenjale za svaku press konferenciju, od jučer navodno maske nisu potrebne. Pa sada, ta informacija da maske nisu potrebne meni kaže o tome da je naš potpredsjednik, a maloprije predsjednik sabora vjerojatno zaražen ili bolestan. A tko može garantirati za čovjeka da ima ili nema simptome? Prema tome, zbunjivanje ljudi je jako bitno da se izbjegne. Najgoru uslugu ovom narodu se radi onog trenutka kad ga se zbunjuje informacijama. Nemojte to raditi. Prema tome, benzinske pumpe koje su u ovom trenutku postale okupljalište, birtije i sl., kaže danas popodne će to biti riješeno. Jel vidite koliko se stvari trebalo staviti prije na dnevni red, nego ova mjera koja nema apsolutno nikakvog učinka. Mobitel možete pratiti na dva načina. Jedno je temeljem kartice koju možete stavljati u neki drugi mobitel ili putem signala samog uređaja, ali to je postupak koji traje. Drugo, kod nas nije provedena varijanta sa prepaide, prema tome kupiš prepaide i riješen si, nit se zna tko je vlasnik, nit imaš obavezu registracije. Prema tome, svatko onaj koji iti malo zna o ovome, ovo je apsolutno potpuno nepotreban zakon i potpuno nepotrebna stvar koja je samo iskušavanje šta smo možda spremni napraviti, donijeti kao odluku. Nikakva korist od ovoga, apsolutno nikakva. Ponovit ću još jedanput, alibi za bilo koju situaciju i kršenje samoizolacije. U ovoj situaciji SDP traži naravno da ovaj sabor bude taj koji će sudjelovati i odlučivati, koji će biti u situaciji da donosi prave mjere, ne ovakve, ovo sa mjerom nema nikakve veze, ovo nema nikakvog efekta, ovo je varijanta u kojoj budite pametni, odustanite od ovoga, gubimo vrijeme ovdje u saboru, gubimo vrijeme na raspravu o stvarima koje ne mogu nikakav učinak imati. Ako želite ja vam to mogu dokazat, ak se ne želim igrat, nemam vremena, kao odgovorni političar se igrat na tu varijantu, da vam dokažem na koliko mjesta ako se dogovorimo može bit mobitel u roku od sat vremena, praćenje tog mobitela nema apsolutno nikakvu svrhu. Prema tome, nemojmo donositi nepotrebne zakone ako je ovo štih proba za varijantu u kojoj ćemo [[Upadica: Hvala, lagano završavajte]] Ispričavam se.
Hvala.
Mislio sam da je ovaj, očito sam malo previše dugo govorio. Ja mislim da sam dovoljno rekao i moja poruka je da u ovome saboru poslušate savjete, nije ovo varijanta u kojoj je vrijeme za igranje jer vi znate da svi imamo isti interes, spriječit katastrofu.
Hvala vam. Nastavljamo s raspravom u ime kluba zastupnika, slijedeći je kolega Tomislav Panenić ispred Kluba zastupnika nezavisne liste mladih, izvolite kolega Panenić. Jel se slažete pošto nemate, ne vidite vrijeme jel tako vi ovdje kolko vidim? Onda ću vas ja upozorit u zadnjih dvije minute, zadnje dvije minute ću vas upozoriti. Hvala, izvolite.
Hvala lijepo. Poštovani državni tajniče, kolegice i kolege. Prvenstveno trebamo vidjeti na čemu je zasnovan ovaj prijedlog, da li na prijašnjim jako dobrim praksama? Ako je na prijašnjim jako dobrim praksama onda vjerojatno naša policija, sustav koji nadzire zna točno gdje se nalazi svaka kriminalna osoba i na taj način može spriječiti da dođe u poziciju da počini djelo. Ili ako već nije možda tolko napredna onda može kad se neko djelo otkrije da se dogodilo onda utvrditi ko je tamo bio i onda znamo po tom mobitelu ta osoba je tamo bila. Tako bismo trebali zapravo postupati jel tako sa onima koji znači imaju neku povijest kriminalnih djela da ih na taj način utvrdimo. Ali moramo reć nije tako, jel tako? Ne radi se tako, ne prati se na taj način osobe nego se nama događa da imamo neke kriminalce koji opetovano čine i nekad ih se uhvati, puno toga ih se ne uhvati i sad bismo mi trebali ovim zakonom zapravo ono što smo često govorili u zadnjih dana primijeniti na krdu, znači ljude promatrat kao krdo, idemo mi sve staviti pod jedan nadzor koji će biti takav da niko ne može negdje mrdnuti, a da ne zna se da li je on opravdano ili neopravdano otišao. Moram reć da imam tu problem, ako nismo bili učinkoviti u sprečavanju onog što je dosad bilo nepoželjno da li ćemo sada na, ja bi rekao čak i nekim normalnim, razumnim ljudima uspjeti primjenjivati ovakvu mjeru, a s druge strane da li ćemo na onih koji su nerazumni, onih koji smisleno će pokušat opstruirat bilo koju mjeru, dal ćemo tamo uspjet? Nije problem ni sa svim ovim mjerama i ograničavanja kretanja, sa ljudima koji razumiju, koji promišljaju o tome, al smo svjesni da u svakoj zajednici manjoj ili većoj postoji niz osoba koje su apsolutno neodgovorne i ne žele kako god da vi pokušavate ih dovest u neki okvir razumijevanja, ne samo njih kao osoba nego razumijevanja i ljudi oko njih i brige za cijelo društvo da oni naprave svakog dana glupost koju nisu ni sami svjesni kako može imat loše posljedice i vrlo često nisu ni identificirani, niti uređaj koji bi trebao po ovome zakonu biti mjerilo praćenja da u tome u njihovom slučaju pripada im po imenu i prezimenu, niti žele da budu. Kolko mi imamo osoba u RH koje ne žele uopće biti identificirane kao što je rečeno za Prid 5, svjesno koristi se Prid 5 da se ne zna za određene osobe da im pripada taj uređaj, da ih se ne može pratiti, da ih se ne može kontrolirat, pa još jednom postavljam pitanje kako ćemo jednoznačno utvrdit da određenoj osobi pripada određeni komunikacijski uređaj? Ja ne znam. Ja osobno ne mogu ni pojmiti na koji način osim izravnog prisluškivanja toga broja, utvrđivanja da na tome određenom broju osoba razgovara, a da onda možete reći evo utvrdili smo da je upravo to taj broj i možemo pratiti i na kraju možda i utvrditi da ono što je osoba dala neki broj da joj pripada zapravo je bila malverzacija. I tu dobro se postavlja pitanje i oko ove mjere ograničavanja kretanja. U manjim sredinama ona ima funkciju praktično ovoga zakona jel ako ima neko mjeru samoizolacije ni on niti ne može otići iz svoje lokalne samouprave, uglavnom tih par možda mjesta unutar jednog ograničenog kruga, kontrole su prisutne. Kod mene na izlazu iz mjesta stoji, do autoputa su bile 3 kontrole, ali kad sam jučer ulazio u Zagreb niti jedne kontrole nije bilo, prošao sam u Zagreb u 800 000 ljudi sam ušao kao da je ništa, nitko nije zaustavio gdje sam ja smatrao ovdje 800 000 ljudi, gdje je najveći potencijal bilo kojega događanja da će tu biti najjača kontrola. Ne ona nije bila, ona je u malim sredinama kod mene gdje mjesto ima 300 stanovnika, općina 1000 stanovnika, tamo je prisutnost, korektna prisutnost, kontrola i sve ono što treba zapravo dovesti ljude u okvir da se pokuša ovo spriječiti, a onda ulazimo u 800 000 ljudi na jednom mjestu kao da se ništa ne događa. Nekad treba imati i sreće, ali nekad treba reći ne može se to dogoditi. Sad zamislite bilo koja osoba da je bilo gdje prošla jučer na autoput i da ima mjeru samoizolacije, mogla je proći ovdje u grad, proći po gradu, vratit se na svoje odredište i to je to. I sad treba jedan mobitel koji će, ko će ga prijavit il će uzet neki drugi, biti mjerilo gdje je ta osoba. Ja bih ipak rekao da mora se jednoznačno odrediti koje su osobe kao takve određene da budu izolirane da bi se zaštitilo druge, imaju lokalni stožeri koje treba obavijestiti o tome da ne mogu izdavati potvrde ili poslodavci koji su nadležni za njih i to je po meni najbolja mjera. I ne može nikada biti mjera koja će biti prejaka, koja će nas apsolutno imobilizirati jel onda će se događati probijanje. Ljude je jako teško staviti i one koje staviš u zatvor pa pobjegnu iz zatvora, a kamoli ne iz nečega što nema fizičku barijeru nego je samo naredba ili na neki način namjera da ih se prati. Puno se ovdje govorilo o tome tko će podržati, neće podržati i već je izvjesno da će biti rasprave o tome tko je za to da se zaštiti stanovništvo, tko nije. Ali ja govorim ovdje, ja jesam, jesam i moj klub jeste da se napravi prava jedna kvalitetna mjera kojom će se moći zaštititi, prvo te osobe da ne naprave štetu pa da ih se onda društveno proziva, ali s druge strane nisam da bude opća neka mjera koju ćemo mi ovdje izglasati i na kraju da nam stoji na savjesti koliko je ona zloupotrebljavana. I ono što je meni još gore, a to je da smo smatrali da ćemo možda s time napraviti dobro djelo da na kraju nismo uspjeli, sve će nas skupa prozivati jer smo se mi orijentirali na jedan uređaj, na jedan mobitel, a nismo se orijentirali na jednu ili više osoba koje treba ograničiti. I mislim da ćemo ovdje teško bez odluke Vlade koju na neki način osjetim da će biti određena korekcija ovoga, donijeti kvalitetan stav u ovoj raspravi nego bi ja ipak sačekao da predstavnici Vlade donesu i svoje stajalište koje ćemo vjerojatno saznati tijekom sljedećega vremena kako bi možda određena izmjena amandmanom ili prijedlogom bila. I ovdje je izneseno i mi ćemo dati par amandmana i kolege, vidim da svi pokušavaju tu mjeru koju ste predložili oblikovati da ona bude prirodnija i da na kraju bude jedna od mjera koje pomažu u rješavanju cijele ove situacije oko pandemije, a da ne bude nešto što je narušavanje bilo kojega osnovnog temeljnog ljudskoga prava.. Hvala lijepo.
Hvala i vama. Nastavljamo s raspravom. Sljedeći je kolega Vlaho Orepić ispred Kluba zastupnika HSU-SNAGA-Nezavisnih zastupnika i Nove politike. Izvolite kolega Orepić.
Poštovani predsjedavajući, kolegice i kolege. Poštovani građani RH. Evo moram odmah reagirati na način da pozovem sve nas na racionalnost i da preuzmemo inicijativu na terenu. Pogledajte, lanci odbijaju otkupiti domaće proizvode. Evo mjere, neka država otkupi i neka vodi bitku sa lancima. Račun, slika računa doslovno, pazite ovo molim vas, danas u Imotskom maska 30 komada 759,30 kuna, antiseptik za kožu i površinu 200ml 59, znači te dvije stvari 819 kuna, 819 kuna ove dvije stvari. Molim vas, ovo su mjere koje nam jasno pokazuju u kojem smjeru trebamo ići. Spriječimo te lihvare koji koriste ovu situaciju. Zatim, ono što posebno želim naglasiti i što je uvijek bitno, demokracija nije ništa drugo nego procedura. Mi moramo poštivati proceduru, mi moramo biti legalisti zato smo pozvani i zato smo tu i zato smo plaćeni. Poštujmo Ustav, jasno je da se radi o izvanrednoj situaciji, proglasimo izvanrednu situaciju, tamo je predviđeno i zna se kako se to radi i onda sukladno tome postupaj. Nemojmo ovakve mjere donositi koje same po sebi podrazumijevaju da se nalazimo u izvanrednom stanju, a mi ih donosimo kao da smo u redovitom stanju. To ne valja, to nije legalizam, to nije poštivanje onoga zašto bi se svi morali zalagati. I nitko nema pravo to raditi, može biti 16 vlada u tome, on to ne smije raditi, moramo poštivati ono što je propisano za svakoga. Kažemo da nije kršenje GDPR ovdje da ne rad, a već u sljedećem zakonu o kojem ćemo danas raspravljati imate čitav članak zakona čl. 5. koji je posvećen upravo o zaštiti osobnih podataka zatvorenika, čl. 5. idućeg zakona danas na sjednici. Ovdje ne treba nije bitno jer ga mi svrstavamo da nije zaštita GDPR-a, pazite obrazloženje, zato što se radi o očuvanju života ispitanika ili druge osobe. Nije točno. Mi povrjeđujemo GDPR u ovom slučaju ukoliko naravno ne poštujemo proceduru koja se propisala, a to je da proglasimo izvanredno stanje temeljem čl. 17. Ustava. Znači imamo dilemu da li ćemo ići na taj način i čl. 17. podrazumijeva situaciju da li će donositi odluku dvotrećinskom saboru o tom stanju ili će to ukoliko se Sabor ne može sastati raditi predsjednik uz supotpis predsjednika Vlade. Ostavlja se tu jedna mogućnost i čl. 16. itd. ne želim docirati bilo kome jel svi smo s tim nekakvim stvarima upoznati, samo hoću reći da ova tendencija mjera jednostavno neprihvatljiva. Mi narušavamo ono zašto smo tu da čuvamo. I tko to narušava? Upravo oni koji to trebaju čuvati i koji su plaćeni za to. Mi se nalazimo u demokratskom društvu, demokracija nije ništa, ponavljam, ništa drugo nego procedura i svi smo pozvani i obavezni poštivati tu proceduru i nemamo je pravo izigravati koliko god ti naši zakoni su napisani nesavršeno pa mi uvijek nalazimo krivine. Znači konkretno ću reći, ove izmjene zakona bi dopustile, molim vas poslušajmo svi radi javnosti, da se podaci o lokaciji bez prometnih podataka obrađuju s imenovanom u stanju, znači ime i prezime i lokacija. Nije GDPR, nije zaštita GDPR-a jel. Sljedeće što omogućava izmjena zakona da se korisnik odnosno građanin građaninu da se on ne obavještava o obrađivanju njegovih podataka. Vi ćete raditi nešto, a nećete čovjeka upoznat o tome. Treće šta ova izmjena dopušta, znači korisniku ili građaninu se ukida pravo na privolu te se pruža mogućnost uskraćivanja privole za obradu njegovih podataka, a prema zatvorenicima … drugi kriterij. Znači sada ćemo razgovarati o tom drugom zakonu, ponavljam koji je posvetio cijeli članak čl. 5. da bi se zaštitila ta osobna prava. Gospodo, ovaj prijedlog je narušavanje privatnosti to je neupitno. Poštujmo legalitet odnosno poštujmo ono što smo sami napisali i što smo izglasali i dvotrećinskom većinom izglasajmo izvanredno stanje i iz toga možemo izvlačiti ovakve zaključke, prije toga na to nitko ne smije ni pomišljati. Narušavanje procedure je ovdje, više nego očito. Pokušavamo nać nekakvim skraćenicama u tome smo specijalisti, uvijek nešto mi hoćemo prečice. Suspendiranje procedure je rad protiv onoga za što smo plaćeni da čuvamo ovdje, a to je demokracija, to je sloboda i to je protivno čl. 17. odnosno 16. Ustava RH. Znači naglašavam, nije izglasano izvanredno stanje, a već su uskraćene određene slobode, znači već smo u nekakvoj vrsti prijestupa u odnosu na Ustav. Pazite sljedeće, podaci o oboljelima, podaci o ljudima koji su stavljeni u karantenu na koje mislimo na bilo koji način voditi nadzor sa ovim mjerama će biti dostupni ljudima koji nisu ovlašteni za te podatke da imaju. Zašto bi neki teleoperater imao takve podatke ili bilo tko u sustavu? Mi očito imamo nekakvu tendenciju da dajemo neke velike zadatke ljudima izvan sustava da rješavaju naše probleme. To smo vidjeli i u situaciji donošenja zakona o lex Agrokoru gdje su ljudi koji nisu ni smjeli znati za taj problem bili nositelji rješavanja tog probleme, nevjerojatno i to uz blagoslov predsjednika Vlade i predsjednika sabora. Strašno. U konačnici, ovo je neracionalna mjera u potpunosti. Kolege su prije i kolegice jasno rekli znači jednostavno ne možete, neprovedivo je neracionalno, nepotrebno, jedino se bojim da nije nekakav diktat s neke veće razine nekome rečeno ajmo to nešto napraviti moramo napraviti itd., mi se ne smijemo ponašati u skladu sa diktatom. I na kraju krajeva ako vidite mi smo htjeli mi to priznati sebi ili drugima, na neki način smo prepušteni sami sebi i to je jedna činjenica, to je jedan ulazni podatak koji moramo dobro, dobro osvijestiti i ponašat se u skladu s tim. Znači u svemu ovome još treba napomenuti da ima čitav niz tehničkih mogućnosti koje su primjenjive, koje bi na ovaj način kako je zamišljena ova mjera urodila plodom odnosno tehnički bi dale rezultat, a mi uporno idemo s ovakvom mjerom koja definitivno prelazi granicu dobrog ukusa, koja je neracionalna i ja vas upozoravam ova mjera na ovaj način doprinosi širenju panike u odnosu na ovu situaciju u kojoj se nalazimo. Nemojte to dopustiti, imamo čitav niz racionalnih mjera koje možemo riješiti. A naše tendencije, našu brigu o trenutnoj situaciji usmjerimo prema ovome što sam maloprije rekao, o ovom računu kome je to interesantno pokazat ću, 800 i nešto kuna jedan paketić maski koje uz put rečeno ne štite na ovaj način i nekakvo dezinfekcijsko sredstvo. Ljudi urazumimo se, preuzmimo inicijativu, ako je rat vodimo taj rat na način da mi vladamo situacijom, a ne neko drugi s nama. Hvala lijepo.
Hvala. Nastavljamo s raspravom, sljedeća je kolegica Anka Mrak TAritaš ispred Kluba zastupnika GLAS-a. Izvolite.
Hvala lijepo. Poštovani potpredsjedniče Hrvatskog sabora, kolegice i kolege. I u vremenu krize moramo se strogo držati Ustava i zakona i to nam mora biti na pameti cijelo vrijeme. Zdravstvena, društvena i gospodarska kriza uzrokovana korona virusom je već nažalost vidljiva i nadajmo se duboko da će rješenje što prije pronaći kako bi se i Hrvatska i Europa i svijet zaista što manje suočili sa dugoročnim teškim posljedicama. Međutim, ono što je također veoma važno je da ova situacija zbog naših vlastitih odluka se ne pretvori u krizu demokracije i građanskih i ljudskih prava. Potpuno nam je jasno da su potrebne određene mjere i restrikcije na koje nismo navikli i koje nisu uobičajene. Sjetimo se našeg sastanka kojeg smo imali u petak da se dogovorimo o radu ovaj tjedan i dogovorili se da ćemo razmišljati dan za danom. U nedjelju je bio potres u Zagrebu, danas je srijeda, meni se čini da je to bilo neke daleke godine. U takvoj situaciji živimo i tome se moramo prilagoditi. Stranka GLAS, mi smo građansko liberalni savez, konstruktivno pristupamo analizi podršci pojedinim mjerama. Ipak, posebno ćemo paziti i pazimo na sve mjere koje donosi Vlada RH i Nacionalni stožer civilne zaštite da budu opravdane i utemeljene na odredbama Ustava i zakona te Konvenciji za zaštitu ljudskih prava i temeljnih sloboda. Bez obzira na ozbiljnost situacije nikada nije dobro vrijeme da se zbog sigurnosti dugoročno žrtvuje sloboda ili dozvoli neopravdani ulaz države u našu privatnost. Posebno je važno da sve mjere koje se uvode prođu strogi test razmjernosti i da se svaki opravdani cilj primjeni samo najprikladnije i najblaža moguća mjera kojom se taj cilj postiže. Posljednjih dana smo svjedoci da se u Hrvatskoj uvode ili planiraju mjere koje uključuju ograničavanje i praćenje kretanja i nadzor elektroničkih komunikacija. Ono što je važno, važno je da takove mjere i ako uvodimo moraju biti isključivo vezani uz konkretnu situaciju. Svi kolege koji su govorili prije mene, govore o tome da ako baš trebamo da je potrebo i svi predlažemo pojedine amandmane, mi u GLASU smo jednako tako predložili pojedine amandmane, ako se svi koji su govorili prije mene, dakle još nije bilo vladajućih s tim slažemo, da li nije došlo vrijeme da možda vidite te amandmane, da možda sjednemo i ako nam treba izmjena i dopuna ovoga zakona da zaista vodimo računa o tome kakva će ona biti. Sjetite se, ne tako davno, to je bilo prošli tjedan, prije tjedan dana, u srijedu kad smo odlučili da Nacionalni stožer civilne zaštite bude krovno mjesto tad smo tu odluku donijeli bez rasprave i složili se da tome tako bude. Vrijeme je u kojem ne trebamo koristiti ovu govornicu da s ove govornice šaljemo poruke tko su vladajući, tko nisu vladajući, ali vrijeme je vrijeme u kojem možemo donijeti krive odluke. U ovoj istoj dvorani smo donijeli odluku da prestaju sve veze tadašnje Hrvatske s Jugoslavijom. Tad smo rekli da ne želimo biti u jednoj takvoj zemlji gdje je glavnina građana živjelo na način kako da pojedine zakone izbjegne, kako da nekako prođe ispod radara. Prema tome, vrlo pažljivo moramo voditi računa kakovu ćemo odluku donijeti. Mi imamo odgovornost, imamo odgovornost prema svojim biračima, imamo odgovornost prema ovoj zemlji. Ni jedna mjera ne može biti takova kad je prije o privremenoj suspenziji ljudskih prava da bude zloupotrebljena i korištena izvan strogo utvrđenih razloga zaštite zdravlja i života i najkraćeg mogućeg roka njene primjene. Svi osobni podaci i prikupljene informacije, ako i bude tako moraju se brisati nakon roka trajanja ako nisu rezultirali pravnim radnjama. Ono što želimo reći, moramo biti krajnje oprezni da nam pod izlikom izvanredne situacije i sprječavanja epidemije u zakone ne uđe opasna kukavičja jaja kojih ćemo se teško riješiti. Nemojmo to činiti. Ono što možemo napraviti je slijedeće. Prvu stvar koju možemo napraviti da zaista dobro još jedanput razmislimo da li nam ovakova izmjena i dopuna zakona uopće treba. To je prvi korak. U drugom koraku dobro razmislimo i pogledajte amandmane koje idemo, mi ne idemo s tim amandmanima zato što smo zločesti, zato da vam hoćemo pokazati da eto vi ne radite svoj posao, nego s tim amandmanima idemo iz razloga zašto smo se odlučili, zašto sabor radi, pa mi štitimo kroz svoj rad demokraciju koju ova zemlja, ponavljam ovo mjesto, sjetite se ovo mjesto koja odluka se donijela, nemojte da donese se bilo kakva odluka zbog koje ćemo trajno žaliti. Ja sam tu u replici pročitala odredbu Članka 17. Ustava, naš zadatak je štititi naš Ustav, naš zadatak je štititi zakone, naš zadatak je odgovornost. Dakle, tu je bilo u raspravi kako se može izigrati, pa nema tog zakona koje se ljudi koji žele izigrati neće domisliti kako će ga izigrati. Isti čas će već domisliti kako će to raditi i ne trebaju slušati od nas prijedloge kako to mogu, oni to već rade. Ali naša je odgovornost da nam ne prođe u ovom vremenu koje nije normalno, koje je izvanredno, u kojem ljudi zaista, znate stah od nepoznatog je najveći strah, nemojte i naš zadatak je da ne širimo paniku, naš zadatak je da budemo razumni, naš zadatak je da odluke koje ovdje donosimo budu jasne i budu opravdane zašto ih donosimo. To je naš zadatak u ovim vremenima. Strah od nepoznatog je ozbiljan strah. Ja živim od ove zgrade dva bloka dalje, u donjem gradu, dakle petak kad smo se tu odlazili, kad smo imali sastanak tad sam rekla dajte pričekajmo srijedu, pa ćemo u srijedu vidjeti što je dalje. U ovom trenutku kad sam ja tu vatrogasci ruše krov i dimnjake ne zgradi na kojoj jesam i saniraju štetu koja je nastala od potresa. To je situacija u kojoj živimo. O potresu će trebati još strašno puno govoriti i neću ovu govornicu, ovaj trenutak koristiti za to, ali koristim i hoću naglasiti odgovornost nas kao saborskih zastupnika, odgovornost Vlade i premijera Andreja Plenkovića koji je osobno odgovoran da ni jedna mjera privremene suspenzije ljudskih prava ne bude [[Upadica: 2 minute.]] hvala lijepo, ne bude zlupotrebljena i korištena izvan strogu utvrđenih razloga. S druge strane, odgovornost svakog od nas je osobno, da se mjere koje su prošle nadzor Hrvatskog sabora i koje su u skladu s ustavnim vrednotama te razmjerne cilju koji se hoće postići u potpunosti poštuju. Društvo slobodnih građana može funkcionirati samo ako su propisi koji su na snazi i ako se tih propisa svi dosljedno pridržavamo. To je u ovoj situaciji u kojoj se nalazimo izuzetno važno. Hvala lijepo.
Hvala. Nastavljamo s raspravom u ime Kluba zastupnika HSS-a i Demokrata, kolega Mirando Mrsić, a nakon kolege Mrsića će nakon svakog govornika jedan stražar sabora zapravo dezinficirati i obrisati ovaj dio, sad smo to dogovorili, hvala na sugestiji. Žao mi, žao mi je što neće prije vas ali eto. Kocka je takva. Izvolite.
Hvala lijepo poštovane kolegice i kolege. Ovo nije vrijeme za politikantstvo, nije vrijeme za ubiranje političkih poena, ali je za vrijeme, ali je vrijeme kada možemo ukazati na stvari koje nisu dobre i spriječiti Vladu u najboljoj namjeri, vjerujem da je i ovaj zakon došao u najboljoj namjeri da odluke koje donose budu odluke u skladu sa Ustavom, da budu u skladu sa našim demokratskih poretkom i da ne vode u diktaturu. Vjerojatno kad se ovaj zakon donosio odnosno kad je pala ideja, vjerojatno u kriznom stožeru, da se krene s ovim zakonom, vjerojatno se gledalo iskustvo drugih zemalja, jedna zemlja koja je to pokušala, osim ovih zemalja koje imaju stalno u svojim zakonodavstvu da mogu nadzirati svoje građana je bila Njemačka. Njemački ministar zdravstva je kroz sabor, odnosno kod njihov parlament pokušao potjerati jednu odredbu koja je glasila da teleoperateri moraju bolnici dati podatke rodbine bolesnika da mogu obavijestiti rodbinu da je bolesnik obolio od koronavirusa. Parlament to nije odobrio, dakle nešto što je, recimo, unutar obitelji. Ono što je se desilo u Njemačkoj je da je Deutsche Telekom kriznom stožeru zdravstva omogućio da ima anonimizirane podatke ljudi u Njemačkoj da se vidi gdje se grupiraju ljudi, ali napominjem, anonimizirani. Ovdje to u ovom zakonu nije slučaj. I očito da je to bilo vrijeme kad je krenula samoizolacija, kad se tada očekivalo da će taj, da će ovaj zakon pomoći da se lociraju oni koji krše samoizolaciju. Prošlo je vrijeme, nije bilo brzine i sad mi raspravljamo o tom zakonu koji je u ovom trenutku potpuno bespotreban. Gospodo, mi se nalazimo u 4. stadiju epidemije kada idu potpuno druge mjere i sasvim je sigurno da ono što je najavio i predsjednik Sabora, a i predsjednik Kluba HDZ-a da se razmišlja o aktivaciji čl. 17. Ustava, to znači da uvodimo jedan oblik izvanrednog stanja u Hrvatskoj koji će omogućiti da se suspendiraju određena prava građana. Mi jesmo kroz krizni stožer suspendirali određena prava i nitko nije protiv toga, ali moramo biti u skladu sa Ustavom, da nam to bude i pouka za ubuduće kada bude sličnih kriza. Stoga sam bio iznenađen kad je ovaj zakon uopće došao, ja sam očekivao da će ovaj zakon biti povučen, ali očito da vladajući zbog nečeg svog razloga nisu taj zakon povukli jer opet, napominjem, u ovom trenutku u kriznom stožeru ministru Berošu ništa ne znači niti će išta značiti. Ono što ministru Berošu i kriznom stožeru treba, treba mu dakle, ovaj Sabor mora mu dati ovlasti temeljem čl. 17. i što prije to napravimo, prije ćemo riješiti ove prijepore. Inače, ako ovaj zakon zaživi, imat ćemo uspostavu „Big Brothera“ u Hrvatskoj i zakon će zaživjeti pod izlikom sprječavanja koronavirusa, a narušit će privatnost svih građana u Hrvatskoj. Slušamo, dakle, cijelo vrijeme da treba spriječiti širenje koronavirusa, a ono što je najvažnije, treba ostati doma i to je najbolja mjera. Niti ovaj zakon niti bilo tko neće spriječiti epidemiju, ako mi je sami ne spriječimo i ostati doma je poruka koja je najvažnija. Ovdje koristim priliku i da kažem Vladi i ljudima koji se često pojavljuju na televiziji, koji se pojavljuju sa onim maskama koje se zovu FFM koje su maske sa filterom, da ako niste bolesni, onda ne morate nositi tu masku. Ta maska treba biti kod onih kojima trebaju, koji je trebaju, a to su zdravstveni radnici koji su u neposrednom kontaktu sa moguće zaraženim bolesnicima i one trebaju biti kod njih, a ne kod ministra Krstičevića ili drugih ministara. Ako nisu zaraženi, ne moraju nositi maske. Moramo biti odvojeni, ako što smo odvojeni tu i ovdje apeliram na Vladu da zdravstvenim djelatnicima, svima onima koji su ugroženi jer rade sa potencijalnim bolesnicima, osiguraju dovoljno tih potrepština. Vjerujem da sa ovim donacijama će se to i desiti. No, da se vratimo na ovaj zakon, ovaj zakon definitivno uvodi političku državu u Hrvatsku, ono što nismo htjeli. Što je ono sljedeće? Valjda što, hoćemo ići na čipiranje građana pa će svaki od nas dobiti čip pa smo onda riješili problem. Pod, ono što svih nas brine je da pod krinkom borbe protiv koronavirusa ozakonit ćemo široko praćenje mobitela svakog od nas. Nikog od nas ne može biti siguran da se nekome ne sjeti, a mogli bi mi vidjeti s kime Mrsić komunicira, evo mi ga možemo pratiti jer nam daje ovaj zakon. Ili s kime Hrelja komunicira i nitko to ne može jer u ovom zakonu to ne stoji, mi smo svi dali amandmane koji idu u potpuno istom pravcu, da ako ovo i prođe, što, ja se vjerujem da vladajući će odustati od toga, da ima prvo da onaj koga se prati, zna da ga se prati, da to bude najmanje 2 ili 3 puta tjedno, da ga se obavijesti da je prestalo praćenje, da to praćenje ima nadzor, da netko to kontrolira i drugo, da se to uništi. Svega toga nema. Očito da u brzini se htjelo raditi na tome da ovaj zakon dođe što prije, ali se očito da se zakasnilo. Ako ovo prođe, bit ćemo isto kao u Kini, Rusiji ili Izraelu jer to su jedine zemlje koje nadziru kretanje svojih građana i jednom kada ovaj zakon zaživi teško ćemo mi to maknuti iz, iz samog zakona jer recimo klimatske promjene su velika ugroza čovječanstvu. Po ovom zakonu dakle ministar okoliša koji je nadležan za klimatske promjene u RH može reći imamo veliku ugrozu idemo pratiti građane RH preko mobitela. Znam da se svi bojimo virusa, ja sam liječnik i znam što to je, cijeli život sam na, na borbi protiv bakterija virusa i kao hematolog, kao osoba koja se susrećala svaki dan sa infekcijama, ali virus će proć, ovaj zakon će ostati i ostat ćemo policijska država jedini u Europi zajedno sa Kinom, Rusijom i Izraelom. Zemlja koja predsjeda EU ne bi smjela dopustiti takav nazovimo luksuz da ide u nadzor svojih građana. Vjerujem da ovo ni Orbanu ne bi palo na pamet kad je proglasio izvanredno [[Upadica: Dvije minute]] izvanredno stanje. Temeljni problem ovog zakona je nedostatak osigurača. Ja ću i naš klub će poslati ovaj zakon na ocjenu ustavnosti jer smatram da su povrijeđeni, povrijeđeni čl. 17. Ustava koji jasno govori da se ograničenja ljudskih prava u slučajevima krize mogu samo ograničiti uz dvotrećinsku većinu iz sabora. Glasat ćemo protiv ovog zakona jer glasamo, glasam protiv uvođenja policijske države i pozivam predsjednika sabora, on je već to i najavio da se konzultira Ustavni sud i stručnjake jer smatram da se ovaj zakon treba donijeti u dvotrećinskoj većini jer duboko zadire u čl. 27. Ustava RH. Ne bih želio sudjelovati u saborskoj sjednici na kojoj ćemo donijeti ovaj zakon jer da opet podsjetim, ovdje smo raskinuli sve veze sa sustavom koji je kontrolirao svoje građane na razne načine i ograničavao im kretanje i smatram da ne bi trebalo dopustiti da se u ovoj zgradi ponovno uspostavi kontrola građana i narušavanje njihove privatnosti. Virus je tu među nama, možemo se boriti na način na koji se možemo, lijeka nema, nema cjepiva i bit će mi vrlo drago vidjeti kada dođe cjepivo, a sigurno da će cjepivo doći, da li će kolega Pernar i svi oni koji se žustro bore protiv cijepljenja djece se cijepiti protiv koronavirusa 19. I to je ono što mi svi sa ove govornice moramo shvatiti da građani nas gledaju i da sve naše poruke koje šaljemo dolaze do građana. Stoga treba biti odgovoran [[Upadica: Hvala]] i ostati doma jer je to najbolja garancija [[Upadica: Hvala vam]] da ćemo pobijediti ovu infekciju.
Sačekajte kolega Čuraj. Izvolite. Trebali bi napraviti samo jednu stvar, sekundu, da. Hvala na asistenciji. Izvolite kolega Stjepan Čuraj ispred Kluba zastupnika HNS-a, izvolite.
Zahvaljujem poštovani potpredsjedniče, poštovane kolegice i kolege. Dakle, vrijeme i vremena su skoro pa izvanredna, praktički možemo reć da su već izvanredna. Uostalom to nam i čl. 17. Ustava govori što, kada i tada radimo. E sad, da li to se pozvati na to, onda nam ne treba ovaj zakon, a ja mislim da je bolje da mi o ovom ovdje raspravljamo. Ako mi uvedemo izvanredne mjere onda pretpostavljam da ove rasprave nema. Ova rasprava će iznjedriti, već je, nekoliko amandmana među kojima ćemo i mi podnijeti svoje u skladu onome što smo mi pričali. Šta je cilj? Ja se slažem, cilj je prije svega spriječiti ovu pandemiju i zaštiti ljudske živote i točka. Da li treba ovo donijeti sa dvotrećinskom većinom? Ja smatram da da. Ja uopće nemam nikakvi problem. Neka mi ovdje preuzmemo odgovornost, neka mi ovdje svi ponaosob i u ime građana koji su nas birali odvažemo koje su prednosti, a koje su potencijalne opasnosti, opasnosti ako ne donesemo ovo, opasnosti ako donesemo ovo. I što dobivamo s tim? Ja mislim da to mi smo kadri i mi to trebamo napravit i preuzet svako od nas ovdje odgovornost i ako ovo ne dobije 2/3 podršku, nema donošenja zakona sa svim onim što to znači ili ga napravimo tako da probamo vidjeti na koji način možemo dobiti zapravo sami cilj ovog zakona prije svega da ljude primoramo da ostaju i ne šire dalje zarazu, da ih na taj način, makar i onaj psihološki ako već znamo da oni mogu ostavit mobitel i prošetat, makar da znamo do koje mjere je ovo ozbiljno. I već je ta svrha s ovim donekle napravljena kad se o ovome priča da ljudi shvatite ako govorimo o tome da se određena sloboda prava na, na, na privatni život i na svoje kretanje razmatra da se na neki način ograniči da je ovo ozbiljno. To je već dobra stvar koju sad ovdje šaljemo poruku donijeli mi ovaj zakon ili ne. Ja smatram da ga trebamo donijeti dvotrećinskom većinom, da trebamo mi preuzet ovdje odgovornost i reći da pod ovim i ovim uvjetima da ili ne ili … [[Govornik se ne razumije]] nismo se složili ili nećemo, pa idemo nešto drugo raditi. Preuzmimo odgovornost, zato nas ljudi i plaćaju i da ih zastupamo. Mi ćemo ić s amandmanima kojima sam reko. Prvo, ta mjera se mora odnositi samo na one kojima je određena mjera izolacije ne na bilo koga kom kako padne na pamet. Drugo, protokoli se moraju donijeti i treće moraju se svi podaci uništiti 30 dana nakon, znači sukladno zaštiti osobnih podataka i ti podaci se moraju smatrati kao klasificirani, znači da se točno ograniči tko ima pravo na uvid, pod kojim uvjetima, pod kojim razlozima i kako se postupa s tim podacima i da donesemo to dvotrećinskom većinom. Jel možemo ili ne možemo, jel da ili ne? Da li se ovime ograničavaju prava? Da. Mi već danas imamo u suprotnosti određena prava koja već jesu, pravo slobode govora sam spomenuo, kretanja, ne možete ulazit gdje god hoćete u tuđe. Znači bitno je kada ograničavamo neka prava da se ona ograničavaju sa ciljem da se ne rade na štetu drugih. To je osnova, to je danas normalno. Sada ovdje gledamo da li ćemo to proširiti da ograničimo nečije pravo da se kreće, a mi to radimo ograničavanjem pa da ga pratimo ako se kreće da ga znamo sankcionirati i upozoriti sa ciljem opet istim da se zaštiti drugi, to je ta vaga. Da li ima bolji način? Ja baš nisam čuo. Da li to treba, da li će to rezultirati neke mjere, da li će biti te opasnosti puno gore nego benefit? To je ono što trebamo znati. Kolegica Pusić kaže hoće. … [[Upadica se ne razumije.]] Onda je vrlo jasno, ako ovo neće donijeti ništa, … onda ga ne trebamo donijet, jasno ko dan. Zato upravo dvotrećinska većina i ako mi ovdje preuzmemo tu odgovornost da ovo ne treba, mi smo je preuzeli, svako je glasanjem svojim preuzeo tu odgovornost i to treba napraviti. Ja mislim da ako se prijedlozi, a vidim da smo dosta slični i kolege iz SDP-a usvoje i ako se na taj način ovo odredi da onda to može i polučiti neke mjere, a da se neće proizvesti ova šteta. Tu bi se mogao složiti s njima u krajnjoj liniji i ovi amandmani mislim da su manje-više svi isti, pa čak i amandmani GLAS-a koji ako će glasati protiv ne znam onda čemu ga uopće podnose da će tome rezultirati. I to je danas ovdje borba. Mi ako dovedemo zemlju i proglasimo izvanredno stanje onda se već po tom čl. 17. Ustava mogu suspendirati svakojaka prava i onda mi to donesemo, mi prepustimo dalje nekom drugome i nema više ovakvih rasprava. Ja mislim da je osnovno ovdje što treba utvrditi ne olako samo reći da se nešto može nego točno pod kojim uvjetima, koga, kako, zašto, što raditi s tim podacima, kada se brišu podaci, tko ih ima pravo vidjet i koja je to sve svrha. Ako se sve to ispuni i vidi da to nema neku mjeru onda ne moramo ovdje donositi, ali ako se to ne ispuni i da to ima osim psihološkog efekta koji sigurno već ovom raspravom je danas bitan jel se govori o ozbiljnosti situacije onda možemo i ovo donijet. Ali opet ajmo podijeliti to na razinu dvotrećinske većine, svi preuzmimo odgovornost. Ja se s time slažem jer u krajnjoj liniji to i je nešto što zadire u čl. 17. Ustava pa onda je da se može donijeti dvotrećinski, možda zakonski čak i nema uporište ili bude, nema, vidjet ćemo kako bude mišljenje, ali mislim da bi mi to svakako trebali imati. I zato mi ovdje jesmo pozvani da preuzmemo odgovornost i ja to upravo predlažem. Mi ćemo predati navedene amandmane sa jasnim ciljem, a taj cilj mora biti da se ispuni prije svega jasna, nedvosmislena i jedna jedina svrha ovoga da se samo osobe kojima je propisana izolacija mogu na takav način pratiti, da se te osobe moraju obavijestit, moraju znat, da se podaci klasificirano moraju rukovoditi s njime, točno tko i kako. Ako se to ne može osigurati ovaj zakon ne moramo donositi i da se ti podaci svi brišu, pogotovo nakon prestanka i sukladno zaštiti osobnih podataka. Dakle, sve preduvjeti do preduvjeta, do preduvjeta i ako to napravimo onda ćemo imati zakon koji će biti i provediv, a u krajnjoj liniji najmanje dovesti do nekih štetnih drugih nemilih posljedica o kojima mi svima a priori možemo samo hipotetski sada govoriti. Zahvaljujem.
Hvala. Samo sekundu prije kolege Radina i Bileka molim kolegicu za jednu asistenciju. Hvala. Izvolite kolega Radin. Pola, pola. Onda ću vas upozoriti minutu prije vaše polovice. Hvala.
U izvanrednim i kriznim situacijama nadležne institucije i zapravo vlast pokazuju svoju zrelost. Vidjeli smo diljem svijeta da politika se nije znala odnositi prema ovoj pandemijskoj situaciji. Nećemo spomenuti zemlje od SAD-a, Velike Britanije, da ne govorimo o Italiji zapravo donešeno je niz loših odluka i išlo se metodom pokušaja i pogreške. Ja ću sada da ne bi ponovio ono što su drugi rekli navest samo jedan članak povelje EU o temeljnim pravima. „Svako ima pravo na zaštitu osobnih podataka koje se na njega ili na nju odnosi. Takvi podaci moraju se obrađivat pošteno u utvrđene svrhe i na temelju suglasnosti osobe o kojoj je riječ ili na nekoj drugoj legitimnoj osnovi utvrđenoj zakonom. Svako ima pravo na pristup prikupljenim podacima koje se na njega ili na nju odnosi i pravo na njegovo ispravljanje. Poštovanje tih pravila poliježe nadzoru neovisnog tijela“. Ove izmjene zakona zapravo su nakon dobrog početka kojeg smo imali prošlog tjedna zapravo su jedan zastoj u inteligentnom pristupu u ovoj situaciji. Zbog čega? Prije svega zbog toga što su neprimjenjivi i u drugom razlogu zbog toga što oni zadiru previše u područje ljudskih prava. Treći razlog taj što se daju ta prava i mnogim ljudima koji i inače nisu obučeni da takvim podacima, podacima raspolažu. Puno se govorilo ovih dana o Ustavu i dana o Ustavu i slažem se da je to ustavna materija. U slučaju proglašenja izvanrednog stanja sve to ima smisla, ali i ima smisla naravno pratiti i cjelokupno stanovništvo. Pratiti međutim cjelokupno, cijelo stanovništvo koje nije u slučaju, u slučaju jedne takve izvanredne situacije je za moj pojam neprimjenjivo. Moramo znati koga pratimo, ne samo mi, nego i koje pratimo moraju znati da su praćene osobe. Mora se odrediti vrijeme kada će biti praćeni i podaci nakon toga trebaju biti uništeni. Ja mislim da da oko toga se mnogi, mnogi slažu jer je to minimum zaštite ljudskih prava. Znači svi se bojimo naravno širenja, širenja te inače već široke pandemije, a i kod nas rastu brojke, s druge strane suspenzija ljudskih prava također ima posljedice koje su nesagledive, a ovaj zakon je previše općenit u tom, u tom pogledu. Tako u praćenjem svih omogućujemo i da oni koji i inače su skloni kriminalu zlouporabe, zlouporabe situaciju, a žrtvama, znači osobama koje trebaju biti praćene zato što su da ne bi širile bolesti, zato što su bolesne one su žrtve, oni nisu kriminalci, zapravo njima sigurno neće, neće smetati da zapravo njihov mobitel bude kontroliran. A što se mobitela tiče, a tu bismo mogli govoriti satima, dovoljno da [[Upadica: Vi ste skoro do pola, samo da kažem. Hvala.]] dovoljno ako u životu poznajete samo malo način kako mafija radi s mobitelima ćete shvatiti mislim kako je to moguće zloupotrijebiti. Znači na kraju, širenje korona virusa će biti spriječeno i pobijedit ćemo bolest ako ćemo biti inteligentno strogi, ne samo strogi. Hvala.
Hvala. Molim kolegicu prije slijedećeg govornika kolege Bileka. Hvala vam. Izvolite kolega Bilek.
Hvala lijepo gospodine potpredsjedniče. Uvaženi kolege, gospodine državni tajniče pa mislim da se stvarno nalazimo na granici toga da donosimo mjere koje pred nekoliko tjedana nismo nikada mislili. To je ono što nam Ustav omogućava. Nažalost uz sve ovo dobro što stožer zahtjeva od naših građana, evo dok smo tu sjedili dobio sam fotografiju od kolegice u jednom naselju pred trgovinom, grupa ljudi se nalazi još su si naručili i pizzu itd., na svu sreću u nekoliko trenutaka kasnije poslana je druga slika gdje je stigla policija i već to rješava, pa evo još jednom hvala predstavnicima MUP-a što izvrsno rade svoj posao. Naravno, da li će to biti dovoljno? Evo samo ovih par trenutaka nekoliko naslova koje je izašlo u zadnjih par 10-taka minuta. Sve teža situacija u novom žarištu korona virusa u Hrvatskoj, dvoje bolesnika primjeno u KBC Osijek kasnije otkriveno da su zaraženi. Ili druga, specijalizant vinogradske pozitivan, u samoizolaciji 160 zaposlenika. Mislim da smo na rubu i na granici da moramo donijeti vrlo teške odluke, odluke koje će već i sad donosimo neke koje ograničavaju određena prava kretanja, određena prava. Da li je to ovaj zakon? Mislim da je Vlada imala dobru intenciju kad su krenuli u ovoj zakon, da li je on ovakav dobar, nije, na ovakav način nedovoljno. Dozvolite mi da pročitam samo ovaj članak kojim se želi dopuniti odnosno njegovo obrazloženje koje kaže, ovim se člankom predlaže iznimno dopuštanje obrade podataka o lokaciji bez promptnih podataka u cilju zaštite nacionalne ili javne sigurnosti i to samo u slučajevima kada je Vlada RH proglasila prirodnu nepogodu ili katastrofu ili kada je ministar nadležan za zdravstvo proglasio epidemiju zarazne bolesti ili opasnost od epidemije zarazne bolesti u skladu s posebnim propisima. Dodatni uvjet za dopuštanje obrade tih podataka je da se u tim slučajevima zdravlje i životi građana bez obrade tih podataka ne bi mogli učinkovito zaštiti, u takvim slučajevima ministar nadležan za proglašenje prirodnu nepogodu ili katastrofu odnosno ministar nadležan za zdravstvo ovlašteni su uputiti zahtjev operatorima javnih komunikacijskih mreža i javno dostupnih elektroničkih komunikacijskih usluga koji su obvezni osigurati podatke o lokaciji bez prometnih podataka za obradu. Za obradu podataka nadležno je tijelo državne uprave nadležno za poslove civilne zaštite, a na samu obradu primjenjuju se propisi kojim se uređuju zaštita podataka. Preopćenito. Mora se definirati i zato su spremni neki amandmani koje nadam se da će se usuglasiti jer se mora definirati točno na kog se odnosi, da li su to ljudi u karanteni, da li su to ljudi u samoizolaciji, znači mora se znati koga se nadzire, sa kojim ili za što. Druga stvar, mora se odrediti vrijeme za koje se može, ako uđemo u ovu priču, za koje se može nadzirati. Znači u ovom slučaju isključivo za vrijeme trajanja ove pandemije, ne dan poslije, uništavanje tih podataka nakon toga, pristup tim podacima, ko, kako, na koji način se obrađuju, kako se s njima postupa. Osoba koju se prati mora bit informirana, mora se znat da se ne bi desilo upravo ovo što su ovdje neki od kolega rekli da se prati općenito da niko ne zna više ko koga prati s kojim podacima da se prisluškuje ili nešto drugo. Sve to mora biti [[Upadica: Minuta još]] [[Govornik se ne razumije]] Evo neću, neću duljiti. Ima nekoliko amandmana jučer, neki od njih su i predloženi na samoj digitalnoj sjednici Odbora za ljudska prava koja smo predložili kao zaključak, pa ja se nadam da će se ukoliko dođe do izglasavanja ovog zakona on poboljšati da bude u korist svih naših građana i u korist da se zaustavi ova pandemija. Hvala lijepa.
Hvala. Samo prije kolege Grmoje i Bulja, sekundu. Hvala vam puno kolegice na trudu. Izvolite kolega Grmoja ispred Kluba zastupnika MOST-a nezavisnih lista kolega Grmoja i kolega Bulj dijele raspravu tj. izlaganje, upozorit ću vas u šestoj minuti.
Okej.
Hvala.
Mislim da mi neće trebati toliko s obzirom da smo stav iznijeli, a evo neću ni dirati ovdje govornicu da nema ovaj ove pauze između mene i kolege. Dakle, ovaj naš stav je jasan. Postoje neke slobode koje ne smijemo ugroziti, a posebno ih ne ugroziti jednim zakonskim prijedlogom koji ne vidim da će poboljšati našu spremnost da se suprotstavimo ovoj epidemiji, ne vidim način na koji će ova mogućnost praćenja mobitela, posebno ako uzmemo u obzir da će ovim prijedlogom se pratiti svi građani, kako će to biti omogućeno. Jedino što će biti omogućeno to je Vladi, a time se otvara pitanje određenih zloupotreba, Vladi će se omogućiti da prati gotovo sve građane, da te podatke skuplja, da te podatke naknadno koristi, što nije nešto što bismo trebali podržati. Kada sam jutros, i to sam rekao u stanci, davao izjavu, bojao sam se da ću biti zbog ove opće histerije koja vlada, imao sam dojam ono da bismo svi u ovoj borbi da nekako zastupamo takav stav predali nekakva osnovna ljudska prava, ali ipak nije tako. Naš život u ovim trenucima nije normalan, život naših građana nije uobičajen, ali isto tako trebamo ipak zadržati nekakav minimum ljudskih prava jer možemo se ja mislim složiti da bilo kakav život nije život za kojeg se, za kojeg se vrijedi boriti, a život gdje vas Vlada nadzire i to bez ikakvog racionalnog objašnjenja zašto to čini ja mislim da nije država, nije društvo u kojem želimo živjeti. Vidio sam da i kada sam iznio stav da je predsjednik sabora Jandroković vrtio glavom kad sam spomenuo ministra Božinovića koji je na čelu stožera i taj njegov totalitarni refleks iz bivšeg režima, ja imam opravdano ovaj pravo sumnjati da ljudi, znači koji su bili dio tog jednog represivnog aparata o kojem je i Mirando Mrsić govorio kao zastupnik, da jednostavno imaju takvu tendenciju onda i u ovom mirnodopskom demokratskom uređenju, doduše ovo su izvanredne okolnosti, koristiti mehanizme koji su im na raspolaganju kako bi ograničavali ljudska prava. Ja vjerujem znači da ove preporuke koje naš stožer daje, posebno što se tiče zdravstvenih uputa treba slušati, ali isto tako pozivam i građane, pozivam i javnost, pozivam i medije da ne isključujemo razum. Razmišljajmo o svim prijedlozima koji dolaze ovdje, razmišljajmo o svemu što dolazi u javnost, znači iako je izvanredna situacija ne treba sve bespogovorno prihvaćati. Naravno, zdravstvene upute svakako, ove upute koje daje stožer oko suzbijanja koronavirusa, držanja socijalne distance, zadržavanja u svojim domovima, higijenskih ovih navika i stvari koje trebamo primjenjivati, ali ne možemo doći u situaciju da sve što nam se od Vlade u ovom trenutku servira da prihvaćamo bespogovorno. Vidim da je nekako takav, takav stav i onda ko god nešto kritizira ili iznese nekakav protuprijedlog postoji opasnost da ga se čak proglasi petokolonašom, vidim i takve tendencije [[Upadica: U petoj minuti ste svog razgovora]] to nije dobro. Evo, kolega Bulj će nastavit. Hvala.
Nema potrebe pošto nije dirana pozornica, izvolite tj. bina. Izvolite kolega Bulj.
Hvala lijepo. Naravno da su slobode ono za što se borilo, krvarilo i da kad govorimo o smanjenju sloboda trebamo biti prije svega konstruktivni, jasni i precizni. Ovaj zakon je sve osim toga. Ovaj zakon u biti sad kad imamo krizu, kada ljudi naravno cijeli narod u RH, svi građani su jednostavno pod pritiskom koronavirusa u borbi, naravno da ih pozivam da slušaju Nacionalni stožer što se tiče zdravstvenih ovaj preporuka. Međutim, kad ovaj zakon dođe u ovo vrijeme, a ja ću jednostavno pojasniti vama uvaženi tajniče, potpredsjedniče sabora šta to znači. Znači teleoperateri koji su u stranome vlasništvu će pratiti naše građane gdje se nalaze. Najprije smo to dali stranim vlasnicima koji imaju sad najveću dobit u cijeloj EU i oni će sada nas pratiti isključivo na način da npr. evo ja sad da objasnim građanima da bolje razume ako gledaju jel ovo je bitno zbog njijzi, ovaj mobitel ostavim ovdje i sad odem ne znam di, taj mobitel je tu. Ja pitam sad pitanje ako ja sad odem na Trg Sv. Marka, a mobitel je ovdje, gdje sam ja u tome trenutku po GPS-u i po vašim saznanjima? Da li će netko tko je uzeo pajser i išao opljačkati ili tko ima zlu namjeru, da li ste riješili problem? Ja vas pitam da mi odgovorite, uvaženi tajniče, što, mislim vi jednostavno želite kontrolirati cijelu situaciju. Naravno da mi moramo pozivati građane da su u samoizolaciji. Naravno da građani očekuju od nas mjere. Očekuju mjere, evo meni cijelo jutro ljudi, iz Vrgorca, sad će vrgoračke jagode, uskoro, kupujmo domaće, da, očekuju, što je sa tržnicama? Kako, na koji način će to prodati? Znači mi moramo donositi snažne mjere i naravno po ovome pitanju samoizolaciji da policija ima instrumente kontrole i mi moramo dati policiji, zdravstvenim ustanovama, ljekarnama, svi mi koji živimo, a ja živim u Sinju, nažalost, desilo se već zaraze, cijeli je čak Stožer za civilnu zaštitu grada Sinja u izolaciji jer je čovjek koji je bio zaražen, čovjek jedan od zaraženih je bio u stožeru i znamo i osjećaju građani taj problem. Međutim, u ovo vrijeme provlačiti ovako sulude zakone, bez kriterija, bez da je napisan, bez netko da ima volju kontrolirati ljude, pokrete, gdje se nalaze. Pa to je sloboda. Kao što je govor sloboda, tako je i kretanje sloboda, a ovima što smo oduzeli slobodu i oni što ne bi smjeli, što krše zakone najteže kaznene mjere treba povećati za ove koji su u izolaciji i kontrole. Naći modele, ali ne to priliti na cijelo društvo. Smatram da ovaj zakon nije, ne smijemo ga donijeti u ovome trenutku, ne smijemo ga donijeti nikako jer sloboda je najbitnija, ali naravno da slobode koje imaju ograničenja zbog ovoga slučaju borbe protiv virusa, imaju svoga smisla. Ali ne na ovaj način da kontrolirate apsolutno sve. Pa metnite čipove ljudima. Evo, lakši vam je problem. Čipirajte ljude, čipirajte, bolje ćete znati jer nećete imati onda šansu ostaviti mobitel na jednome mjestu i otići kupiti drugi mobitel i s drugim raditi. Što ispada da će kriminalac koji iđe otvarati vrata, onaj kriminalac koji će ići razbijati auto, kojem je pajser [[Upadica: Dvije minute.]] pa će on ostaviti tu mobitel sa sobom. Ne, vi ćete pratiti ljude i kontrolirati situaciju. Još jednom, vrlo bitno je, narod očekuje složnost, mi smo kao oporba prihvatili sve mjere koje su bile dobre bez obzira što smo dali amandmane na mjere koje ste dali. Nisu čak ni amandmani prihvaćeni, ljudi su nezadovoljni, poduzetnici, što se tiče gospodarskog oporavka, mi smo podržavali, ali tražimo i od vas kooperativnost, da ne gurate kroz i ne stvarate paniku, zakone koji ugrožavaju određene slobode koje nije potrebno ugrožavati. Ima modela i načina kako zaustaviti one koji prenose neodgovornim ponašanjem svoje zaraze, ima modela na kojima se radi, ali i sloboda je vrlo bitna. Za slobodu se gine. I nije jednostavno ovo, ja ne znam kako je palo na pamet na ovaj način ovo predložiti. Je da je predsjednik nešto sad pokušao to, predsjednik Sabora kao nešto sa Ustavnim sudom, međutim, ja bih vas zamolio evo, i u ime kluba, povucite ovo jer ovo ne možemo prihvatiti. Ovo ne možemo prihvatiti. Od vas očekujemo mjere za spas hrvatskog gospodarstva, očekujemo mjere zdravstvene, poštivamo odluke Nacionalnog stožera za civilnu zaštitu, zdravstvene mjere, sve uvažavamo, prihvaćamo, međutim, sad u ovom trenutku podvući ovo da nas, da kontrolirati svaki pokret građana u RH mislim da je u najmanju ruku podlo, ugrožavanje demokratskih sloboda. To vam govorim, ugrožavanje isključivo demokratskih sloboda koje će prijeći jer virus će proći, mi ćemo pobijediti, narod kad je složan je pobjeđivao [[Upadica: Hvala.]] i ovaj put ćemo pobijediti, a ovo povucite, bilo [[Upadica: Hvala kolega Bulj.]] bi najkorektnije.
Prije kolege Plazonića, ispred Kluba zastupnika HDZ-a imamo samo jednu intervenciju. Hvala. Hvala vam. Izvolite kolega Ante Plazonić ispred Kluba zastupnika HDZ-a, izvolite.
Hvala lijepo g. potpredsjedniče, kolegice i kolege. Nema savršenog zakona, pa tako neće vjerojatno neće biti niti ovaj. Međutim, svaki zakon ima opravdanje, pogotovo u ovakvom slučaju. Ako će doprinijeti, ako će ova mjera doprinijeti spašavanju i jednog ljudskog života, onda je donošenje takve mjere opravdano. Mi zapravo ovdje cijelo vrijeme govorimo oko donošenja zakona, a zapravo ne radi se o donošenju novog zakona, nego se radi samo o promjeni čl. 104. odnosno dopuni čl. 104. postojećeg zakona di se jasno kaže da se pod određenim uvjetima može primijeniti, odnosno upotreba elektroničkih pomagala u određivanju lokacije neodgovornih ljudi koji svojim dakle, lošim neodgovornim ponašanjem siju viruse diljem Hrvatske. Ako ćemo u tom slučaju iako se jasno zalažem za zaštitu ustavnih prava i ustavnih sloboda, ali ako ćemo u tom slučaju i malčice prekršiti dio njihovih sloboda, a u zaštitu zdravlja naših građana, nećemo, ha gledajte, gđo. Pusić, ja mislim da je važnije ovoga trenutka zaštiti zdravlje naših građana, nego onemogućiti nekoga da šeta slobodno Hrvatskom i sije viruse. Kako je to gđa. Markotić neki dan lijepo rekla, dakle to su ovi suvremeni teroristi koji bez ispaljenog metka zaraze, a posljedično i usmrte određeni broj naših građana. Takvima, ma pustite vi diktaturu, ovog časa trebamo pribjeći svim dopuštenim mjerama da bi zaštitili naše zdravlje.
Na pojedinačne rasprave, molim replike, ovo je u ime kluba. Molim. Ne, ne, oke. Molim vas, molim vas. Hvala na razumijevanju. Izvolite.
Stožer civilne zaštite, ti krasni ljudi unutra koji cjelodnevno izvještavaju o tome što je nužno činiti da bi se zaštitili i smanjili ugrozu su izloženi danas ovim neodgovornim pojedincima, odnosno oni sumiraju rezultate neodgovornog ponašanja određenog dijela naših građana koji ne poštuju njihove naputke koji se ne pridržavaju izolacije, a na njih se upravo i odnosi ovaj zakon, ne odnosi se na građane koji normalno niti imaju naznake zaraze nego se odgovorno ponašaju jer ostaju doma jer im to savjest nalaže, dok oni drugi kruže okolo i prosipaju viruse na sve strane. U tom smislu ćemo se zalagati da se ovaj zakon donese. Hvala vam lijepo.
Hvala i vama. Prije kolege Zekanovića, samo molim kolegicu na malu intervenciju. Hvala. Ne može, nema ovog sredstva za prskanje. Kolega Hrvoje Zekanović, ispred Kluba zastupnika Hrvatskih suverenista i nezavisnih zastupnika Željka Glasnovića i Zlatka Hasanbegovića. Izvolite.
Najdragocjenije što čovjek ima je sloboda i sloboda je neprocjenjiva, nema cijenu i nitko je ne smije ograničavati. Nitko, apsolutno nitko. Međutim, neki ljudi koji su nekoć bili zaposleni u Sekretarijatu za narodnu obranu bivše države, one Jugoslavije, to je konkretno g. Božinović, očito neke mjere i instrumente koje je onda koristio, pokušava koristiti danas. Dobro, oprostit ćemo mu to što govori zemljotres, a ne potres, ali mjere kojima se sputavaju slobode kao u najtamnije vrijeme znači, komunističkog režima, e to mu neće proći. Meni ovdje smeta što sam čuo i od kolega iz SDP-a, oni će podržati ovaj zakona koji je loš, ako uz to bude dvotrećinska većina. Ja ga neću podržati niti relativnom niti dvotrećinskom većinom jer ovo je loš zakon. Dakle, ja ne želim da bilo kojeg građana moje države, bilo kojega, bilo koju Hrvaticu ili Hrvata, bilo gdje u Hrvatskoj netko može poput onog „Big Brothera“ promatrati u svakom trenutku. Ne želim. Ako nekome se to sviđa, neka se slobodno čipira, čuo sam kolege, predlagali čipiranje, narukvice, neka slobodno sebi stavi ogrlice oko vrata, narukvice oko ruke, čip ispod kože i neka stavi to online da ga možemo pratiti. Ja ne želim. Ne da želim za sebe, ne želim za svoju obitelj i ne želim za niti jednog Hrvaticu ili Hrvata. Ne želim. Jer to nije dobro, to vodi u jedan totalitarizam. Ovo je samo početak i ovo stvarno nije dobro. Ali, ako mi želimo spriječiti zarazu koronavirusom, pa to se spriječi u 5 sekundi ako postoji politička volja. Znate li što se dogodilo s migracijama, nelegalnim migracijama u onom trenutku kad je mama Merkel rekla stop? Stale su, jer je nakon što je gđa. Merkel otišla na granicu između Grčke i Turske, je li iti jedan migrant više ušao u EU? Nije. Jer je postojala politička volja. Nažalost nekoliko ih je i smrtno stradalo, par onih brodova, glisera je prevrnuto, ali niti jedan više nije pokušao imigrirati u Hrvatsku. U onom trenutku kada drug Božinović bude htio kazniti na jedan pravi način, na pravi način kazniti svakog onoga tko prekrši izolaciju, a to je kazna zatvora, pa nema razgovora. Ideš u zatvor jer si ti bio terorist. Jer svojim neodgovornim ponašanjem ugrožavaš sve nas ovdje. E onda neće biti ovog problema. Dakle, kazna zatvora istog trenutka i ovoga problema više nema. A sve ovo ostalo, ako netko želi eksperimentirati, pozivam Vladu RH neka ona malo eksperimentira s ovim. Da mi vidimo, evo ga, kako je to pratiti npr. našeg predsjednika Vlade, njegove zamjenike, ili evo ga, svi oni koji brane ovaj zakon, evo kolege iz HDZ-a su tu sklone tome, neka oni svoje mobitele daju da ih netko može pratiti svaki dan i cijeli dan. Ja ću reći i ovo, ja uvijek nastupam i iz ove pozicije vjernika i meni ne treba da me prati čovjek. Ja sam transparentan prema onome gore. On me prati svaki dan, cijeli dan, ja u to vjerujem. A da me prati netko kome je dao nalog g. Božinović, e to neće proći. Dakle, oštrim sankcijama prema prekršiteljima, neka policija radi svoj posao, strogo i oštro, normalno i edukacijom i na svaki drugi mogući način, ali nekakvim mjerama elektroničkog praćenja koje mogu izmaknuti kontroli, koje mogu izmaknuti kontroli, ovo je samo početak, e to je loše. Ovo izgleda jako bezazleno na prvi pogled, jako bezazleno. Ma hajmo mi samo to ovaj put napraviti jer je situacija takva kakva je. Pa ljudi moji, znamo da je bilo stotinu i jedan primjer i situacija kada se netko izgubio, bilo gdje, pa nije trebalo mijenjati zakon, odmah bi se locirao mobitel te osobe koja je bila tražena. Dakle, ne treba se mijenjati zakon za ovo, znači sud može u datom trenutku donijeti tu odluku ako je netko sumnjiv, da se prati, ali na koncu moram ipak istaknuti da je ovaj zakon i besmislen zbog toga što nije provediv. Iz jednostavnog razloga što svatko može ostaviti mobitel u svojoj kući i izaći vani gdje god hoće. I drugi razlog što metoda triangulacije uz pomoć više baznih stanica nije toliko točna. Meni nije dovoljno dobro ako ja znam da čovjek se kreće u nekakvom radijusu od nekoliko stotina metara ili više, ja želim znati je li on u samoizolaciji u svojoj kući, a to ovom metodom ne možemo doznati. Namjera ove metode je nešto drugo ili je možda samo nekakvo, nestručnost predlagatelja. Evo ja se nadam da su ovdje predlagatelji malo žurili s jednom mjerom da bi se pokazali frajeri, ali možda i nije samo to, možda je i namjera predlagatelja da se preko ove krize, preko ove mjere uvede jedna kontrola koja nije dobra.
Hvala. Time smo završili s raspravom u ime klubova zastupnika. Sada nastavljamo sa pojedinačnom raspravom, prvi je kolega Peđa Grbin. Izvolite kolega Grbin.
Poštovani gospodine potpredsjedniče. Hoćemo li pojedinačne rasprave imat ovako ili ćemo ići za govornicu? … [[Upadica se ne razumije.]]
Meni je apsolutno svejedno. Ako želite, kako želite možemo imati i gore. Uredu, evo prihvaćam.
Zahvaljujem. Poštovani gospodine potpredsjedniče, uvaženi gospodine državni tajniče, uvažene kolegice i kolege. Stav da ako treba diktatura onda je diktatura u RH u kojoj je parlamentarna demokracija nije prihvatljiv. RH svoje demokratske institucije mora čuvati uvijek, a pogotovo kada su one izložene riziku zbog izvanredne situacije ili neke vanjske ugroze, bila ona od strane nekoga svjesnog ili od jednog organizma, a upitno je da li je virus uopće organizam koji nikakve svijesti nema, ali prijeti životu i zdravlju građanki i građana RH. I kada nam prijeti takva ugroza mi moramo čuvati demokratske strukture jer će ugroza proći, a opasnost na neke mjere koje se uvode bez kontrole i bez nadzora ostanu i tada je velika. A zašto tvrdim da je velika? Zato što nas tome uči povijest, zato što nas tome uči prošlost i zato što smo vidjeli da su često u zemljama koje su išle za logikom ako treba diktatura nek je diktatura, izvanredne okolnosti bile upotrijebljene za uvođenje onog izvanrednog stanja koje je uključivalo vojsku na ulicama, policiju na ulicama i nakon toga i po proteku tih ugroza održavanje tog izvanrednog stanja kako bi netko ostao na vlasti. Mi u Hrvatskoj to nećemo dopustiti i zato mi je izuzetno drago što je kolega Bačić jutros u ime kluba HDZ-a rekao da su napokon prihvatili da ovakve mjere, ali i one kakve smo donosili prethodnih dana koje se odnose primjerice na ograničavanje slobode kretanja treba donositi onako kako je to predvidio Ustav, a to je dvotrećinskom većinom. Zbog onih kolegica i kolega koje sam slušao u prethodnih nekoliko sati, a za koje mi se čini da su sjedili na ušima dopustite mi da nešto objasnim. Klub zastupnika SDP-a neće podržati ovaj zakon samo ako bude usvojen dvotrećinskom većinom. Klub zastupnika SDP-a je doista to postavio kao uvjet, ako ne bude dvotrećinska većina onda za njega sigurno nećemo glasati. Ali smo postavili još jedan uvjet, a to je usvajanje našeg ili nekog drugog amandmana od kolegica i kolega koji su ga predložili, a koji ovu mjeru ograničava i svodi u ustavne okvire i to konkretno. Mjera mora biti ograničena na krug osoba kojima je određena samoizolacija i zabrana kretanja, mora. Mjera mora biti vremenski ograničena. Osobe na koje se odnosi mjera i koje će biti pod nadzorom o tome moraju biti obaviještene, mora biti regulirano kako će se postupati sa podacima nakon što mjera prođe, a mi jasno definiramo da će podaci tada biti uništeni osim ako ne budu iskorišteni za pokretanje odgovarajućeg sudskog postupka i konačno tražimo uvođenje parlamentarnog nadzora. Parlamentarni nadzor i to konkretno Odbora za unutarnju politiku i nacionalnu sigurnost koji se inače bavi ovakvim mjerama je nužan kako bi se spriječile zlouporabe na koje su kolegice i kolege koji su govorili prije mene opravdano ukazali. Jedino sa takvim amandmanom odnosno sa takvom izmjenom i jedino sa usvajanjem ovakvog zakona dvotrećinskom većinom mi ćemo ispuniti ono što je pred nas stavio Ustav RH. A u kriznim vremenima, a današnje vrijeme je doista krizno moramo se vraćati na temeljni akt koji upravlja ovom državom, a to je Ustav i truditi se do zadnjega da poštujemo slobode i prava koje su iz tog Ustava zajamčene. Zahvaljujem.
Ostanite ovdje kolega GRbin, na vaše izlaganje imamo tri replike. Prvi je kolega Hrelja. Replike su u mikrofon lijevo od mene, desno od vas. Hvala.
Poštovani kolega Grbin. Dakle, sigurno je točno da unatoč parlamentarnom nadzoru pokazalo se da podaci cure, da mi imamo loše sustave i lošu kontrolu i sada to znaju svi građani RH. Sada su u svojim kućama, većina njih zatvoreni, razmišljaju kada će ovo završiti, dal će imati za hranu sljedeći mjesec, dal će imati posla, kakve su njihove perspektive i sad još govorimo o tome da idemo u jednu neselektivnu mjeru da se svima mogu da ih još treba i prisluškivati na neki način odnosno tako je dizajniran ovaj zakon. Naravno da treba ograničiti, naravno da ćemo i klub HSU-a i nezavisnih zastupnika stoji iza ovih amandmana i pridružujemo se isto zahtjevu ako se usvoje amandmani i donese dvotrećinskom većinom da smo tada za.
Hvala. Odgovor, izvolite.
Zahvaljujem poštovani kolega Hrelja. Prošlog tjedna u srijedu i četvrtak raspravljali smo o daleko konkretnijim prijedlozima i za hrvatske građane daleko važnijim prijedlozima nego što je ovaj danas, raspravljali smo o mjerama koje iako nedostatke donekle ublažuju položaj i naših građana i radnika i poslodavaca. Međutim, danas raspravljamo o mjeri prisluškivanja. Kada se takva mjera, bez obzira što se ovdje govori o praćenju kretanja to je oblik prisluškivanja. Bez obzira što se takva mjera nekome možda čini opravdanom mi moramo biti skeptični, to je naš posao za to su nas građani birali i zato inzistiramo i na onim ograničenjima koje smo uveli, a isto tako i na pragu nadzora koje će imati parlament. A dopustite mi da ovu priliku iskoristim kako bih upozorio na još nešto. Ministar Aladrović je danas najavio izmjene radnog zakonodavstva i ograničavanje radnog prava. Molim sve kolegice i kolege da na tu najavljenu ugrozu, gotovo jednaku [[Upadica. Hvala.]] kao korona virus obratimo posebnu pažnju [[Upadica: Hvala.]] i spriječimo da se to dogodi. Hvala vam.
Hvala. Replika broj dva, kolega Miro Totgergeli. Izvolite. Imamo tri replike
Hvala potpredsjedniče Hrvatskog sabora. Kolega Grbin u svojoj pojedinačnoj raspravi rekli ste da je to početak uvođenja diktature i to je nešto što uopće u ovom Hrvatskom saboru ne zvuči ni malo, ni dobro ni ja ne vjerujem da vi želite uvodit jednu paniku među ljude, ali govoriti o tome da bilo koji zakon koji donosimo ovdje je početak diktature, a pogotovo kad znamo koja nas je ugroza u ovom trenutku zahvatila i reći da kad ta ugroza prođe da će se nastaviti mjere koje su ovim zakonom predviđene, mislim da je pomalo zlonamjerno i da je to pomalo sijanje krivih poruka iz Hrvatskog sabora i zato vas molim da se korigirate u tom dijelu jel mislim da to nije dobro.
Izvolite odgovor kolega Grbin.
Poštovani gospodine Totgergeli ne moram se korigirati, trebali ste samo pažljivije slušati. Jer ja sam rekao nemojmo dopustiti da ovo bude ulazak u diktaturu. I to ću ponoviti, nemojmo dopustiti. Svi zajedno, svi koji smo ovdje i kolegice i kolege koje zbog dogovora kojeg smo postigli i potrebe da budemo udaljeni ovdje nisu, možemo zajedno donijeti mjere koje će biti svrhovite, a istovremeno ne previše nametljive za naše građanke i građane ili možemo posegnuti za alternativom za mjerama koje je primjerice uveo Singapur. Singapur je napravio aplikaciju koju je učinio dostupnim svim građanima te države. Singapur ima nešto više stanovnika od Hrvatske, preko 700.000 građana Singapura instaliralo je tu aplikaciju i osiguralo da se ne približavaju jedni drugima ako su suspektni ili imaju korona virus. Ta aplikacija je od strane Singapura učinjena otvorenom i dostupnom svim državama, svim gradovima svijeta. Pozivam stoga Vlada da pogledaju šta su u Singapuru napravili [[Upadica: Hvala kolega Grbin.]] i da se poslužimo njihovim primjerom koji je doista dobar.
Hvala vam. Kolegica Mrak Taritaš, izvolite.
Kolega Grbin, mi već zajedno dugo radimo i ja apsolutno znam da vrlo jasno govorite i vrlo jasno progovarate o odnosu bilo kojeg zakona vezano uz Ustav. I ono što iz vaše rasprave treba zaista ostati upečatljivo, točno ono što je kolegu Totgergelia zametalo, mene uopće to nije zasmetalo jer činjenica je da ne smijemo dopustiti da jedna ovakva mjera bude uvod u diktaturu jer to su već neke parlamentarne demokracije prošle. Prema tome, kad je bilo riječi o nekim drugim mjerama mi smo čak jednoglasno i glasali za njih bez obzira što se i nismo slagali i raspravljali, ali ono što je moj upit vama, dal vam se ne čini da je ovaj zakon apsolutno u ovom trenutku bespotreban, jel bit će kukavičje jaje kojeg se nećemo moći riješiti. Hvala.
Hvala vam. Odgovor, izvolite kolega Grbin.
Poštovana kolegice Mrak Taritaš, prvo ću se osvrnuti na prvi dio vaše replike. Hrvatski sabor je prošlog tjedna pokazao da u vremenima krize može biti odgovoran i ekspeditivan. Sada je da i drugi koji sudjeluju u rješavanju ovih problema pred kojima se nalazimo, a konkretno mislim na Vladu, budu tako odgovorni i ekspeditivni. Primjerice, ja već danima upozoravam na problem sa rokovima u sudskim postupcima. Od strane ministra Bošnjakovića još uvijek nismo čuli ništa. A danas više nemamo samo virus već imamo i potres zbog kojeg mnogi kolege odvjetnici u Zagrebu ne mogu otvoriti svoje urede i pristupiti svojim spisima da bi napisali žalbu. A što se tiče drugog dijela vaše replike i pitanja koje ste mi postavili. Ne, ne smijemo dopustiti da ovaj zakon ili neki drugi koji bi mu bio sličan postane kukavičje jaje u gnijezdu hrvatske demokracije. Hvala.
Hvala i vama. Nastavljamo sa pojedinačnom raspravom. Slijedeći je kolega Stjepan Čuraj. Možete malo, evo sekundu, hvala.
Zahvaljujem poštovani potpredsjedniče. Poštovane kolegice i kolege, prvo jasno ljudska prava moraju biti iznad svega. Nema s njima nikakvog tamo vamo tangovanja, micanja, malo je malo nije, to mora biti svima jasno. Na to nas ne obvezuje samo Ustav nego i svaka, svaki civilizacijski doseg, zdravi razum. Mi trebamo ovdje donijeti odluku što raditi kad su dva prava u suprotnosti i na koji način se prema tome odrediti. S jedne strane imamo pravo na privatnost, s druge stane imamo pravo na sigurnost. Pod sigurnost mislim na zdravstvenu, na tome da te država zaštiti od zdravstvene ugroze, od svih drugih aspekata koji mogu ugroziti …/nerazumljivo/… ko i razno razna druga prava koja zadiru u slobodu govora, u ograničavanje kretanja pod određenim uvjetima itd. i do sada je uvijek bilo univerzalno pravo i u našem Ustavu da možeš prakticirati svoja prava dok god nekog drugog ne štetiš, ne radiš škodljivost. Zato mislim da ovdje nitko sa zdravom pameću ne kaže da je nekom prekršeno njegovo ljudsko pravo ako je on stavljen u izolaciju. I to je normalno. Ja nisam čuo nikoga ovdje da je nekom reko da su sada pogažena ljudska prava onih kojima je određena samoizolacija odnosno izolacija. Što god to značilo, bez obzira bila ona stvar njihovog odabira, al u pravilu to je zapravo nešto što se nameće. Ono što sam već rekao u ime kluba trebamo vidjeti smisao, svrhu što ćemo postići, odvagati da li ćemo dobiti više štete nego koristi i preuzeti tu odgovornost. Odgovornost je vrlo jednostavna, cilj je jasan spriječiti širenje virusa i time smanjiti rizik od gubljenja, nepotrebnog gubljenja ljudskih života. S druge strane imamo ugrozu privatnosti, nešto što se može zloupotrijebiti i ako mi ovdje ili sutra se naravno osim prihvaćanja amandmana s kojima ćemo ići, jasno ne stavi na znanje kako će se postupati s ovim podacima, na koji način, s kojim ciljem, na koje osobe onda mi nećemo moći ovo …/nerazumljivo/… ali ako ono što sam rekao se kaže da se to odnosi samo na osobe u izolaciji, da one moraju biti obavještene, da se podaci moraju tretirati kao klasificirani, a znamo što znači klasificirani podaci tko sve ima pravo pristupa njima i s druge strane da se ti podaci, doduše to i piše da će se po prestanku praćenja i korištenja tih podataka, a i sam zakon kaže da se zapravo na obradu podataka odgovarajući se primjenjuju posebni propisi o zaštiti osobnih podataka koji navode da se oni moraju uništiti u roku od 30 dana. To je dobro, možda još specificirat. I onda vidimo zapravo da li to udovoljava onom osnovom kriteriju koji sam rekao, kriteriju razmjernosti. I to je osnovno ovdje pitanje koje je pred nama. Po meni, ako poduzmemo sve ove mjere i izglasamo ovo 2/3 većinom s obzirom da se suspendiraju određena ljudska prava ovime, nedvojbeno, nedvosmisleno, onda možda upravo to načelo razmjernosti ipak je, ide prema zaštiti ovoj što se tiče sigurnosnog aspekta i širenja virusa. Ali samo pod tim uvjetima. Ovako paušalno kako je došlo pred nama ne [[Upadica: Minuta.]] meni je simpatično vidjeti ovdje da su na istoj strani, sad ne znam jel to dobro ili loše osobe koje nikad nisam mislio da će biti na istoj strani, govorim o kolegici Pusić i kolegi Zekanoviću koji jednako zapravo se ponašaju možda iz nekih svojih drugačijih razloga, ali zapravo …/nerazumljivo/… su na istoj strani, a mislim da zapravo prava strana srazmjernosti, sve je moguće, a mislim da je prava cijena srazmjernosti biti na pravoj strani za naše građane [[Upadica: Da, dobro.]] Zahvaljujem. Što je bilo?
Ne, ne sve ok, mislim …/nerazumljivo/… to kažem, sve u redu.
Ovo je malo ovako neformalnije sada ovaj, tako da ako se prihvate koje ćemo mi podnijeti i amandmani kolega zapravo ono što su svi oni rekli onda možemo odvagnuti to načelo razmjernosti. Ovako kako je predloženo to nam neće zapravo biti dopušteno, a mislim da je svima [[Upadica: Hvala vam.]] u cilju zapravo postaviti ovaj glavni cilj, zaštiti naše … [[Govornici govore istovremeno, ne razumije se.]]
Hvala vam, ostanite molim vas, ostanite ovdje imamo dvije replike. Prvi je kolega Zekanović, izvolite. I nakon njega kolega Mirando. Hvala.
Poštovani kolega Čuraj, vi ćete ionako napraviti što vam Vrdoljak kaže, bez obzira što sad izigravali tu za govornicom ono kad dođe nalog iz vašeg vrhovništva stranke od gospodina Vrdoljaka vi ćete napraviti onako kako se on dogovori sa gospodinom Plenkovićem, ali ovo, ovaj scenarij i ovo što se događa zapravo vama ne odgovara iz razloga što je ovo …/nerazumljivo/… preteča velike koalicije, ako se udovolji SDP-ovim zahtjevima, SDP će zajedno sa HDZ-om, a vi im onda ne trebate 2/3 većinom izglasati ovaj zakon. Dakle, nemojte se truditi, pogledajte samo mobitel je li vas Vrdoljak zvao da vidite što ćete napraviti i to je sve što vi možete i morate napraviti.
Izvolite odgovor na repliku.
Zahvaljujem. Pa dobro, svako sudi prema sebi i ja zadržavam to vaše pravo da vi prema sebi sudite i drugima i to više govori o vama nego o meni ili o nama. Hoćemo mi biti potrebni ili ne, ja bi bio najsretniji da nismo ni sada bili, najsretniji, ko da je meni ovo bilo lako, ko da je ovo bilo u interesu stranke, nije, to je svima jasno, ali sada ovdje mi nismo da pozivamo ovdje šta radimo u našem interesu, našim stavovima, u stranačkim kako god, mi ovdje moramo sada više nego ikada raditi u interesu građana. I to je jedini stav s kojega ja ovdje nastupam ne samo sada nego zadnje 3 godine. U interesu građana. Mi danas imamo školu na daljinu zato što smo radili nešto i pripremali slijedeće 2,5 i 3 godine, hvala Bogu, ako je ikad bilo i sumnje malo da smo ovo što smo napravili možda nije dovoljno odvagnuo se načelo razmjernosti sada u ovoj krizi pokazuje da i te kako je. Jel šta bi tek bilo da nismo ovako stabilno dočekali ovu krizu.
I posljednja replika, kolega Mrsić izvolite.
Kolega Čuraj, vi ste dio saborske većine pa ovo ludilo koje je krenulo sa ovim zakonom izgleda da ne staje dalje jer je ministar Aladrović potvrdio da se donosi zakon kojim će se suspendirati Zakon o radu, a zove se Zakon o uređenju radnih odnosa u okolnostima proglašene epidemije korona virusom. Dakle, ne samo da idemo ka policijskoj državi, nego idemo ka suspenziji kolektivnih ugovora, Zakona o radu, što je jedna demokratska tekovina što bi trebalo održati u vrijeme krize, Danska je to održala jednostavnim dogovorom između sindikata, poslodavaca i vlade. I umjesto da se dogovaramo u tripartitnom dijalogu, Vlada očito poseže sa zakonom koji će doći pred nas. Vi kao vladajuća većina da li se vi kao stranka slažete sa tim načinom da se zakonom zadire u radnička prava, umjesto da se u ovoj krizi dogovara sa svima.
Izvolite odgovor.
Zahvaljujem. Nisam upoznat s predmetnim zakonom, ako je onaj koji omogućava da naši službenici javni rade od kuće onda ga podržavam. Zakon se može samo mijenjati zakonom, ne dogovorom, ne stiskom ruke, nego zakonom koji mora proći ovdje. Sad ja ne znam što je točno taj predmetni zakon ideja koja je na cilju, a koja je kažem sa ciljem da omogući se zakonski da ljudi mogu od kuće raditi svoj posao onda naravno da ćemo ga podržat, vjerujem da ćemo ga svi podržati. Ako zadiru u određena prava na koji način ono što bi kolegici, što su rekli da svi maltene javni službenici ostanu bez plaća ili na minimalac, ja mislim da to nije dobro jel puno tih ljudi radi itekako bitan i kvalitetan posao. Zahvaljujem.
Hvala. Nastavljamo sa pojedinačnom raspravom, isprika mislio sam da ste završili, pardon. Nastavljamo sa pojedinačnom raspravom, sljedeći je kolega Miro Totgergeli, ali samo jedna intervencija prije. Izvolite kolega, pojedinačna rasprava, kolega Miro Totgergeli.
Hvala potpredsjedniče. Uvaženi državni tajniče, kolegice i kolege. Pa možda prvo reći kako je uopće došlo do ovog zakona, dakle svi mi koji smo pratili, a i svi vi kolege ste to sigurno pratili pressice Nacionalnog stožera civilne zaštite praktički nije bilo prošli tjedan pressice na kojoj netko od novinara nije stožer pitao na koji način mislite osigurat da oni kojima je propisana samoizolacija koji trebaju ostati kod svoje kuće, na koji način mislite odradit kontrolu da oni stvarno jesu kod kuće i da oni koji su neodgovorni i ne primjenjuju tu samoizolaciju da ih se na neki način detektira, a onda tek nakon toga da dođemo do one faze da se pišu i kazne koje novčano gledano nisu male. Ima nekoliko koraka tih kazni, a čuli smo ovdje neke kolege da bi htjeli da te ljude koje se uhvati da krše samoizolaciju da bi ih trebalo odmah strpati u zatvor. E sada kada sve to slušam onda ne znam šta je veća diktatura, dal je diktatura ih odmah trpat u zatvor ili je diktatura ako provedemo ovaj zakon i na neki tehnički način pokušamo doć do podataka tko se pridržava te samoizolacije, a ko ne. Dakle, ovaj prijedlog zakona je došao praktički jer su to građani gotovo tražili, tražili su način da stožeri civilne zaštite od onih nacionalnog, županijskih, gradskih i općinskih da dođu u situaciju da mogu provjeriti tko se te samoizolacije pridržava, a tko ne. Građani su to praktički tražili. Ako malo bolje pročitamo ovaj prijedlog zakona koji ustvari samo dopuna Zakona o elektroničkim komunikacijama i ako ga ne promatramo kao zakon koji je sam za sebe i ne gledamo nikakvo drugo zakonodavstvo koje imamo okolo, onda će tu biti nekih nejasnoća. Međutim, ako ove izmjene primijenimo sa svim ostalim zakonima onda je potpuno jasno da se upravo ove izmjene zakona odnose na ovu sad situaciju, na situaciju dok je pandemija, epidemija od ministra zdravstva proglašena jedino i samo tad i isto tako da bilo kakva zloupotreba podataka ne dolazi u obzir jer se drugim zakonskim rješenjima na koje se ovdje i poziva ustvari to sprečava. Ne trebamo promatrat ovu izmjenu kao sve mora pisati u ovom članku zakona, piše i u nekim drugim zakonima koji dalje vrijede i važe. Ovdje samo uvodimo mogućnost da u ovakvim teškim okolnostima koje trenutno jesu provedemo mjere koje će doprinijeti da stožeri civilne zaštite mogu provest mjeru samoizolacije kod onih koji trebaju u toj samoizolaciji biti. I ja sam 100% uvjeren da velika većina građana upravo to i očekuje. To su i mediji praktički postavljali to pitanje iz dana u dan Stožeru civilne zaštite i kada pogledate kada je ovaj prijedlog napisan, pa upravo je napisan u to vrijeme kada se na pressicama stožera stalno upravo to pitalo. Dakle prošli tjedan, prošli četvrtak, a danas raspravljamo jer prošli tjedan o tome nismo mogli raspravit. I zato se nikako ne mogu složit da u Hrvatskoj državi u našoj demokraciji u sustavu koji smo izgradili u ovih 30 godina da bilo koji članak ovog zakona bi mogao biti početak bilo kakve diktature. I siguran sam da to ni vi ne mislite, većina vas danas, pa čak ću reći svi smo mi na istoj strani u ovom trenutku i u ovom vremenu koje nas je snašlo možda malo drukčije promišljamo, možda pojedinci malo to koriste za svoju samopromociju, ali na kraju ćemo se svest na to da moramo naći načina ako je ovo najjednostavniji i najlakši način da sad iskontroliramo koliko nam ljudi je u samoizolaciji, a koji to krše i da na njih možemo primijeniti kaznene odredbe koje su propisane i koje inspektorat i radi onda naravno da treba ovakav oblik zakona podržat.
Hvala. Ostanite ovdje molim vas ovdje imate sedam replika na vaše izlaganje. Prvi je kolega Miro Bulj, a nakon njega kolega Mrsić.
Kolega, naravno da smo svi u istom problemu i da bi svi željeli najbolje mjere po pitanju borbe sa ovim korona virusom. Međutim, vi tvrdite da je ova mjera odlična, da je ona ono što građani traže, stožeri civilne zaštite, volonteri, građani, međutim građanima treba pojasniti da je ova mjera suluda. Imamo pravo na mišljenje, nije to populizam. Pa opet ponavljam, ako ja ostavim mobitel ovdje i odem sada na Markov trg gdje sam ja po GPS-u i po vašim mjerama, gdje u tom trenutku? Znači ovo je suludo. Uostalom, sloboda nema cijene, a mjere moramo donijet da ljudi koji su u samoizolaciji ostanu u samoizolaciji, najoštrije mjere, a ne sulude mjere, diktatorske mjere. To nije dobro zbog slobode. Hvala.
Izvolite odgovor.
Dakle, ne treba zbog jednog primjera, to je kao ono zbog jedne šnicle treba cijelu kravu, tako i ovdje zbog jednog primjera mogućnosti da neko ostavi mobitel i ode ne treba reć da ovaj prijedlog zakona nije koristan i nije dobar i da već jedan dobar dio to ni neće radit kada čuju da i takav zakonski prijedlog predlažemo. S druge strane, svi ti koji su u samoizolaciji, ako ga neko nazove on se mora i javiti na poziv i na taj način već vidiš dal on je s mobitelom ili nije. Ali to su sada stvari koje stožeri civilne zaštite moraju provoditi. Oni se nalaze u vrlo teškoj situaciji da sad ni nemaju pravog načina kako da kontroliraju one koji trebaju biti u samoizolaciji. Mislim imali smo situaciju s ljekarnama, čim se je pojavio problem da je 5,6,10 zatečenih u ljekarni donijela se odredba i stvar se odmah promijenila.
Hvala. Nastavit ćete, hvala. Sljedeći je kolega Mrsić, nakon njega kolega Plazonić. Izvolite kolega Mrsiću.
Pa kolega Totgergeli vi očito morate to branit ili ne razumijete ili ne želite razumjeti poruke koje mi šaljemo odavde. Zakon je prvo neprovediv i nepotreban, on je bio potreban prije tri tjedna kada smo imali situaciju gdje nam virus nije bio u populaciji i uostalom te podatke neće Krizni stožer ili civilna zaštita nego će raditi policija. Pa to je svima jasno kuda ovo ide. I cijelo vrijeme upozoravamo da je to bespotrebno, neprovedivo i da nam u ovom trenutku to ne treba i nikako da to vladajući shvaćaju. Očito da shvaćaju jer žele da ovaj zakon se donese sa dvotrećinskom većinom, a neće se ni donijeti ako se ne naprave određene promjene unutra, ali svi smatramo da je potpuno bespotreban. Nema ograničenja, koliko traje, ne obavještavaju se ljudi da su na mjerama i to je uvod u diktatorsku državu i … demokratskih prava.
Hvala. Izvolite odgovor.
Tijelo državne uprave nadležno za poslove civilne zaštite provest će ove mjere, samo jedino dok ima potrebe za njima. Kako je sve veći broj zaraženih, kako je sve veći broj ljudi u izolaciji, ja upravo mislim da nam je neko rješenje, a sad imamo prijedlog ovog rješenja i ljudi iz ministarstva tvrde da to mogu provesti, da nam je neko rješenje potrebno što će biti još više ljudi mislim da će nam biti još više rješenja potrebno.
Hvala. Sljedeći je kolega Plazonić, nakon njega kolega Zekanović.
Kolega Totgergeli, ovdje je u više navrata rečeno kako su izmjene i dopune ovog zakona uvod u prisluškivanje naših građana. Molim vas pojasnite ovu situaciju ili se ovdje radi zapravo jasno definirano zakon koji će biti u uporabi jasno definirani kriteriji. Hvala lijepo.
Izvolite odgovor.
Pa ja ću samo kratko komentirat ovo, dakle podaci o lokaciji, isključivo i samo podaci o lokaciji i ništa drugo.
Hvala. Kolega Zekanović, nakon njega kolega Pernar.
Prvo poštovani kolega moram reći da Hrvatska ima jednu veliku sreću što nije bila prva na udaru korona virusa u Europi nego je to bila Italija, Italija je to topovsko meso, ovo je jako bitno napomenuti i napominjat ću to stalno. Nadalje, jako bitna stvar je vi ste rekli da kazna zatvora, replicirali ste na ono moje da je to nešto suludo. A kako biste vi kaznili one koje biste ustanovili uz pomoć mobitela da se kreću okolo bez kontrole? Ja bi svakoga onoga ko se bavio bio terorizmom zatvorio i ne bi puno razmišljao. Međutim, ono što je bitno ovdje u ovom prijedlogu zakona, a ne znam jeste to vidjeli čl. 104.a kaže da će se u skladu s posebnim propisima definirati ovaj zakon, isto kao i po pitanju Zakona o civilnoj zaštiti gdje smo dali bjanko podršku vašoj Vladi, vladi Andreja Plenkovića i ne znamo što nas čeka. Ja ne vjerujem Vladi Andreja Plenkovića, ne vjerujem zamjeniku Vlade gospodinu Božinoviću i ne želim ovaj zakon.
Hvala. Izvolite odgovor.
Pa ja ću se osvrnut na ono što ste vi već danas rekli, a to je da ste vi pod kontrolom onoga gore. Ja se isto slažem da sam isto pod kontrolom onoga gore i mislim da onaj gore sada kontrolira i vas i mene na koji način i što radimo.
Hvala. Sljedeći je kolega Pernar, nakon njega kolegica Pusić i onda kolega Hrelja i onda to je to što se tiče vaših replika. Izvolite kolega Pernar.
Hvala. Uvaženi zastupniče, rekli ste da u ovoj krizi se nalazimo na svi na istoj strani ovdje, međutim ja mogu reći da se ja ne nalazim na strani HDZ-a jer smatram da se ne može bez sudskog naloga neselektivno sve građane naše zemlje prisluškivati. Također vi tvrdite da građani traže i žele vaše mjere, međutim iz interakcija sa građanima koje imam nisam stekao taj dojam. Hvala.
Izvolite odgovor.
Kolega Pernar, vi ste uvijek posebni pa tako i u ovoj situaciji. A interakcije sa građanima, vjerojatno sa većim postotkom građana onda ja imam interakciju nego vi očigledno.
Hvala. Kolegica Pusić.
Dakle, kolega ne razumijem što znači da su građani tražili ovu vrstu nadzora veliko brata. Građani nisu tražili ništa de facto nego su novinari na press konferencijama pitali kako će se kontrolirati ljudi koji su u izolaciji, da ne bi to miješali sa samoizolacijom, oni se ne kontroliraju, dakle ljudi koji su u izolaciji. Ti ljudi koji su u izolaciji su se do sada kontrolirali i policija je dolazila na njihova vrata, sasvim dobro su se kontrolirali i znam iz iskustva mojih prijatelja koji su mi to direktno rekli kad su bili u takvoj situaciji. Što se ovakvih i skupljanja ovakvih podataka tiče, pa vi iz HDZ-a bi trebali bit najviše protiv toga. Pola vašeg vodstva, njihove SMS poruke su bile po svim medijima, znamo da ta vrsta čuvanja tobože podataka čak i kad je to, kad je ilegalno ih koristi se koristi i dolazi u medije [[Upadica: Hvala vam]] To je opasno zbog kulture ovakve vrste [[Upadica: Hvala]] kontrole.
Izvolite odgovor.
Ja razumijem da postoji bojazan. Međutim, zašto uvijek prvo sve gledamo da će svi, baš svi sve iskoristit za nešto što je negativno, za nešto što je zlodjelo za neku krivu radnju. Dakle, ovdje sad te podatke u gotovo 100%-tnom iznosu treba koristit za ono šta nam treba i nakon toga dobro provest ostale mjere koje su propisane šta sa tim podacima nakon što to prođe. Ne treba sve odma samo gledat šta će bit negativno, treba nešto gledati i pozitivno. A što se tiče građana, ja vas uvjeravam da građani stvarno kako broj ljudi koji su u izolaciji sve više i više raste pitaju se šta ćete poduzet, kako ćete kontrolirat to?
Hvala. Može, molim vas samo još zadnja replika, pa onda stanku tražite? Jel dozvoljavate molim vas? Hvala vam lijepo, vrlo ste ljubazni. Izvolite.
Kolega Totgergeli, građani nisu tražili ovaj zakon, građani su tražili da izvršna vlast, da institucije ove države funkcioniraju i da ih zaštite od onih koji se ne pridržavaju pravila o izolaciji koja im je određena. Dakle, da budemo precizni, to što nama institucije ne rade svoj posao kako treba oduvijek nije razlog da se mijenjaju na ovaj način zakoni i ugrožavaju ljudske slobode. Ako hoćete znat što su građani tražili, građani su tražili sa 50 000 potpisa izmjene i dopune Zakona o dobrovoljnom zdravstvenom osiguranju, onog zakona koji je HDZ-ova Vlada, vaša Vlada, glatko, glatko odbila i nazvala ga populizmom. Prema tome, nemojte se, nemojte se igrat s time što su građani tražili. Građani obožavaju svoje građanske slobode i ne daju na njih ovako nasrtati na ovaj način.
Hvala, izvolite odgovor.
Nalazimo se u posebnom vremenu i vaša tvrdnja da institucije ne rade svoj posao, ja se s tim nikako ne mogu složit. Mislim da u današnje vrijeme, dakle u ovih zadnjih mjesec dana da institucije i ljudi koji u tim institucijama rade stvarno daju svoj maksimum da bi odradili savjesno svoj posao za koji su zaduženi, od inspektora, od policajaca, od ljudi koji su u Stožerima civilne zaštite, od onih koji su njima operativne snage, a to su i vatrogasci i GSS i volonteri u Crvenom križu. Dakle, svi oni maksimalno rade i odrađuju, ali broj ljudi kako nam raste broj zaraženih, kako raste broj onih koji su u izolaciji, ne može se to više pokrit bez pomoći tehnike i zato nam je ovo potrebno. Hvala.
Hvala vam. Molim intervenciju i kolega Panenić traži stanku u ime kluba. Ne, ne, ovdje, ovdje dođite i vi, samo čekajte sekundu. Molim vas, hvala. Promijenila su se pravila. Izvolite, pošto smo pojedinačno ovdje dozvolili onda je fer da stanke dozvolimo. Izvolite.
Hvala lijepo. U ime Kluba nezavisne liste mladih tražimo stanku jel ovome prijedlogu zakona pristupili smo sa jednim povjerenjem. Međutim, evo ova rasprava ovdje je pokazala jaku diferencijaciju i uvažavajući argumente kolega koji su raspravljali u ime opozicije da tako navedem, čak i neki vladajući i u ime vladajućih i predlagatelja vidimo da je ovdje nastao zapravo jedan, jedna značajna razlika u stajalištima koji bi se iskonzultirali jel na ovaj način ćemo stvarno od jedne, jednog prijedloga doći do vrlo teške situacije gdje međusobne prozivke postaju sve žešće. Prema tome, stvarno moram i g. Totgergelija upozorit kad kaže gotovo sve informacije da to zvuči jako loše jel ako sve informacije budu za namjenu, jedno je za sve, ali ako gotovo sve onda znači jedan dio informacija ide i za neke druge namjene, tak da vrlo je zvučalo teško takve riječi i izgovoriti, a evo oko toga bi svakako konzultirali, tako da probamo možda i ovu raspravu malo da dovedemo u okvir koji je primjereniji za ovaj trenutak u kojem se nalazimo. Hvala lijepo.
Hvala vam. Dajem stanku od 5 minuta. Dakle, nastavljamo u 14,15 sa kolegom Pernarom. STANKA NASTAVAK NAKON STANKE Molim zastupnice i zastupnike da zauzmu svoja mjesta. Hvala lijepo. Nastavljamo sa pojedinačnom raspravom. Sljedeći je kolega Ivan Pernar. Izvolite kolega Pernar.
Uvaženi kolegice i kolege, godinama sam upozoravao naše društvo odnosno naš narod, naše građane da je pred nama uspostava jednog novog svjetskog poretka u kojem stvari koje smo do jučer smatrali nezamislivima, postaje naša stvarnost i, s druge strane, da prava i slobode koje smo do jučer imamo, više nećemo uživati. Svo to vrijeme ljudi su nam se smijali, nazivali su me teoretičarem zavjere, klaunom, luđakom, davali su mi svakakve epitete. Međutim, ono što se danas događa u Hrvatskoj, pokazalo je da moje upozorenja nisu bila tek puka filozofiranja ili nekakvi tračevi ili nekakve teorije zavjere, već su moja predviđanja bila istinita. Ono što država trenutno je napravila je višestruko opasno. Država je ograničila slobodu kretanja građanima, koja je Ustavom zajamčena. Danas, ako idete iz grada u grad, nalazite se u situaciji kao na područjima pod izraelskom okupacijom gdje morate imati propusnice da bi išli iz jednog grada u drugi grad. Također, zabranjen je rad ljudima, zabranjena je ispovijedanje vjere, organizirane, znači vi ne možete danas više otići u crkvu, u džamiju, gdje god. Također, vidimo da ne postoje uopće javne rasprave, da svi mediji pušu u isti rog, da zapravo nema nikakve, nema disonantnih tonova, svi mediji pušu, slikovito rečeno u istu frulu. I baš zato sam bio jedini zastupnik u HS-u koji je glasao protiv, de facto uvođenog izvanrednog stanja koji je dao ministru Berošu zapravo faraonske ovlasti gdje on može sve. On, ako sutra kaže, ne možete otići na sprovod ili ne vozi više javni prijevoz ili ne možete ići iz grada u grad, morate zatvoriti ovo ili ono, on sad ima sve te moguće ovlasti u svojim rukama. Ono što danas dobivamo nije nikakvo iznenađenje, barem ne za mene jer sam ja znao da je to ono što dolazi. Naime, još je Edward Snowden upozorio da Vlada provodi masivan program prisluškivanja građana i da se zapravo razvija tehnologija za praćenje kretanja, da skupljaju podatke o svima nama, itd., odnosno da se radi o špijunaži bez sudskog naloga i to je upravo ono što se danas događa. Znači Vlada kaže, pratit ćemo sve stanovnike Hrvatske po znači signalu sa naših mobitela i po tome ćemo znati gdje se tko nalazi. Oni tvrde da je ova mjera zamišljena zbog ljudi koji su u izolaciji, odnosno koji bi trebali biti u izolaciji, međutim, u zakonu ne kaže, može se bez sudskog naloga pratiti one građane kojima je određena mjera samoizolacije ili karantene, ne, ne, ne. Ovdje se govori o tome da se mogu pratiti apsolutno svi građani. Mene osobno Vlada ne može uvjeriti da podržim ovakav prijedlog, naprotiv, ja ga s prezirom odbacujem, kao i sve druge prijedloge koje su oni davali, a koji su išli u tom smjeru. Zato jer ovi prijedlozi se ne bave uopće uzrokom problema kojeg mi imamo. Praćenje ljudi putem mobitela je mjera čiji je cilj zapravo uspostava društva totalne kontrole, uspostava društva gdje više nema privatnosti, uspostava društva gdje ste vi krivi dok ne dokažete da niste krivi i zapravo i ta presumpcija nevinosti pada u vodu. Ono što je rješenje za ovu krizu jest da država konačno krene sa dijalogom sa građanima, da ministar Beroš pristane na dijalog, razgovor, a ne da donosi mjere koje izazivaju paniku jer ako on jedan dan kaže bez ikakve prethodne rasprave, od sutra ovo, od sutra ovo, od danas ovo, od danas ono, ljude se drži u stanju straha i trajne panike i baš zato zbog tih mjera i medijskog izvještavanja je i došlo do te panične navale na trgovine gdje su ljudi se trgali u redu da uzmi wc papir ili da smrzavaju meso ili što već. Također, moram reći da, ono to je Vlada trebala napraviti, a propustila je učiniti jest da ove sve mjere koje su oni donosili, epidemiološki, nisu pratile ekonomski [[Upadica: Završite misao. Hvala.]] koje bi bile zadovoljavajuće i ekonomska politika Vlade će nas odvesti [[Upadica: Hvala kolega Pernar.]] u propast. Hvala.
Nastavljamo s raspravom, sljedeći je kolega Franko Vidović. Nije korištena, možemo nastaviti, mislim ... [[Govornik se ne razumije.]] Pratim. 5 minuta. Tako je dogovoreno na sastanku klubova ujutro, trajanje stajališta 5 minuta, ime zastupnika 10, pojedinačna rasprava 5 minuta, cijeli dan tako traje, kolega Pernar. Izvolite kolega Vidoviću.
Zahvaljujem poštovani potpredsjedniče. Dakle, slijedom svega što smo ovdje jutros čuli, prvo što moram reći zbog cijele javnosti, SDP sve mjere koje je podržao do sada, nije ih podržao iz ovih i onih razloga. Podržao ih je u prvom redu zbog toga što vodi računa o interesima građana, ali isto tako, vodimo računa i o interesima cijelog državnog sustava jer to je neophodno u ovom momentu. Dakle, moj kolega Peđa Grbin je prije nekih 7 dana ustvrdio da bi se trebao aktivirati čl. 17. Ustava. U to vrijeme i nešto prije toga je SDP zahtijevao isto tako, rigoroznije mjere, zahtijevali smo isto tako, više testova, sad vidimo, nažalost, neke rezultate na Murteru, u Osijeku … [[Govornik se ne razumije]] Što se tiče ovoga zakona, dakle ovaj zakon je jednim dijelom opasan, opasan je prijedlog zakona jer zadire u nešto u što zakoni baš i ne bi trebali ulaziti na ovaj način. Dakle, dozvoljeno je to i smije se, ali u skladu sa Ustavom. Što znači da bi i zakon trebalo izglasati sa dvotrećinskom većinom i to ne govori Franko Vidović, to vam govore i ustavni stručnjaci i osim toga da bi taj zakon trebalo strogo selektivno usko primijeniti i u tom smislu je išao amandman SDP-a. Dakle, da ograničimo u prvom redu opseg tih mjera na ljude koji jesu doista u izolaciji ako ga već moramo primijenit, da ograničimo vremenski rok tog zakona isto tako odnosno vremenski rok primjene tih mjera da budemo precizni. Željeli smo također ograničiti i odnosno odlučiti i odrediti kako će se postupat sa podacima koji su prikupljeni ovim postupcima odnosno da se ti, da se ti podaci uništavaju. Tražimo u amandmanima također da osoba prema kojoj se primjenjuje ova mjera bude obaviještena ili pisanom porukom ili na neki drugi odgovarajući način. Zbog čega to tražimo? Zato šta, to su naši građani. To su ljudi koji nisu napravili nikakvo djelo, a još manje nedjelo, koji su svojom krivicom, koji nisu svojom krivicom oboljeli ili se sumnja da su oboljeli. Prema tome, sasvim je logično da smo tražili da ti ljudi budu upozoreni da će se i prema njima primjenjivat mjere. I na samom kraju tražili smo isto tako i kontrolu te mjere kroz Odbor za unutarnju politiku i nacionalnu sigurnost. Mislim da je vrlo, vrlo jasno i nakon izlaganja kolega iz HDZ-a da je vrlo jasno zbog čega smo to tražili jer kolege iz HDZ-a tu su u više navrata govorile o tome da nitko nikog neće prisluškivat, da neće ovo, da neće, al ja ne vidim u čemu bi bio problem da napravimo ako već radimo takvu izmjenu zakonu da je napravimo [[Upadica: Minuta]] da ona doista bude efikasna, da bude efikasna i da bude usmjerena točno prema onima na koje na žalost u ovom momentu mora bit usmjerena. Jasno da tu ostaje uvijek problem i to me niko ne može uvjeriti da to nije problem, što ako osoba ostavi mobitel i ode van. Dakle, taj zakon prije 7 dana, razumijem i situaciju u kojoj je donošen prijedlog zakona, mi ovdje imamo odgovornost prema cijelom narodu, Vlada također, predsjednik republike također, pod pritiskom smo svi, pod presingom i taj zakon je ovaj odnosno ovaj prijedlog zakona je izbačen tako kako je izbačen. Mislim da bi bilo dobro da vladajući ovog puta saslušaju oporbu [[Upadica: Hvala vam]] i da dođemo na zajednički stav odnosno da prihvatite [[Upadica: Hvala]] amandmane koje smo vam podnijeli.
Molim vas da ostanete ovdje, imamo dvije replike, izvolite kolega Plazonić je prvi. Dakle, iza njega kolega Hrelja.
Kolega Vidović, kazali ste da je ovaj zakon opasan zato što krši neka temeljna prava naših građana. Mogli bi se i donekle složit oko toga. Međutim, recite mi jesu li opasni oni ljudi koji krše izolaciju i siju viruse na sve strane i na taj način ugrožavaju zdravlje i živote naših sugrađana? Hvala lijepo.
Izvolite odgovor.
Pa dakle, nisam ja izmislio da je ovaj zakon opasan jer krši ljudska prava nego to tu piše, a onaj tko je pisao Ustav, a ja nisam, taj je posebnu pažnju posvetio ljudskim pravima i zbog toga upravo tražimo ovo što tražimo. Što se tiče ljudi koji su zaražena krše izolaciju, slažem se sa vama, da oni jesu opasni, ali mislim da pravna država i mi kao društvo imamo dovoljno mjera na raspolaganju uključujući i policiju, pa da možemo riješiti tu situaciju. Dakle, ovo što vam mi predlažemo nije da ne idemo mi na kontrolu, okej jel ako vladajući misle, a trebamo ić na kontrolu, idemo, dvotrećinska većina prihvatite amandman i idemo na kontrolu. Ali ovako kako je sad predloženo, ovo nema nikakvog smisla, nije efikasno.
Hvala. Kolega Hrelja, replika br. 2.
Poštovani kolega Vidović, ma gledajte, ti ljudi koji su u izolaciji su se i do sada pratili i bez ovog zakona i stoji tvrdnja da nadležne službe možda danas rade bolje povučene iskustvima, ali u datom trenutku na početku nisu dovoljno dobro radile, a oni se prate inače kako bi znali koliko je ljudi prekršilo određenu mjeru izolacije ili je to podatak iz rukava. Mislim da nije. Nemojmo revoltirat s ovakvim raspravama naše građane. Oni su dovoljno izrevoltirani jer imamo 550 općina i gradova i gdje oni ne mogu mrdnut, oni se osjećaju zatvoreno iako i to isto nije normalno da je zabrana kretanja u okviru svoje općine ili svog grada. To jednostavno, vi ne znate, mi u Puli ne možemo doć do, do, do Pješčane Uvale, a to je dio koji je naslonjen na grad jer je to općina Medulin. Pa ljudi moji, pa nemojmo bit smiješni.
Hvala. Odgovor izvolite.
Kolega Hrelja, ja se apsolutno slažem sa vama. Dakle, baš o tome i govorim i to jest bit, tu se radi o uskom području ljudskih prava koje je posebno štićeno i Ustavom RH. Opet kažem, Ustav nisam pisao ja, pisali su ga neki drugi ljudi, naše je da se držimo Ustava i zakona. zbog toga je, na kraju krajeva SDP i tražio primjenu čl. 17. jer želimo da cijeli ovaj postupak ne dobije obrise kaosa. Nego da se postupamo sukladno Ustavu, sukladno zakonima RH. Te sve je već predviđeno u našim zakonima, tu i tamo nešto treba popuniti. Na ovaj način stanje, ni izvanredno ni redovno ni ovakvo ni onakvo koje nam sad Vlada prezentira, ne vodi nas to nigdje i ja se nadam zaista da će oni promijeniti smjer i da će se odlučiti na aktiviranje čl. 17.
Hvala. Prije kolege Bulja, molim malu intervenciju. Hvala, gotovi s replikama smo završili, hvala vam lijepo. Sljedeći je kolega Bulj i onda još imamo kolegu Bauka i kolegu Marasa po ovoj točci dnevnog reda. Izvolite kolega Bulj. Hvala vam. Nemojte mikrofon, mikrofonija je.
Evo, što kazati kad govorimo o ljudskim pravima i slobodama i kad govorimo o krizi u ovome slučaju oko koronavirusa koji ugrožava zdravlje naših ljudi i zaista imamo ljude koji se neodgovorno ponašaju, stoga i ovom prigodom trebamo poslati poruke da svi koji su u samoizolaciji i izolaciji da se pridržavaju tih mjera, međutim, neodgovornost ljudi dovodi do situacije kako je dovodi, da se može raširiti epidemija i da možemo imati katastrofalne učinke po ljudsko zdravlje, na kraju vidimo da može biti i smrtnih posljedica. Ta dva sukoba trebamo razgraničiti. Država može imati instrumente, međutim, ljudska prava i slobode nekome predati, predati to ministru Božinoviću u njegove ruke i da bude nad nama dio, kao, ne znam, neko nevidljivo oko ili kao Big Brother u neograničenom nekakvom spektru, nedefiniranom spektru ovlasti, oduzimanja i smanjenja prava i sloboda. Kad god je neka kriza tj. kad se, da bi se riješila kriza sa koronavirusom, donijeta su određena ograničenja koja već postoje i koje je Nacionalni stožer civilne zaštite i sada i donosi određene odluke, koje mu je Sabor i dodijelio nedavno na sjednici. Oporba je, evo, Klub Mosta je prihvatio sve prijedloge koje je dala Vlada, 63 mjere. Doduše, bili smo suzdržani u ovome jednome dijelu oko predaje tolikih ovlasti jer nije se znalo koliko vrijeme traje, ovaj civilni stožer, nije bilo ograničenja. Međutim, predati to u ruke jednoga čovjeka, ne znam kakav je to udar na demokraciju. Tj., znam, a za slobodu, za slobodu i ljudska prava se bori stoljećima. I sad u ovoj krizi ne smijemo stvarati toliku paniku na taj način da imamo Big Brothera, da imamo čovjeka koji će bdjeti u ovome sukobu, znači rekao je da je ovo sukob znači tih ljudi koji se neodgovorno ponašaju i ovoga zakona gdje se žele primijeniti određene mjere, tj. oduzimanje prava i sloboda prateći mobitel, što je po meni apsolutno suludo. Najprije tehnički suludo. Danas možete nabaviti mobitel i drugi broj imate, a taj broj mobitela ostaviti gdje god želite. U više sam navrata to danas rekao i druge kolege. Drugo, oduzimanje sloboda dugoročno bez nekakvog ograničenja i načina na koji će se to provoditi nego kroz propise koje će dobiti policija i ministar Božinović, koji ima iskustva, on je bio zadnji, zadnji, ja mislim šef Općenarodne obrane grada Zagreba u ono vrijeme kada se oružje predavalo bivšoj vojsci, tako da on ima iskustva na koji način to kontrolirati pa prema tome, ja smatram da ne smijemo dati nikome, bilo radilo o ministru Božinoviću, bilo da se radi o bilo kome. Podržali smo sve što se tiče civilnoga stožera, što se tiče 63 mjere koje je donijela Vlada. Oporba je čak dala amandmane da pomognemo našem gospodarstvu jer se vi, virus će proći, virus nije samo, gospodarski amandmane Vlada nije prihvatila. Mi smo opet bili konstruktivni, podržali smo. Međutim, vi ovdje kao da hoćete da ispod žita u ovoj panici, u ovom trenutku opravdanoj nekakvom strahu, a ne smijemo pozivati toliku paniku. Hoćete da proučite nešto što ukida ljudska prava i slobode, što je Ustavom zajamčeno. Vi to nemate pravo. Nemate pravo kolega Plazonić, nemate, bez obzira, vidim da ste ljudi na ove moje riječi, ja demokratskim jezikom govorim i nije ovo smiješno [[Upadica: Minuta.]] Slobode i ljudska prava su osnova svega. Nije ono jednostavno, evo ja sam rekao primjer u Sinju. Čovjek koji je bio u Stožeru, civilnom stožeru grada Sinja je zaražen i sad su svi isključeni i nije lako se razgovarati, mislim svi su u izolaciji i tu treba tražiti rješenje, zajedništvo, pozivati, ta, raditi, sve svađe baciti pod noge, zaboraviti na različitosti, ja pozivam isto na to. Naravno da će se moji Sinjani moliti i čuvati onoj Gospo Sinjskoj. Ali, međutim, je li su se naše majke godinama i stoljećima molile čudotvornoj Gospi Sinjskoj. Ali, međutim, da ja dam nekome pravo, ministru Božinoviću i da oduzme slobode i ovlasti, a ima mogućnosti kontrole ljudi koji su u izolaciji. Pa nemojte nam to raditi nakon 30 godina samostalne RH, a u ovoj dvorani je taj čin napravljen. Hvala lijepo.
Hvala vam. Hvala. Ostanite ovdje, molim vas, imamo dvije replike. Prvi je kolega Sladoljev. Nakon njega, kolega Pernar.
Poštovani kolega Bulj, znate zašto ja mislim da ovaj, dakle ove izmjene zakona nisu dakle dobronamjerne? One dolaze iz jednog ministarstva koje je prije dakle 3 mjeseca ovdje, prezentirao, 3, 4 mjeseca tzv. Zakon o navijačima, vidimo što navijači rade u ovoj krizi što se tiče potresa i ove korone ovaj virusa, baš me zanima da li će u drugom čitanju takav zakon isto doći na dnevni red takav represivni zakon i ono što je zanimljivo da ministar Božinović kada govori o pomoći i to nikako preko ustiju ne može prevaliti riječi navijači nego govori o mladim ljudima. I postavlja se pitanje kada ova kriza sa virusom završi, da li će se ovaj zakon selektivno primjenjivati na neke društvene skupine koje nisu bliske vlasti, a to su navijači?
Hvala. Izvolite odgovor.
Evo ovdje je i prigoda da se zahvalimo navijačkim skupinama od moje Torcide, BBB, Armade svih navijačkih skupina do mojih sinjskih Maligana koji pomažu nesebično volontirajući u Crvenom križu jer sam i sam volonter u Crvenom križu i znam koliki doprinos daju i znam da je ovaj zakon u biti moguć, ne moguć nego on jednostavno će ukinut slobode i prema tim ljudima. A vidimo kakav je bio i Zakon o navijačima da poslije virusa se može ovo primjenjivati praćenje na ovaj način. Znači žele nam u ovom trenutku kada ne smijemo imati različitosti, kada tribamo biti zajedno podvući kukavičje jaje u ovom trenutku. Kukavičja jaja izbacite iz ovog gnijezda jel nije vrijeme za kukavičja jaja i oduzimanje ljudskih prava i sloboda koja su zajamčena Ustavom RH i ovdje ne smije se prijeći ta crta protiv, sve poduzeti protiv ovih koji izbjegavaju izolaciju.
Hvala. Sljedeći je kolega Pernar posljednja replika na vaše izlaganje kolega Bulj. Izvolite kolega Penar.
Uvaženi zastupniče Bulj, rekli ste da niste očekivali da će nakon 30 godina neovisnosti naše zemlje ovakve mjere biti donesene protiv građana. Pa moram vam reći da Hrvatska nije neovisna zemlja, to možete vidjet po tome što je naša centralna banka mjenjačnica, što HNB ne vrši ulogu centralne banke koju bi trebao učiniti odnosno ne stvara novac i sukladno tome država ni ne može koristiti sredstva HNB-a za razbijanje ekonomske krize koja je posljedica promašene politike među ostalim i ove sa korona virusom. Međutim, ono što je ključno vi kada idete u banku otvarati račun vi morate dati suglasnost da Vlada vaše podatke daje američkim nekakvim agencijama itd. znači ovo je sve bilo unaprijed planirano i sve ove mjere nisu zapravo nikakvo iznenađenje za one ljude koji prate što se događa posljednjih godina, ne samo u Hrvatskoj nego i šire. Hvala.
Hvala. Izvolite odgovor.
Pa složio bih se da Hrvatska ne štiti dovoljno svoj suverenitet kao što ste rekli monetarni suverenitet tako nismo zaštitili ni svoje poljoprivredno zemljište i sada ćemo vidjeti koji imamo problem sa uvozom hrane, sada će se to reflektirati. Vidjet ćemo zbog čega nisu htjeli i željeli proglasiti isključivi gospodarski pojas da imamo i suverenitet nad našim morem, sada ćemo vidjeti rezultate ove krize. Ali gospodine Pernar, hrvatski branitelji su devedesetih godina dali velik obol za slobodu RH i mi se moramo protiviti oduzimanju ljudskih prava i sloboda i braniti suverenitet RH koja će u ovoj krizi pokazat se da je ugrožena. Hvala.
Hvala i vama. Nastavljamo sa pojedinačnom raspravom. Samo jedna mala intervencija, čekajte kolega Bauk 26 sekundi pričekajte. Hvala vam lijepa na intervenciji. Kolega Arsen Bauk pojedinačna rasprava. Izvolite kolega Bauk.
Poštovane kolegice i kolege, poštovani potpredsjedniče. Klub SDP-a dao je amandman na ovaj zakon i ako taj amandman bude prihvaćen mi ćemo ga podržati, ako ne bude nećemo, vrlo jednostavno ili ako se dogovori neki tekst koji će uspjeti napraviti tri stvari u ovom zakonu. Prvo, vremenski ga ograničiti, drugo, uvesti parlamentarnu kontrolu i treće, ograničit ga na cilj ovoga zakona, a to je na osobe koje su u samoizolaciji. Pod tim uvjetima nama je ovaj zakon prihvatljiv i mislim da bi pod tim uvjetima zadovoljavao sva ograničenja koja mu čl. 16. Ustava RH daje, a tiče se ograničenja određenih prava i sloboda. Drugo, mislim da je dobro, iako su neke kolege tu izražavali rezervu da smo prošlu srijedu donijeli Zakon o civilnoj zaštiti i omogućili Stožeru civilne zaštite da reagira onda kada smatra da je potrebno sa mjerama s kojima smatra da je potrebno. I pozivam sve građane da te mjere provode i poštuju, ali i da ih ako smatra da su loše u demokratskoj raspravi kritiziraju pa da ih onda nadležna tijela i poprave. Prema tome, oni koji misle da trebaju reagirati odmah za to smo im dali mogućnost, ali nismo uzeli pravo bilo kome da u demokratskoj raspravi kritizira mjere koje donose državna tijela jer ako bi izostala mogućnost kritike, slobodnog govora, prava misli i savjesti ne bi bili demokracija bili bi diktatura. U tom smislu ja vrlo oprezno pristupam onome što se zove ograničenje nekih temeljnih ljudskih prava, pa tako i prava na slobodno kretanje i u ovoj odluci o zabrani mjesta prebivališta primjerice, vidim određene propuste koje treba ispraviti da se npr. ograniče ne na mjesto prebivališta nego na područje koje se u pravilu poklapa s bivšim općinama, a ne sa sadašnjim općinama jer su one formirane kao cjelina u kojoj građani mogu zadovoljavati sva prava pa onda općina bez benzinske postaje, bez apoteke ili bez trgovine hranom, doduše mislim da takvih nema, jednostavno njihove građane smo stavili u ovisnost o lokalnim stožerima civilne zaštite da za najosnovnije potrebe trebaju dobiti dozvolu i onda se oni koji bi trebali skrbiti o zdravlju skrbe o potvrdama. Dakle nepotrebno smo u malim sredinama birokratizirali sustav dok primjerice Zagreb od 800.000 stanovnika što je već neko spomenuo može se normalno kretati. Drugo, Vlada je donijela odnosno stožer je donio jednu odluku koja se ticala isto ograničenja slobode kretanja za otoke, ali po mome mišljenju zakašnjelo jer nakon što smo primili „pola Slovenije“, „pola Zagreba“ onda nam smeta „da nam dođe i barba iz Splita“, to baš nije bilo logično. Prema tome, bez obzira na sve te propuste i na ono što treba kritizirati i niko u ovoj zemlji nije zaštićen od kritike koliko god odgovoran i težak posao radi, mjere koje su donese treba poštivati, ali isto tako ne dovoditi ljude koji žele poštivati pravila, koji žele biti uzorni građani u situaciju da se odjednom od uzornog građanina pokažu kao prekršitelji jer su neke mjere ili nelogične ili neživotne ili jednostavno nisu dobro napisane. Kada državno tijelo koje građani moraju imati po defaultu od situacije veliko povjerenje donesu odluku koja nije provediva, onda i kod građana to izaziva smanjeno povjerenje i pitaju se dobro jel ovi znaju što rade. Zašto nisu to prije razmislili. Prema tome, uza sve te rezerve o ukidanju ili ograničenju pojedinih ljudskih prava još ću jednom ponoviti, parlamentarni nadzor, vremensko ograničenje, ograničenje na logično određenu skupinu građana to su uvjeti pod kojima bi mogli prihvatiti ove mjere. Ono kako je sada u vladinom zakonu nije. Može li se to popraviti? Može. I nadam se dakle da u tom smislu ćemo, će Vlada pokazati razumijevanje i da će svoje namjere koje je predstavnik predlagatelja izrekao u uvodnom izlaganju da će ih onda preciznije napisati i u konačni tekst zakona odnosno u nekakav amandman koji će Vlada možda prihvatiti u izmijenjenom obliku pa ćemo se oko toga usuglasiti. Zahvaljujem gospodine potpredsjedniče.
Imamo dvije replike. Prvi je kolega Maras, a nakon njega kolegica Pusić. Hvala.
Hvala lijepo. Kolega Bauk, spomenuli ste situaciju koja je zbilja nelogična pošto dolazite s otoka Brača gdje ima čini mi se 7 općina i 1 grad, gdje ljudi imaju ograničenja u kretanju, možda je to prilika da konačno u RH razmislimo o logičnijem udruživanju na jedinicama lokalne samouprave jer sada vidimo koliko ograničenja imaju pojedine općine odnosno koliko nelogičnosti ima u tim našim regionalnim odnosno lokalnim, lokalnim jedinicama. Sa te strane me zanima da li je taj problem na otocima riješen, kako je riješen i da li razmišlja nacionalni stožer po vašim informacijama kako da ga riješi. Inače, bilo bi dobro da gospodin koji vodi nacionalni stožer dođe jedan dan i ovdje razgovara sa zastupnicima Hrvatskog sabora kako bi dobio informacije sa terena koje direktno građani preko nas ovdje mogu dati. Hvala lijepo.
Hvala. Odgovor izvolite, kolega Bauk.
Kolega Maras, ja mislim da je u ovome, u ovoj situaciji ograničenih demokratskih kapaciteta države uloga saborskih zastupnika upravo ovakva kakvu ste rekli, dakle da prenosimo ono što nam građani javljaju kao problem. Što se tiče ovoga što ste pitali na otocima, to je riješeno različito, nije riješeno sustavno. Dakle, neki lokalni stožeri civilne zaštite su samovoljno ili samoinicijativno, kako hoćete, donijeli odluku da otok tretiraju kao jednu cjelinu i ne traže potvrde i to će sve biti super dok se prvi ne zarazi. Onda će ih se pitati zašto ste postupili mimo odluke stožera. Prema tome, bolje da stožer donese takvu odluku da ljudi koji pokušavaju logično djelovati ne budu za 3 dana prozvani ili da ih se na neki drugi način ne sankcionira. Prema tome, dobro bi bilo da se sluša, čuje i da se posluša od strane stožera inicijative s terena i da se odluke poprave. A ako idemo u još strože mjere onda je to nešto drugo.
Hvala vam. Kolegica Pusić, izvolite.
Hvala lijepa. Kolega Bauk, vi ste vjerojatno lapsus, zabunom rekli da se ove mjere i sve primjedbe koje imate odnose ili bi se odnosile na ljude koji su u samoizolaciji i to je nekoliko kolega reklo tijekom rasprave. Mislim da je zbog javnosti važno napomenuti bez obzira što ja sam protiv ovog zakona, da se ipak tako daleko ne bi išlo. Dakle, da bi se primjenjivale te mjere na ljude koji su u samoizolaciji nego samo na ljude koji su u izolaciji, ako sam, dakle kojima je određena izolacija, a ne koji su sami odredili da će biti u izolaciji jer kad bi to bilo onda zbilja nitko ne išao u samoizolaciju.
Hvala. Odgovor.
Dobro ste interpretirali ono što sam rekao, iako sam mislio da izraz, samoizolacija upravo znači one koji su dobili rješenje, dakle ako je to izolacija onda ćemo tako, onda ću to tako i tumačiti. Dakle, oni naši sugrađani koji zbog opasnosti jer su bili u bliskom kontaktu osobe kojoj je dokazan pozitivan test na korona virus ne smiju napuštati kuću itd., dakle na njih bi se odnosilo, oni koji su dobili rješenje i sve ono što dalje protokol predviđa u tom smislu.
Hvala vam. Nastavljamo sa pojedinačnom raspravom, nema potrebe slijedeći je kolega Gordan Maras. Izvolite. Kolega Bauk se držao odstojanja.
Hvala lijepo. Kolegice i kolege, poštovani sugrađani mislim da je vrlo važno da jednostavno u Hrvatskom saboru nastavimo funkcionirati i prenosimo poruke i razmišljanja hrvatskih građana i onoga šta nam se ovdje predlaže kao određena rješenja, pa tako i ovaj zakon. Vidimo da je danas dosta rasprave izazvao, da je na kraju krajeva vladajuću stranku ponukao da se ipak pridržava Ustava RH i da ćemo vjerojatno ići prema tome da se ovaj zakon mora donesti 2/3 većinom. Onom što bi volio i šta mislim da jako puno kolega zastupnika očekuje i na neki način i hrvatski građani to očekuju od nas je da ovdje razgovaramo konkretno i sa ljudima koji su odgovorni za upravljanje ovom krizom. Ne samo kolega državnih tajnika koji su prvi suradnici ministra MUP-a, jer ja mislim da zaslužuje Hrvatski sabor da prenese i određene stvari koje građani misle, s druge strane da ministar kad se ovako važan zakon donosi u Hrvatskom saboru i osobno bude ovdje. Ja poštujem i drago mi je da je hrvatska javnost informirana, a vidimo da imamo dnevno 2 press konferencije, ali i ova se sjednica javno prenosi i ovdje ministar može dati puno korisnih informacija i na neki način komunicirati ovu krizu i pomoći i zastupnicima u Hrvatskom saboru da tu budu na neki način uključeni. S obzirom da dobivamo dnevno 100-tine i upita i poruka evo tijekom samo rasprave kolege Bauka ja sam nekoliko SMS-ova odgovarao jer ljudi zbilja zaslužuju da im se u ovom trenutku pomogne, da informacija, pogotovo kad od njih očekujemo da ostanu doma da zaštite sebe i svoje obitelji i sa te strane javno funkcioniranje države ja mislim da je od izuzetne važnosti. Što se tiče samog zakona ja se pridružujem raspravama kolega prije mene, pogotovo ovog amandmana koji je dao Klub zastupnika SDP-a, to u državama kao što je RH mora biti strogo regulirano. Mi kao opozicija smo dali punu potporu da se na neki način s ovom krizom Vlada uhvati u koštac odmah tog trenutka, dali smo podršku zakonima prošli tjedan, ali jednostavno očekujemo tu suradnju, očekujemo da svi skupa sudjelujemo u rješavanju ove krize i da se kod ovakvih prijedloga, ovakvih zakona, konzultiramo prije, ne može se bjanko donositi zakone da se ništa ne pita, da se uopće ne vodi računa o slobodama hrvatskih građana, da se misli da će se na, na, na taj način regulirati određene stvari bez ikakvih suvišnih pitanja. Mislim da država mora funkcionirat i mora i dalje voditi računa o slobodama građana i mora i dalje računati o tome da funkcioniramo kao jedno moderno demokratsko društvo bez obzira što su krize velike koje su nas pogodile. Ja bi osobno bio puno sretniji da je Vlada na ovaj način odlučno i brzo predlagala neke druge zakone pogotovo šta se odnose na sektor gospodarstva jer nakon onog početnog prijedloga koji je trebao dati time out Vladi 7 dana da razmisli kako pomoći hrvatskom gospodarstvu, vidimo da tih zakona nema, vidimo da ljudi jednostavno ne znaju šta će biti sutra, vidimo da ne znaju kako mogu očekivati da ih država pomogne, vidimo da su dobili prolongate umjesto da su dobili otpis ili odma obustavu, obustavu doprinosa primjerice ili nekih drugih davanja koja su trebali imat jer ako ljudima ne date raditi, ukoliko država nije tako strukturirana da može funkcionirati, pa ne možete očekivati da će gospodarstvo poduzetnici i obrtnici nastaviti plaćati one sve doprinose ili pristati na prolongat [[Upadica: Minuta]] onoga što, što su do sada plaćali. Znači, očekujem od hrvatske Vlade i namjerno ovdje koristim tu priliku da kažem javno da ti zakoni dođu što prije u proceduru, da se poduzetnike i obrtnike oslobodi, da se shvati da je u ovom trenutku država oslonac. Znači kada ne možete raditi, kada ne možete platiti svog zaposlenog, država je ta koja se mora gospodo iz Vlade zadužiti i dati podršku zaposlenima u visini najmanjoj 75% plaće, pa trajalo to 6 mjeseci ili više. Na kraju krajeva godinama ćemo vraćati svi zajedno kao društvo te dugove, ali u ovom trenutku je bitno da sve ne stane, da ljudi imaju sigurnost, da znaju da za dva mjeseca će imati s čime otići u dućan i kupiti prehranu za svoju obitelj, to je ono šta RH mora u ovom trenutku poručit svojim građanima, to je ono šta hrvatska Vlada mora poručit svojim građanima, to je ono šta oporba poručuje građanima i svi zajedno moramo stati iza toga i na neki način zaštititi naše sugrađane [[Upadica: Hvala vam…]] i naše gospodarstvo [[Upadica: Na vaše izlaganje]] i zato vas molim da shvatite te poruke vrlo ozbiljno [[Upadica: Hvala vam…]] i da na kraju krajeva nađemo [[Upadica: …kolega Maras]] zajedničko suglasje u rješenju tih problema. Hvala vam lijepa.
Kolega Maras, molim vas da ostanete ovdje, imate jednu repliku, kolega Pernar izvolite replika.
Uvaženi zastupniče Maras, država je trebala umjesto masovne špijunaže svojih građana uvesti mjere kojima bi ih zaštitila. Prije svega imamo problem građevinskih radnika koji rade u unutrašnjosti RH jer je trenutno enormna zima, ljudi se smrzavaju na gradilištima i uz to imaju ovu epidemiju koronavirusa, a pri tom nemaju adekvatne uvjete za rad, niti imaju zaštitne maske i šta god već. I stoga evo predlažem vam da zajedno i vi pozovete Vladu da obustavi zapravo, barem dok ova zima cvokotajuća traje, da se, da se obustavi rad na gradilištima radi zdravlja tih ljudi jer ako se oslabi njihov imunitet bit će podložniji respiratornim bolestima, a korona je upravo takva. Hvala.
Hvala vam. Izvolite odgovor kolega Maras.
Ja mislim da u ovom trenutku treba razmisliti o mnogim stvarima, jedna od tih stvari je kako će život teći narednih mjeseci. Znači, mi moramo razmišljat kako da ljudima pomognemo da sve u RH ne stane, da funkcioniramo u smanjenom opsegu, da ljudi rade od doma koliko god mogu, da se zaštite, da se obračunamo sa ovim profiterima koji naplaćuju maske 20-30 puta više nego šta bi trebali. Zbog čega odmah ne reagira Ministarstvo zdravstva ili nadležne agencije i institucije i ne oduzmu pravo prodavanja i gdje je inspektorat? Pa mi se nalazimo, evo u podrumu hrvatskog inspektorata. Kada čuje neko da je naplatio masku neko 15 kn ili dezificijens da je naplatio 50-60 kn, zbog čega odmah inspektor ne izlazi na teren i zbog čega se takvim ljudima ne pošalje vrlo jasna poruka „nećete to radit“, ne dozvoljavamo kao država da iskorištavate nesreću koja nas je svi skupa zadesila [[Upadica: Hvala]] To očekujem od države i nadam se da će to tako i bit. Hvala lijepo.
Hvala vam kolega. I vrlo kratko u ime predlagatelja državni tajnik Tomislav Mihotić.
Hvala potpredsjedniče. Ja ću samo ukratko još jednom napomenut što je iniciralo Vladu da krene u izradu ovog zakona. Jedini cilj zakona je zaštitit ljudske živote. Osnovno ljudsko pravo je pravo na život. Cilj nam je tj. želimo spriječit širenje zaraze. Jedina mjera onemogućavanje je ljudskog kontakta za koju dosada znamo. Ovo sve skupa krenulo je nakon što smo uočili po informacijama koje smo dali u ljekarnama o zaraženim osobama, koliko se zaraženih osoba tamo pojavilo i ovo je u cilju praćenja u prvom redu zaraženih osoba. Inače svi teleoperateri su i po ovom zakonu, a i inače dužni poštovat propise o zaštiti osobnih podataka. I s ovim se ta prava ne mijenjaju. Sve amandmane ćemo ozbiljno razmotriti i prema njima se odrediti. Hvala.
Molim vas da ostanete. Imamo 3 replike. Prvi je kolega Maras, nakon njega kolega Sladoljev i kolega Bauk. Hvala lijepo.
Hvala lijepo. Vjerujem da ste se zabunili, da niste svjesno rekli da su zaražene osobe išle okolo, nego osobe kojima je određena mjera samoizolacije, znači da, odnosno izolacije, pardon. Znači, sa te strane morate biti oprezni kada ovdje te termine koristite, a drugo što sam vas htio zamoliti, ja vidim da se gospodin Božinović dva puta dnevno obraća medijima, ja mislim da bi bilo normalno kada se ovaj zakon predlaže da on to predlaže ovdje i da objasni hrvatskoj javnosti zašto to predlaže. Znači, ako je već toliko medijski izložen, eksponiran i vodi tu krizu onda mora doći u Hrvatski sabor kad je ovako važna tema dnevno reda, mora se konzultirati sa klubovima zastupnika u Hrvatskom saboru da mu ljudi kažu što misle, jer ovdje svi želimo pomoći da se kriza riješi što prije i biti konstruktivni. Nema tu ni jednog zastupnika, siguran sam, koji želi da se zakompliciraju stvari. Znači ja vas pozivam da i ministar Božinović kao i sa javnosti komunicira i sa Hrvatskim saborom. Hvala lijepa.
Hvala. Izvolite odgovor.
Samo mala ispravka Ministarstvo mora, prometa i infrastrukture je predlagatelj.
Hvala. Kolega Sladoljev, izvolite.
Poštovani državni tajniče ja bih vas isto nešto zamolio, a da malo više PR-ovski iskomunicirate prema ljudima koji su u izolaciji da nema potrebe da izlaze van. Ja sam u skupini ljudi koji su se odmah prijavili dakle za pomoć starijima i ljudima koji ne mogu doći do lijekova, dakle među Bed blue boysima, 960 u Gradu Zagrebu pokrivamo, sve kvartove oblijepili smo na svim ulazima naše brojeve telefona, surađujemo sa civilnom zaštitom, a mnogi ljudi još ne znaju da ćemo im mi dostaviti hranu i lijekove, da imamo zaštitne maske, da smo u suradnji sa Crvenim križem i s civilnom zaštitom, dakle moj apel je da idete prema vam s tim informacijama.
Izvolite.
To sigurno prihvaćamo.
Hvala. Nemamo više replika, kolega Bauk je odustao. Dakle, zaključujem raspravu u 14 i 59 minuta o Konačnom prijedlogu zakona o dopuni Zakona o elektroničnim komunikacijama, hitni postupak, prvo i drugo čitanje, glasovat ćemo kad se steknu uvjeti.
Idemo sada na Konačni prijedlog Zakona o dopunama Zakona o elektroničkim komunikacijama, hitni postupak, prvo i drugo čitanje, P.Z. broj 881. Predlagatelj je Vlada, rasprava je zaključena. Klub zastupnika HDZ-a predložio je Hrvatskom saboru donošenje zaključka koji glasi. Prvo, o Prijedlogu Zakona o dopunama Zakona o elektroničkim komunikacijama s konačnim prijedlogom zakona P.Z. broj 881 provedena je rasprava u prvom čitanju. Drugo, sve primjedbe i prijedlozi i mišljenja iz rasprave uputit će se predlagatelju radi pripreme konačnog prijedloga zakona. Molim predstavnika predlagatelja da se očituje o predloženom zaključku. Predstavnik Ministarstva mora, prometa i infrastrukture, državni tajnik Josip Bilaver. Izvolite.
… [[Govornik naknadno uključen.]] i zastupnici Vlada prihvaća zaključak kojim se Prijedlog Zakona o dopunama Zakona o elektroničnim komunikacijama šalje u drugo čitanje. Zahvaljujem.
Budući je predstavnik predlagatelja prihvatio prijedlog zaključka Kluba zastupnika HDZ-a nećemo se onda izjašnjavati niti o amandmanima koji su bili podneseni, nego ćemo sada glasovati o konačnom prijedlogu zakona odnosno ne više o konačnom nego o Prijedlogu Zakona o dopunama Zakona o elektroničkim komunikacijama čiji je predlagatelj Vlada, rasprava je zaključena i dajem na glasovanje prijedlog zaključka Kluba HDZ-a koji glasi. Prvo, o Prijedlogu Zakona o dopunama Zakona o elektroničkim komunikacijama, P.Z. broj 881 provedena je rasprava u prvom čitanju. Drugo, sve primjedbe, prijedlozi i mišljenja iz rasprave uputit će se predlagatelju radi pripreme konačnog prijedloga zakona. Tko je protiv ovakvog prijedloga zaključka? Tko je suzdržan? I tko je za ovakav prijedlog zaključka? Molim vas rezultat. Dakle, za ovakav prijedlog zaključka dakle da se ide, da je provedena rasprava samo u prvom čitanju i da će se sve primjedbe, prijedlozi i mišljenja iz rasprave uputiti predlagatelju radi pripreme konačnog prijedloga zakona, za 89, protiv 41. Tako da utvrđujem da je većinom donesen zaključak kako ga je predložio Klub zastupnika HDZ-a.
Nastavljamo sa slijedećom točkom dnevnog reda. Slijedeća točka dnevnog reda je: - Prijedlog Zakona o izvršenju kazne zatvora, prvo čitanje, P.Z. broj 852 Predlagatelj je Vlada RH na temelju Članka 85. Ustava RH i Članka 172. Poslovnika Hrvatskog sabora. Prigodom rasprave o ovoj točki dnevnog reda primjenjuju se odredbe Poslovnika koje se odnose na prvo čitanje zakona. Raspravu su proveli Odbor za zakonodavstvo, Odbor za pravosuđe. S nama je predstavnik predlagatelja, državni tajnik Juro Martinović, pa on će dati uvodno obrazloženje. Izvolite državni tajniče.
Hvala vam lijepa potpredsjedniče Hrvatskog sabora. Poštovane zastupnice i zastupnici, Vlada je u saborsku proceduru uputila Zakon o izvršenju kazne zatvora. On je prošao svu uobičajenu proceduru predviđenu hrvatskim zakonima i prošao je i saborske odbore koji su relevantni za ovu vrstu zakona. Ovim zakonskim dokumentom mi mijenjamo zakon isti takav, dakle želimo ga nadomjestiti, predlažemo saboru koji je zadnji puta, u stvari koji je donesen '99. godine, a nakon toga je više puta mijenjan pa je ukazala se potreba i iz nomotehničkih razloga da donesemo novi zakonski dokument, ali i zbog činjenice da su se niz zakona s kojima je ovaj zakon u izravnom doticaju promijenili pa bi imali smo potrebu napraviti jednu harmonizaciju ovog zakona sa svim drugim zakonima. Ukratko za vašu informiranost, dakle Zakon o izvršenju kazne zatvora regulira jednu specifičnu materiju koja uređuje zatvorski sustav koji u Hrvatskoj ima 25 kaznenih tijela, zatvore, kaznionice, centar za izobrazbu, centra za dijagnostiku i 2 kaznena tijela u kojima se nalaze maloljetnici koji su, prema kojima su primijenjene odgojne mjere. U okviru regulative ovog zakona je i Uprava za zatvorski sustav i probaciju koja je dio Ministarstva pravosuđa. Nadalje, dakle to spada u jedan ukupni kazneno pravni okvir i u ovom zakonu su uređeni, ovim zakonom se uređuje i odnos uprave za zatvorski sustav, ali kompletnog zatvorskog sustava, dakle kaznenih tijela zatvora i upravitelja prema sudovima, prema Državnom odvjetništvu i prema službama i prema probacijskoj službi. Dakle, što su ključne stvari koje ja u ime Vlade želim naglasiti za vas kao saborske zastupnike koji u konačnici odlučujete o tome da ovaj zakon prihvatite ili ne prihvatite. Dakle, pored ovoga što sam na načelnoj razini rekao što se uređuje ovim zakonom, dakle mi smatramo da smo ovim zakonskim prijedlogom da poboljšavamo stvari na način da se ubrzavaju procedure oko upućivanja u zatvor osoba koje su pravomoćno osuđene od strane nadležnih sudova. Do sada je to bilo nešto slabije regulirano. Dakle, nakon pravomoćnosti i izvršnosti skratili smo rokove u kojima se mora poslati poziv i uputiti te ljude na izdržavanje kazne zatvora. Snažnije i kvalitetnije smatramo da smo u ovom dokumentu uredili zdravstveni sustav u zatvorskom sustavu s obzirom da je on sad na neki, do sada na stanovit način bio potpuno samostalan i bez ikakvih spojnica prema zdravstvenom sustavu RH, sada smo to popravili. Prije ovog zakona smo kada je donošen Zakon o zdravstvenoj zaštiti onda smo tamo stvorili pretpostavke za ovu intervenciju o kvalitetnijoj afirmaciji zdravstva u zatvorskom sustavu i dakle predlažemo da se na jedan minimalna način popravi status pravosudnih policajaca, da se njihova pozicija u sferi otpremnina dovede u približnu poziciju kakvu imaju policajci i hrvatski vojnici. Smatram da je to opravdano jel ti ljudi rade težak i odgovoran posao u zatvorskom sustavu. Dakle, ono što smo još nastojali učiniti kvalitetnim i boljim, a to je korištenje modernih tehnologija u zatvorskom sustavu i tu smo predložili da se pored video linka kojim se mogu održavati i neke rasprave za zatvorenike, nekakva ročišta, tu smo popravili mogućnost komunikacije zatvorenika sa obiteljima, primarno djecom, ali i drugim članovima obitelji i to se u ovom trenutku pokazuje veoma korisnim kada smo za vaše znanje, a mislim da vi to morate znati napravili jednu dosta naglašenu redukciju komunikacije zatvorenika sa svijetom zbog korona virusa. Mi smo prije više od 15 dana zaustavili potpuno posjete u zatvorski sustav osim onih koje su neophodne za štićenje ljudskih prava zatvorenika u sudskim postupcima i drugim osobito izvanrednim situacijama, a to je smrt, to su još nekakve stvari koje će upravitelji zatvora razmotriti ako se takve stvari dogode. Mogu vas još izvijestiti da zatvorski sustav još nije imao incidenta sa korona virusom, to možemo zahvaliti nizom mjera koje smo poduzeli i koji na dnevnoj razini poduzimamo, a poduzimamo sve da zatvorski sustav rasteretimo novih dolazaka i da ga rasteretimo komunikacije sa vanjskim svijetom. Gotovo bi mogao reći da su zatvorenici koji se trenutno nalaze u zatvorskom sustavu manje izloženi od bilo koga od nas opasnosti da se zarazi korona virusom. Naši službenici su ti u biti jedini koji bi im to mogli donijeti kroz te komunikacije, ali smo nabavili puno opreme i za službenike i za zatvorenike kako bi smo to spriječili. A ponavljam, sada je u tijeku akcija smanjenja broja zatvorenika u zatvorskom sustavu, makar šta to značilo, ali pravnici će to razumiti, dakle i aktivnost sudova je smanjena, a ići će se i u prekide blažih manjih kazni tamo gdje za to postoje pretpostavke da se naravno ne ugrozi sigurnost onih kojih se nalaze na slobodi. Hvala lijepo.
Zahvaljujem državnom tajniku. Imamo dvije replike, prvi je poštovani kolega Maras. Izvolite.
Hvala lijepo. Gospodine Martinoviću, upravo sam vas to htio pitati, da li postoji mogućnost da se u zatvorskom sustavu smanji kapaciteti, znamo da nije baš idealna situacija u zavorima, ne dao Bog se desi epidemija u nekom zatvoru tu bi moglo biti zbilja puno izloženih, tako da pozdravljam ovu mjeru ukoliko se ide u tom smjeru da blaže kazne vidite koje imaju pretpostavke da ih se na neki način više ili prije pusti sa izdržavanja kazne. A druga stvar koja me zanima, bez obzira šta ste sada rekli da su ljudi dosta sigurni u zatvorima jer je prekinut kontakt sa vanjskim svijetom, mislim da to na izdržavanjima kazne nekad i nije dobro. Znači ljudi moraju imati mogućnost vidjeti svoje obitelji, kontaktirati s njima, sigurno se može adekvatno higijenski pripremiti i zatvore na način da ljudi ostvaruju to neko svoje pravo, da na izdržavanju kazne imaju mogućnost kontakata sa svojim obiteljima. To je po meni jedan od važnijih dijelova cijelog zatvorskog sustava i na neki način rehabilitacije. Hvala vam lijepo.
Izvolite odgovor.
Uvaženi zastupniče, zastupnice i zastupnici. Dakle, drago mi je da na stanovit način slično promišljamo o ovom sustavu. Mi smo uistinu, dakle zatvorski sustav je u zadnjih godinu dana znatno se popunio i zbog ove migrantske rute, ali i zbog nekih zakonskih promjena pa i zbog jednog pooštravanja prekršajne regulative. Mi smo u zadnjih 10 dana kada smo poduzeli te mjere i sugestije dali prema sudovima, već smo sada smanjili za jedno 150 ljudi u zatvorskom sustavu. Ali naravno nastavljamo sa radom i smatramo da ćemo u komunikaciji sa sudovima, državnim odvjetništvima, probacijom, ali i jednom intenzivnijem radu na prekidima i uvjetnom otpustu tamo gdje ima zakonskih pretpostavki, naravno sve sa ciljem da ne ugrozimo nikoga vani. Što se tiče tih posjeta mi smo paralelno kada smo zaustavili posjete mi smo uveli to o čemu i vi govorite, ali uveli smo mogućnost duljeg telefoniranja i više kontakata preko video linka i telefonskih kontakata. Nismo za sada imali negativnih reakcija iz sustava jel ljudi shvaćaju da je u ovom trenutku strateški zaštiti zdravlje nacije, ali i njihovoga.
Hvala vam državni tajniče, molim vas da se držite vremena. Drugi na redu kolega Mrsić. Izvolite.
Državni tajniče, za pohvalu je to da ste ograničili posjete i da ste spriječili doticaj zatvorenika sa vanjskim svijetom jel to ih u ovom trenutku štiti od korona virusa. Ali ono što bih ja htio čuti od vas i vidjeti da li ste napravili još jednu mjeru jer u ovom trenutku prijenos korona virusa u zatvorski sustav mogu učiniti samo oni čuvari, dakle pravosudni policajci koji su zajedno sa zatvorenicima jel ne možete izbjeći taj njihov kontakt sa njima. Ono što postoji opasnost da pravosudni policajci zbog korona virusa budu izbačeni iz stroja i da moraju biti doma ili u samoizolaciji ili da budu zaraženi, ono što me zanima da li je pravosudni sustav krenuo sa rotacijom 14-14 što znači da dio pravosudnih policajaca radi, a druga polovica je doma i na takav način sačuvamo operativnost tog sustava?
Izvolite odgovor.
Hvala vam lijepo. Dakle, uvaženi zastupniče, ako u Ministarstvu pravosuđa u ovom trenutku išta konstantno radi, a to je upravo zatvorski sustav i probaciju i svi gornji ljudi, ali i svi upravitelji zatvora. Upravo u tom smislu je učinjeno sve, naravno da smo organizirali smjene, naravno da smo organizirali dakle smjenski i naravno da smo organizirali svu zaštitnu tehnikaliju koju možemo imati kako se to ne bi dogodilo. Dakle, idemo i korak dalje, oslobodit ćemo neke kapacitete u strahu da, ako bi se koronavirus dogodio, da zdravstveni sustav ne može prihvatiti ljude iz zatvora, stvaramo kapacitete da ćemo i tu moći biti nekakav društveni suport, dakle da ćemo unutar sustava moći izolirati na jedan kvalitetan način određeni broj ljudi.
Zahvaljujem. Idemo sada na raspravu. Prvi je na redu Klub zastupnika SDP-a poštovani kolega Peđa Grbin. Izvolite.
Zahvaljujem poštovani g. predsjedniče. Uvažene kolegice i kolege, uvaženi g. državni tajniče. Dopustite mi prije svega jednu opservaciju koja se tiče same ove današnje rasprave i samog ovog zakona. Bez obzira što je pitanje uređivanja zatvorskog sustava bitno, držim da ovo ipak nije bio trenutak i držim da nije bilo potrebe da danas raspravljamo o ovom zakonu, već smo trebali po uzoru na prošli tjedan, raspravljati o konkretnim mjerama koje bi hrvatskim građanima, hrvatskim radnicima i hrvatskim poslodavcima olakšale nošenje sa ovom krizom. Ali, što je, tu je, raspravljamo o ovom zakonu i onda se moramo osvrnuti na ono što je u ovom prijedlogu. Klub zastupnika SDP-a dao je načelnu potporu ovom zakonu, dali smo ju na sjednicama odbora, dat ćemo kada se o njemu bude glasovalo, ali, prije nego što se bude donosila konačna odluka u drugom čitanju, imamo određenih primjedbi i želimo da se one ozbiljno razmotre. Kako bih pojasnio onima koji nas prate, ovaj zakon uređuje 2 materije. Te materije su bliske, ali u mnogim drugim situacijama, one su uređene posebnim propisima. S jedne strane imamo materiju koja se tiče izvršavanja kazne zatvora, ali istovremeno imamo i uređene službeničke odnose, osoba koja rade u zatvorskom sustavu, kao što su primjerice, pravosudni policajci i tu dolazi do problema. Što se tiče onoga što ste predložili za zatvorski sustav, nema nekih većih primjedbi i nema tu nekakvih stvari koje pretjerano odstupaju od dosadašnje situacije i dosadašnje prakse, ali to je i problem zato što ovaj zakon sigurno neće donijeti pomake kako bi se izbjegle situacije koje smo imali, primjerice u predmetu Klemm ili u predmetu Horvatinčić, da određene osobe, po mom sudu, a i po sudu mnogih koje prate situaciju, malo izvrdavaju služenje kazne zatvora. Ali dobro, teško je dome doskočiti samim zakonom, ako imamo liječnike koji su spremni izdavati ovakve potvrde. Međutim, kada govorimo o službeničkim odnosima, tu dolazi do određenog problema. Neću nabrojati sve probleme, oni su sadržani u izvješću, opsežnom izvješće koje je Odbor za pravosuđe dao o ovom prijedlogu zakona, svi su pobrojani, vjerujem da će ministar, da će ministarstvo voditi brigu o njima, ali na jednom primjeru ću pokazati o kakvim se problemima radi. Radi se konkretno o različitom tretmanu pravosudne policije u odnosu na redovnu policiju i u obrazloženju zakona je to vidljivo, ali evo samo primjera radi. Otpremnine se ovim zakonom uređuju opet na način koji je različit za pravosudnu policiju, od onog za obično, redovnu, plavu, kako ju god hoćemo zvati, policiju, a mislim da to nije u redu. Naime, s jedne strane imamo policiju koja se brine o tome da se otkriju počinitelji kaznenih djela, da se ti počinitelji privedu pravdi, a onda kada su privedeni pravdi pa su, recimo, u pritvoru ili nakon što su osuđeni u zatvoru, tko onda brine o njima? Pravosudna policija. Dakle rade sličan posao, posao koji se odnosi na iste osobe, a nisu tretirani na isti način. Mi u Klubu SDP-a smatramo da se ovo treba popraviti, da se ovo treba riješiti do drugog čitanja, a koristimo priliku da apeliramo i na ministarstvo i na Vladu, da prije nego što se zakon uputi u drugo čitanje, da se napravi sastanak sa reprezentativnim sindikatom koji predstavlja ljude koji rade u zatvorskom sustavu i da se sa njim, sa tim sindikatom prođe kroz sve predložene mjere, kroz sva predložena rješenja i da onda, zajedno sa sindikatom dođemo do jednog zakona koji će, kada ova kriza prođe, biti dobar i zadovoljiti i one koji rade u zatvorskom sustavu, ali i Vladu, naravno, vezano uz njena proračunska ograničenja. Međutim, iskoristit ću ovu priliku da govorim o još nečemu. Na prvi pogled, to o čemu ću govoriti, a možda sam dosadan jer o tome već danima govorim, nije vezano direktno uz zatvorski sustav. Ali ja držim da je. Zbog čega? Rokovi, prekluzivni koji teku u ovom trenutku, odnose se i na kaznene postupke. Jedan od tih rokova je primjerice, zastarni rok u kaznenom postupku koji uvjetuje kada se prestaje ili neće moći voditi postupak protiv određene osobe zbog proteka vremena. Mi nažalost još uvijek nismo utvrdili da stanje u hrvatskom pravosuđu nije redovno. Poštovane kolegice i kolege, ima sudova koji zbog koronavirusa su zatvoreni, primjerice sud u Puli. Ne može mu se pristupiti. S druge strane, imamo sudove, kao što su sudovi u Zagrebu, čini mi se Županijski i Trgovački sud u Zagrebu, koji su zbog narušene statike zgrade, također, zatvoreni i u njih se ne može pristupiti. Ne može se doći do spisa, ne može se vidjeti kako predmeti teku, ne mogu se poduzimati radnje. A rokovi i za državna tijela i za građanke i građane RH teku. Mi iz SDP-a smo više puta pozivali, a sada koristim priliku da je ovdje predstavnik Ministarstva pravosuđa da se što je prije moguće, ovaj problem tijeka rokova pred hrvatskim sudovima riješe. Prijedlog kako da se riješi, dao je Europski sud za ljudska prava. Prošloga ponedjeljka Europski sud za ljudska prava donio je odluku o suspenziji rokova na mjesec dana. Dakle, mjesec dana neće teći rokova pred tim sudom i tko bi u ovih mjesec dana izgubio pravo, neće ga izgubiti jer će ono nastaviti teći tek kad sadašnja situacija prođe. Europski sud za ljudska prava je na taj način izišao u susret građanima sa područja čitave Europe, a mi očekujemo da nešto slično naprave i naši sudovi. S obzirom da je upitno postoje li u postojećim zakonima, prije svega mislim na Zakon o sudovima, a onda i na Ustavni Zakon o Ustavnom sudu jer problem je i rokova pred Ustavnim sudom, da li postoje temelji da se ovako nešto napravi. Vjerojatno ne postoje. Ali kao što smo prošloga tjedna vrlo brzo donijeli čitav niz propisa, ne vidim nikakav problem da Vlada već sutra, bilo bi idealno danas, al je to teško naravno očekivati da Vlada već sutra u proceduru uputi takve zakone i da ako ne krajem ovog, a onda početkom slijedećeg ili u sredini slijedećeg, bilo kada, ali što prije donesemo ovakav propis. S time da smo u Klubu SDP-a razmatrali ovu situaciju i zaključivši da nažalost ministar Bošnjaković nije onoliko poduzetan, onoliko proaktivan koliko su to mnoge druge njegove kolege, poslat ćemo mu i jednu poruku. Ako ne bude reagirao, ako ne napravi ovo o čemu sada govorimo ili neku drugu mjeru koja bi mogla ovo zamijeniti, nismo mi tu isključivi, što god ministar napravi, a smatramo dobrim, mi ćemo prihvatiti, al ako ministar nastavi ne činiti ništa kao što radi do sada, bit ćemo prisiljeni razmotriti pokretanje postupka njegovog opoziva bez obzira na ovu situaciju. Hvala.
Idemo na drugu raspravu, poštovani kolega Hrelja, Klub zastupnika HSU-a, SNAGA-e, nezavisnih zastupnika i nove politike. Hvala vam.
Poštovani g. predsjedniče, cijenjene kolegice i kolege. Ja mislim da u zemlji u kojoj danas svi strepe za vlastito zdravlje, gdje nam je glavni grad dobro zdrman sa jednom žrtvom, sućut obitelji i za koje nam je svima jako žao, ovaj u tom trenutku raspravljati jutros o prisluškivanju mobitela, praćenju kretanja danas i nastaviti razgovarati o zatvorskom sustavu, a građani nam se osjećaju zatvoreni u svojim domovima sa virtualnim rešetkama ili u okviru na svom stanu ili na granicama svoje općine ili grada, pokazuje iznimni talent razumijevanja situacije sa psihološkog aspekta. Danas bi trebali po meni razgovarat puno više o solidarnosti građana, predviđati svi zajedno koliko će ova situacija trajati, koje mjere ćemo poduzeti i kako ćemo se iz nje izvući jer ako mi znamo nas, a znamo nas, nama je i kriza 2008. najdulje trajala. Prema tome, ako iz toga nismo ništa naučili onda je to jako, jako žalosno. O tom bi trebali razgovarat. Ja ni u jednom trenutku ne sporim da je ovaj zakon potreban, da je ovdje učinjeno dosta truda, pratimo ovo područje još iz prvog saborskog mandata kada je to bilo u nadležnosti Odbora za rad. Dakle, posjetio sam te kaznionice, barem neke, vidio stanje, znam da se tu popravlja i po Europskim direktivama i po našim zakonima i da se povećavaju standardi i da je ovaj zakon potreban i na kraju krajeva to je dio operativnog plana reforme pravosuđa. Ostavio sam samo sumnju da li je ovo psihološki pravi trenutak da o tome baš danas, danas raspravljamo. Na kraju krajeva naravno ima on i svojih nedostataka koje se nadam da ćemo do drugog čitanja ispraviti. Pod prvim nedostatkom koji smatram da ovaj zakon ima je, nema priloga o savjetovanju sa zainteresiranom javnošću, nema priloga u zakonu. Pretpostavljam da bi barem struka trebala reći svoje i sindikati i pravosudni policajci sa punom slobodom na svaki mogući demokratski način reći da li je ovo dobro ili nije dobro. Imamo pravo mi kao zastupnici znati što misle ljude iz sustava, a ne samo nadležna institucija. Prema tome, to je prva zamjerka koja ide na prijedlog ovog, ovog zakona. Potvrđujem ono što je reko i kolega, kolega Grbin da je dio o zatvorskom sustavu po meni, kolko se mogu u to razumjet, solidno, solidno riješen i taj bi mogao u svakom slučaju proći. Nikako ne bih volio da se ponovno rade razlike između pravosudnih i ostalih policajaca, a nije ni baš vrijeme danas govoriti jer znate dobro je da g. Martinović rekao, reko da se radi o izjednačavanju sa pravima drugih policajaca, dakle opće policije jer ovdje u zakonu stoji samo u radno pravni odnosi glede otpremnina. Danas imamo građane RH koji strepe za svoju egzistenciju, ne znaju šta će bit s radnim mjestima, a mi ovdje govorimo o otpremninama, kažem dobro je da je državni tajnik pojasnio da li su to mogli znat oni koji su samo čitali obrazloženje zakona? Nisu mogli znati. Dakle, ako radimo zakone onda ajmo ih obrazložimo što je moguće više do u detalje, možda većina neće čitat, al možda ima onih zainteresiranih koji baš traže istinu u detaljima i njima smo dužni objasniti sve detalje oko svakog, svakog zakona. Pa prema tome, mislim da mi ovdje ovaj smo ljudi dobre volje i da svaki dobar prijedlog ćemo podržati. Ovaj prijedlog zakona ide u 2 čitanja, pa u svakom slučaju imamo vremena razmisliti. Ja bi u svakom slučaju ispred našeg kluba rekao da ćemo u ovom prvom čitanju biti suzdržani očekujući da će se ove stvari u smislu komunikacije sa zainteresiranom javnošću sa, dogovor je sa, sa, sa sindikatima, ne znam, nema u prilogu zakona, ne mogu zaključiti da li je odrađeno ili ne za savjetovanje ako ga nema u prilogu zakona koji smo dobili. Dakle, u tom smislu možemo razmisliti do drugog čitanja i molim da se iskoristi za sve moguće poboljšice i jedan dio koji bi istaknuo kao naročito dobar, a to je da zatvorski zdravstveni sustav bude jako povezan sa općim zdravstvenim sustavom RH. I gospodine državni tajniče, mislim, ali to će objasniti gospodin Mirando Mrsić u svom izlaganju, ali njegovo pitanje 14-14 nije bilo smjenski rad nego nešto drugo. 14 dana u službi, 14 dana vani. Hvala lijepa.
Prije kolegice Pusić samo vama kolega Hrelja, dakle mi smo dogovorili da radimo jel tako i stavljamo zakone koje imamo u proceduri. Imamo neke koji su vezani za krizu i neke koji nisu vezani za krizu. … [[Upadica se ne razumije.]] Dobro, na jedan način koji je bio podcjenjivački prema onome tko je stavio to na dnevni red da pokazuje moj psihološki profil itd., ako ne želite raditi ne morate. … [[Upadica se ne razumije.]] Pa ja sastavljam dnevni red. Dobro, onda nekom imaginarnom valjda. Tako da svi koji smatraju da ne trebaju sudjelovati u raspravi neka ne sudjeluju, ali držimo se ovdje ne samo da razgovaramo o krizi nego da pokažemo da kao predstavničko i zakonodavno tijelo funkcioniramo. Hvala vam lijepa. Izvolite kolegice Pusić.
Hvala lijepa. Gospodine predsjedniče, gospodine državni tajniče, kolegice i kolege. Sada ste mi oduzeli nekako mi je neugodno reći da mi je drago da je ovaj zakon došao na dnevni red, ali s tim sam mislila početi zato jer mislim da je dobro da radimo i neke stvari koje su dio normalnog života, da se ne uključujemo samo u ovu vrstu psihoze u kojoj smo svi naravno do neke mjere obzirom na okolnosti u kojima se nalazimo. Ali moramo biti u stanju normalno funkcionirati sa tog stanovišta, a naročito i sa stanovišta zakona kojeg smo prethodno raspravljali mi je drago da ovaj zakon barem u svom jednom dijelu, a sastoji se jasno razgraničenih dva dijela ide u suprotnom pravcu od onog u kojem je išao zakon o kojem smo raspravljali jutros. Dakle, ovaj zakon de facto liberalizira zatvorski sustav, uvodi jasniju trijažu, uvodi jasnije kriterije kada ljudi eventualno mogu na drugi način odslužit kaznu uzimajući u obzir očito činjenicu da su nam zatvori pretrpani. Ali da počnem od početka, dakle zakon ima dva vrlo jasno razdvojena dijela, jedan se odnosi na reguliranje zatvorskog režima i položaja zatvorenika na odsluženju kazne, a drugi se odnosi na položaj zatvorskih čuvara odnosno pravosudne policije, ljudi koji rade u zatvorima. Ovako grubo rečeno, jedan je dobar, jedan je loš, dakle jedan dio je dobar po mišljenju nas u GLAS-u, a drugi je loš. Da počnem s dijelom koji je dobar, nešto sam već o tome rekla, on se odnosi naslućuje se iz njega jedan drugačiji pristup uopće cijelom zatvorskom sustavu i cijeloj ideji tog kažnjavanja koje ide kroz zatvorski sustav, a to je da zatvor ipak u prvom redu mora biti rehabilitacija, dakle da se očekuje da ljudi uz to što su kažnjeni na kraju odsluženja kazne budu sposobni ili budu u mogućnosti se ponovno uključiti u društvo. I naše mišljenje je da je to dobar pristup i da je to jedini de facto održivi pristup. Ima naravno puno koraka još da se do toga u punoj mjeri dođe zato što je pitanje kapaciteta zatvorskih je uvijek problem u prenatrpanim zatvorima se takav program ne može odvijati. Međutim, ovdje se pretpostavlja da će se uvesti odnosno razviti, uvesti ali razraditi dodatno i mogućnost obrazovanja ljudi koji su u zatvorima i mogućnost služenja kazne na drugi način i psihološka pomoć, preciznija trijaža kao što sam rekla, dakle taj dio bi podržali i taj dio je na neki način nomaž normalnosti i sa tog stanovišta mislim da je dobar. Drugi dio se odnosi na regulaciju položaja odnosno definiranje položaja pravosudnih policajaca ili zatvorskih službenika. Po mom mišljenju u mnogo čemu njihov posao je barem toliko težak, a posao je barem toliko težak ako ne i teži, ali barem toliko težak kao i posao redovnih policajaca. Ako možete zamisliti posao u kojem svaki dan zapravo radiš s ljudima koji su sami i pod stresom i zgriješili možda neki nešto ne tako strašno, ali neke kriminalne radnje koje su prilično zastrašujuće da si cijelo vrijeme okružen tim ljudima koji pri tom ne mogu nigdje izać, trebaju pomoć s jedne strane, s druge strane trebaju kontrolu, nadzor dakle ako išta za pravosudne policajce i ovo kako je tu regulirano to ne bi podržali. Dakle, tu bi vjerojatno najbolja ideja bila da se o položaju pravosudnih policajaca ili donese posebni zakon ili da se naprosto oni uključe u regulativu kakva vrijedi za policiju, dakle za ovu redovnu policiju i da imaju isti status kao i redovna policija. I šteta bi bilo da neke pozitivne odredbe koje, što se zatvorskog sustava tiče su ovdje predložene, ne prođu, propadnu ili su na neki način kontaminirane lošim odredbama ili nedovoljno razrađenim odredbama koje se odnose na pravosudnu policiju, pa je stav Kluba GLAS-a da ako je Vlada, ako Vlada može da to do drugog čitanja korigirate drugi dio zakona kako bi zapravo se imali u rukama nešto što je ili naravno izdvoji i predloži posebni zakon, kako bi u rukama imali nešto što je kvalitetno i može se podržati. Hvala vam lijepo.
Zahvaljujem. Idemo sada na raspravu poštovanog kolege Mrsića, Klub zastupnika HSS-a i Demokrata. Izvolite.
Poštovani gospodine predsjedniče, poštovane kolegice i kolege, najprije jedna primjedba predsjedniku da masku skine jer ovako kako stoji niti ima svrhe, niti je ovaj u redu, pa evo ja kao liječnik kažem da ju ovaj skinete, ona nema svrhe, ima svrhe samo ako [[Upadica: Psihološke.]] čovjeku je lakše je li, ali ona ima svrhe ako ste prehlađeni, ako imate simptome onda štitite druge i to cijelo vrijeme ja ono probam ponoviti da ono ljudi, valjda je to psihološki ljudima ako imaš masku pa si onda sigurniji [[Upadica: Ja to psihološki da se od nekih ogradim.]] da, hvala lijepo. A državnom tajniku, dakle moja replika je išla s time da kažem dalje u zatvorskom sustavu se je došlo do preraspodjele, to znači da dio pravosudnih policajaca je doma, a dio radi i na taj način štitimo ove koji su doma da se zaraze i da onda mogu uskočiti u šihtu ljudi koji dobiju dakle infekciju korona virusom i to je nešto što u zdravstvenom sustavu funkcionira, mislim da bi trebalo i u pravosudnom sustavu, jer je evo ako nam ispadne iz sustava određeni broj pravosudnih policajaca bit će problema i mislim da to nam ne treba. Ja se nadam da neće doći do infekcije unutar zatvora jer to će onda biti veliki, veliki zdravstveni problem, prema tome nadam se da evo se i sa time u sustavu bore i da u sustavu na to računaju. Sam zakon koji danas je u raspravi je dobar onaj dio koji je vezan uz zatvorski sustav, tu se naslanjamo na demokratsku praksu zemalja EU, na direktive i sve ostalo. Ono što u zakonu nedostaje je da velikim dijelom se zaboravlja na one na kojima počiva zatvorski sustav, a to su pravosudni policajci i drugi državni službenici i namještenici. U zakonu koji bi trebao njihova prava regulirati, taj zakon je dosta, prijedlog zakona ostaje negdje u nekim stvarima nedorečen i jasno je da pravosudni policajci kojima je zbog posebnih uvjeta rada priznat dodatak na plaću kao kompenzacija za ugrozu života i zdravlja za vrijeme prekovremenog rada svoje stresno zanimanje obavljaju plaćeni kao da rade u pisarnici i kako ministarstva, to je bez dodatka koji ostvaruju u vrijeme redovnog radnog vremena. To je jedan problem koji nije riješen ovim zakonom. S druge strane u ovom zakonu je problem što je antikorupcijska nota nije do kraja provedena jer ako pravosudnog policajca koji s koeficijentom 0,95 i 10 godina radnog staža i 30% dodatka dok su posebni uvjeti rada ima plaću od 4.400 kuna mjesečno kako možemo očekivati da on glatko odbije kakvu nemoralnu ponudu okorjelog i financijski neovisnog kriminalca ili zanemari prijetnju sebi i svojoj obitelji. I to je nešto što je trebalo provući kroz ovaj zakon vrlo jasno. Ti ljudi moraju biti dobro plaćeni jer to je brana ovom o čemu sam govorio. Zakon ide u drugo čitanje, ja se nadam da će se u zakonu riješiti barem tri stvari koje su bitne. Jedna stvar je da pravosudni policajci budu izjednačeni sa policajcima koji rade sa dakle u građanstvu. To ovim zakonom nije napravljeno. Jedan zakon koji bi riješio ove probleme i policajaca i pravosudnih policajaca je Zakon o profesionalnoj mirovini. Jer sa tim zakonom onda rješavamo i probleme umirovljenja pravosudnih policajaca koji po ovom zakonu idu po jednom putu, a oni koji su dakle u policiji idu po drugom putu, a rade isti posao, ista težina posla, ista odgovornost i to je nešto što trebalo riješiti. Drugi dio koji bi trebalo riješiti je pitanje otpremnina. Otpremnine trebaju biti jednake i u jednom i drugom sustavu. To izjednačavanje jednog i drugog sustava bi trebalo napraviti kroz jedan zakon, a taj jedan zakon je o profesionalnoj mirovini koji sam predlagao u saboru, ali eto većina to nije prihvatila jer taj zakon regulira onda mirovine i otpremnine i svih onih u sustavu bilo to pravosudni policajci, bili oni koji rade u obavještajnom sustavu ili još neki drugi koji rade na posebnim poslovima. Treća stvar koju ovaj zakon nije razriješio je i pitanje privremenog upućivanja na rad u drugu kaznionicu koju sindikati već godinama pokušavaju razriješiti u dogovoru sa Ministarstvom pravosuđa, međutim to još nije, nije razriješeno i ovdje vidimo tu dihotomiju kako je riješeno u ovom zakonu za pravosudne policajce, a kako je riješeno u Zakonu o policiji. Rade isti posao i moje je nekako želja je da u drugom čitanju se i taj dio jednog i drugog izjednači jer i jedni i drugi rade isti posao, jedni i drugi se upućuje na teren na rad, prema tome, i to je nešto što bi trebalo razriješiti. Zakon ćemo podržati, ali se nadam da će se do drugog čitanja uvažiti sve ove primjedbe koje smo rekli. Hvala lijepo.
Idemo sada na KlubP zastupnika Mosta nezavisnih lista poštovani kolega Marko Sladoljev, izvolite.
Hvala g. predsjedniče, dakle, poštovani državni tajniče, poštovani zastupnici. MOST smatra da bi najbolje bilo rješenje da je ovaj, da bi donošenje ovog zakona trebalo rasporediti u dva dijela. U jednog koji bi regulirao samo izvršenje kazne zatvora, dok bi drugim zakonom regulirao zatvorski sustav i radnopravni položaj službenika zatvorskog sustava. Dakle, ipak smatramo da se radi o specifičnim poslovima i specifičnim radnim mjestima koje je nužno izdvojiti iz obuhvatnog Zakona o državnim službenicima. Ukoliko iz nekog razloga ovo nije prihvatljivo, a ne vidim razloga za to, onda u najmanju ruku mislimo da Zakon o izvršavanju kazne zatvora treba biti podijeljen na takav način da u jednom dijelu regulira izvršavanje kazne zatvora, u drugom dijelu ustroj nadležnosti, djelokrug rada za zatvorski sustav i radnopravni sustav službenika kao treći dio prijelazne i završne odredbe. Mi ćemo u drugom čitanju imati amandmane ako se on neće promijeniti i to na pojedine članke. U zakonu ima i dobrih stvari, pozdravljamo želju za povećanjem otpremnina službenicima prilikom odlaska u mirovinu, ali mislimo da to stvarno povećanje neće se dogoditi za niže službenike već će se to najviše osjetiti rukovodeći službenici, također, predloženi način određivanja visine otpremnine uzimajući u obzir radni staž provedeni u zatvorskom sustavu, smatramo da je diskriminirajući, s obzirom da je posebnim Zakonom o pravima iz mirovinskog osiguranja djelatnih vojnih osoba, policijskih službenika i ovlaštenih službenih osoba određen uvjet za odlazak u mirovinu, nepotrebno je dodatno dijeliti na godine staža, do 10 godina, do 10-20 i više od 20. Pravilno određivanje odlaska u mirovinu je, da li je to odlazak u prijevremenu, redovnu ili invalidsku te po tim kriterijima i odrediti visinu otpremnine. Visina otpremnine bi trebala biti prosjek plaće službenika od zadnja 3 mjeseca uvećana za određeni iznos, ovisno o upotrebni i navedenim kriterijima. Također, predlaže se da namještenici budu službene osobe, dakle o tom su već kolege govorile, kvalitetnije i pravednije rješenje je da u zatvorskom sustavu ne bude uopće namještenika, već da budu službenici iz jednostavnog razloga što i namještenici rade u istim uvjetima, a nemaju isti status. Npr. kuhar i pomoćni kuhar u kaznionici u zatvoru, kuhar je strukovni učitelj, kuhar, službenik, dok pomoćni kuhar namještenik. Oba rade u istim uvjetima, u direktnom kontaktu su sa zatvorenicima i na isti način nam je na neki način život ugrožen, ali prava su im različita neusporedivo. Takve stvari je potrebno ispraviti te se može kvalifikacijom radnih mjesta te popisom radnih mjesta i koeficijentima složenosti poslova izvan Zakona o državnim službenicima, a u prvom redu uzimajući u obzir specifičnosti poslova u zatvorskom sustavu. Na isti način je riješena policija, radi se o srodnim službama i isto opasnim i specifičnim poslovima, kao što su u zatvorskom sustavu. Ono što smatramo da je loše je da su dosegnuti standardi u sustavu izvršavanja kazne zatvora spuštaju, a kao razlog vidimo jednu prilagodbu postojećem stanju i manjku službenika, posebno liječnika, zdravstvene struke, tako da se prilikom izvršavanja stegovne mjere samice, prema važećem zakonu, liječnički pregled zatvorenika je obvezan jednom u 24 h, dok se sada predlaže 2 puta tjedno. Pozdravljamo dobro rješenje u vidu uvođenja novih tehnologija u zatvorski sustav, video pozivi članovima obitelji, video nadzor, elektronski nadzor, ubrzanje postupka upućivanja na izdržavanja pravomoćne zatvorske kazne, ali same te mjere nisu reforma. Još manje će te mjere privući nove ljude u zatvorski sustav ili zadržati postojeće službenike da ne odu iz sustava. Zatvorskom sustavu je potrebna istinska reorganizacija, prava reforma koja će službenicama vratiti dostojanstvo, pokazati im da obavljaju težak posao i da ih se zbog toga cijeni. Zatvorskom sustavu nije potrebno premještanje zatvorenika iz jedne ustanove u drugu, da bi se riješilo problem prekapacitiranosti već je potrebno izgraditi novi zatvor koji će biti moderan, svrsishodan, npr. u Sisku jer tamošnji zatvor je neprimjeren, kako za službenike, tako i za zatvorenike. Kao što smo ovih dana imali priliku vidjeti u Zagrebu, prilikom potresa, u kakvom stanju su nam zdravstvene ustanove, takvo stanje je i sa zatvorima i kaznionicama, osim par zatvora, Zagreb, Split i Dubrovnik te novog dijela Kaznionice u Glini. Svi ostali zatvori, kaznionice, rađene su u vrijeme Austro-Ugarske. Nužno je razmišljati u tom pravcu i nastojati to realizirati. Hvala lijepo.
Zahvaljujem. Sada bi trebao biti na redu kolega Radin, nije ovdje pa gubi pravo riječi i na redu je zadnji klub zastupnika, to je HDZ, poštovani kolega Ante Plazonić, izvolite.
Hvala g. predsjedniče. Teško je udovoljiti zastupnicima u HS-u. Jedni su zadovoljni time što je ovaj zakon danas na raspravi, jedni baš i nisu, ali ja mislim da je ovo prava mjera i da je dobar trenutak, pogotovo radi toga što upravo ovaj zakon možemo uspoređivati s onim o čemu smo raspravljali jutros, a to je Zakon o elektroničkim komunikacijama. Naime, slušali smo ovdje cijelo jutro napade oko toga kako taj zakon želi derogirati, umanjiti prava hrvatskih građana, oduzeti ustavne slobode, a ovdje unutar ovog zakona vidimo kako Ministarstvo pravosuđa i hrvatska Vlada upravo čini sve da bi popravila status i prava ljudi u hrvatskom zatvorskom sustavu. Ovdje su, dakle dvije važne stvari. Zauzimanje unutar onog zakona o kojem smo jutros govorili, o ljudima koji imaju zadaću štititi zdravlje i živote naših sugrađana, a ovdje tako sustav štiti naše sugrađane koji su se našli u hrvatskom zatvorskom sustavu. Dopustite mi nekoliko ključnih ciljeva ovog Zakona o izvršavanju kazne zatvora. Jedna od njih je usklađivanje Zakona o izvršavanju kazne zatvora sa drugim zakonima. Naime, ovaj Zakon o izvršavanju kazne zatvora donesen je 1999.g. u sklopu tadašnje sveobuhvatne reforme kaznenog zakonodavstva, a u primjeni je od 1. srpnja 2001.g. Nakon donošenja do danas mijenjan je i dopunjavan 13 puta, a to je jedan od razloga zašto je potrebno pristupiti izradi novog Zakona o izvršavanju kazne zatvora. Slijedeći cilj je usklađivanje ovog zakona sa konvencijama i standardima na svjetskoj i europskoj razini. Prilikom izrade prijedloga Zakona o izvršavanju kazne zatvora posebnu pozornost je trebalo voditi o najnovijoj praksi u sustavu izvršavanja kazne zatvora na međunarodnoj razini nastale kroz primjenu Konvencije o zaštiti ljudskih prava i temeljnih sloboda, revidiranih standardnim minimalnih pravila UN-a o postupanju sa zatvorenicima, revidirana Europska zatvorska pravila, odluku Europskog suda za ljudska prava sa sjedištem u Strasbourgu, pa preporuke i upozorenja Europskog Odbora za sprečavanje mučenja i neljudskog ili ponižavajućeg postupanja ili kažnjavanja. Zatim nacionalnog preventivnog mehanizma i pučkog pravobranitelja. Jedan od ciljeva je izvršavanje kazne zatvora u RH, poslovi izvršavanja kazne zatvora su poslovi od posebnog interesa za RH, izvršavaju se u posebnim uvjetima i kaznionicama i zatvorima koje su posebne ustrojstvene jedinice uprave za zatvorski sustav i probaciju Ministarstva pravosuđa. Središnji ured uprave za zatvorski sustav i probaciju Ministarstva pravosuđa upravlja, osigurava sredstva za rad i nadzire rad ukupno 21 kaznenog tijela u RH, a to su 7 kaznionica i 14 zatvora, 2 odgojna zavoda, Centar za dijagnostiku u Zagrebu i Centar za izobrazbu. U kaznionicama, zatvorima odnosno Centru za dijagnostiku u Zagrebu dnevno se nalazi oko 3500 osoba lišenih slobode, različitih su kategorija, oko 1200 istražnih zatvorenika i zatvorenica, 2200 zatvorenika i zatvorenica i 100 prekršajnih zatvorenika ili zatvorenica, a o njima 24 sata dnevno skrbi oko 2600 državnih službenika i namještenika, od kojih je oko 1600 službenika pravosudne policije koji imaju status ovlaštene službene osobe s posebnim ovlastima u pogledu primjene sredstava prisile i vatrenog oružja. Jedno od mjera i ciljeva je poticanje zapošljavanja mladih ljudi u zatvorskom sustavu izradom prijedloga Zakona o izvršavanju kazne zatvora uz poboljšavanje uvjeta i izdržavanje kazne zatvora i ostvarivanja prava zatvorenika. Cilj je bio i poboljšanje uvjeta rada i poticanje zapošljavanja mladih osoba u zatvorskom sustavu s obzirom na današnju situaciju nedostatak službenika i namještenika, kao i rada u otežanim uvjetima u zatvorskom sustavu. Primjerice izloženost povećanom stresu mogućnosti napada na službenike i članove njihove obitelji, izloženost zaraznim bolestima, noćni rad itd. Zatim imamo povećavanje iznosa otpremnina ovlaštenih službenih osoba. Socijalni partneri u zatvorskom sustavu u RH u mjesecu rujnu 2019.g. organizirali su prosvjed radi poboljšanja uvjeta rada i povećanja materijalnih prava. Prijedlog Zakona o izvršavanju kazne zatvora predviđa povećanje iznosa otpremnina ovlaštenih službenih osoba. Jedan od ciljeva je i unapređenje kvalitete smještaja zatvorenika. U kontekstu zaštite ljudskih prava zatvorenika odnosno osoba lišenih slobode u primjeni Zakona o izvršavanju kazne zatvora kontinuirano se unapređuju ostali čimbenici odlučni za kvalitetu smještaja zatvorenika odnosno općih uvjeta izvršavanja kazne zatvora kao što su važnost postojanja prirodnog danjeg svjetla i dotoka dostatnog svježeg zraka, te higijenskih i sanitarnih uvjeta, kao i kvalitete i opsega zdravstvene skrbi, prehrane, dodira sa vanjskim svijetom i proširivanje spektra svrsishodnih aktivnosti za zatvorenike koji izdržavaju kaznu zatvora u zatvorenim uvjetima usmjerenih prema smanjivanju broja sati koji zatvorenici tijekom dana provode u spavaonicama, te učestalom preispitivanju uspješnosti izvršavanja pojedinačnih programa i izvršavanje kazne zatvora. Jedan od ciljeva je i izobrazba zatvorenika. Prijedlogom Zakona o izvršavanju kazne zatvora predviđa se uvođenje novih tehnologija osobito u dijelu izobrazbe zatvorenika i dodira sa vanjskim svijetom radi pripreme zatvorenika za život na slobodi. Ministarstvo pravosuđa u suradnji sa UNICEF-om provodi pilot projekt video posjeta djece zatvorenika temeljem prava djeteta radi jačanja i unapređivanja obiteljskih odnosa. Nadalje, u suradnji sa udrugama, vanjskim učilištima i u okviru projekata Vlade RH i usmenog resocijalizacije ovisnika provode se osposobljavanja zatvorenika za računalno zanimanje. Ovo je samo jedan dio ciljeva koji hrvatski zatvorski sustav odnosno Ministarstvo pravosuđa provodi prema našim zatvorenicima. Molimo da podržite ovaj zakon. Hvala lijepo.
Zahvaljujem i kolegi Plazoniću. Ovim smo stigli do kraja rasprave, zaključujem raspravu, glasovat ćemo kad se steknu uvjeti. Ovo je bilo sve za danas nastavljamo sutra u 9 i 30 po predviđenom dnevnom redu. Zahvaljujem. SJEDNICA PREKINUTA Prijedlog Zakona o izvršavanju kazne zatvora, prvo čitanje, P.Z. br. 852. Predlagatelj je Vlada, rasprava je zaključena. Sukladno prijedlogu saborskih radnih tijela, dajem na glasovanje sljedeći zaključak: 1. Prihvaća se prijedlog Zakona o izvršavanju kazne zatvora i 2.: Sve primjedbe i prijedlozi dostavit će se predlagatelju da ih razmotri prilikom utvrđivanja konačnog prijedloga zakona. Tko je protiv? Tko je suzdržan? I tko je za? Utvrđujem da je većinom glasova donijet Zaključak kako su ga predložila saborska radna tijela, a rezultat je 117 za i 12 suzdržanih.